
Oh ce biele la nestre lenghe! 


Timp indaûr, mi jere sbrissat il voli suntune pagjine dal 
Messagero Veneto. Rubriche “La foto dei lettori”. Titul: “Il 
ritrovo di amici Facebook che amano il friulano”. Sot di 
une schirie di int sentade a mangjá in taule, al jere scrit: 
“Quelli che cjacarano il taliano leato col filo di fiaro!”. 
Su internet al è nassût un grup di cuasi cinccent di lòr, 
tignüts adun dal amôr pe lenghe furlane, che si straviin 
a fevela par “taliano”, ven a stài che a doprin peraulis e 
espressions furlanis cuant che a fevelin par talian. 

Une robe strambe, no ise vere? Sul imprin, ancje a mi 
mi jere parude cussì. Ma po dopo o ai pensat ai libris dal 
comissari Montalbano: no ise la stesse robe? Camilleri al 
à miscliçât il talian cul sicilian e di cheste maniere duc} 
a an cognossút il sicilian. E daür di dut chest, no ¡sal 
l'amôr pe sô tiere e pe sò lenghe? 

Di cheste riflession, e je nassude l’idee di dà sodisfazion 
a duc] chei che a an tal cür l'amór pe nestre lenghe. No à 
impuartance se al è il furlan di Udin, chel di Sant Denél, 
il beltramin, l'asin o il fornés o la varietàt plui strambe 
di cualsisedi paisut spierdût insom de ultime valade. La 
marilenghe e je biele, parcè che e je la nestre lenghe. 

E alore ve ca il Strolic Furlan dal 2014. Par ogni més a 
son cuatri rubrichis, che si cognossin ancje par un pigul 
simbul che si cjate tal cjanton de pagjine: 


SQ Sacri e profan: i sants, lis fiestis religjosis, lis 
sagris plui interessantis dal més (no dutis, che a 
saressin masse; cualchidune, sielte cul jutori dal Comitàt 


regjonal des Pro Loco). Il simbul e je une lint, par dî che 
e je une robe curiose. 


EN A rivin i nestris: dulà che si conte di ducj chei 
che a fasin cressi la marilenghe, cui cors pratics 
di furlan, cun internet, cu la television, cu la scuele, cul 
teatri, cui libris. Il simbul e je une trombe, parcè che a 
son come i soldats dai film western, che a rivin a juda la 
caravane dai pionirs o la diligjence (la marilenghe) tal 
moment plui grivi. 


pr Dut di lei. contis e poesiis, scritis in tantis fevelis 
CES diferents, pal plasé di lei. Il simbul al è un libri 
viert. E ce altri podevial jessi? 


) Karaoke: cjancons famosis di îr e di vué, voltadis 
e par furlan, par zuià cu la marilenghe e magari par 
restà inmò un pòc in compagnie, dopo finît il paneton e 
la gubane. II simbul a son dôs notis musicals. 


Il curadôr 


2014 
de vignude di Crist 


IL 2014 AL RISPUINT 

al 6727 dal Circul Julian 

al 2767 de fondazion di Rome 

al 5774 dai Ebreus 

al 1435 (par nò, 1388) dai Maometans 
al 2195 de fondazion di Aquilee 

al 937 dal Stat patriarcjal furlan 

al 68 de Republiche taliane 


FIESTIS VARIABILIS 

la Cinise (4 di Marg) 

il miercus denant de prime domenie di Coresime 
la Domenie Ulive (13 di Marg) 

Pasche di Ulîf (20 di Avrîl) 

la prime domenie dopo il pleniluni dal ecuinozi de vierte 
la Sense di N.S. (1" di Jugn) 

40 dîs dopo la Risurezion 

lis Pentecostis (8 di Jugn) 

50 dîs dopo de Pasche 

il Corpus Domini (22 di Jugn) 


FIESTIS DI PRECET 
dutis lis domeniis 

il Prindalan 
Circoncision di N.S. 
la Pifanie (6 di Zenàr) 
Pasche Tafanie 

la Madone di Avost (15 di Avost) 

la Assunzion in cil di Marie Vergjine 
Fieste dai Sants (1" di Novembar) 
Pasche dai Muarts 


FIESTIS TALIANIS 

la Liberazion (25 di Avril) 

la Fieste dal Lavór (1" di Mai) 

la Istituzion de Republiche (2 di Jugn) 


RICORINCIS FURLANIS 

Riviel dal Carnaval dal 1511 (27 di Fevrar) 

la joibe grasse 

Aprovazion de lec 15 dal 1996 (22 di Marc) 
Ricognossiment regjonál de lenghe furlane 
Costituzion dal Stat Patriarcjal intal 1077 (3 di Avril) 
Fieste de Patrie dal Friül 

Aniversari dal Taramot dal 1976 (6 di Mai) 

Aniversari de muart dal Patriarcje Bertrant intal 1350 
(6 di Jugn) 

Sants Ermacure e Fortunat, Patrons dal Friûl (12 di Lui) 
Sant Martin Vescul (11 di Novembar) 

Aniversari de fonde de Filologjiche intal 1919 

(23 di Novembar) 

Sante Catarine di Alessandrie (25 di Novembar) 
Presentazion dal Strolic Furlan 

Sante Luzie (13 di Dicembar) 

Aprovazion de lec 482 dal 1999 (15 di Dicembar) 
Ricognossiment statál de lenghe furlane 

Zenar 


S.me Mari dal Signòr Prindalan 
S. Basili il Grant 

Non dal Signór 

S. Ermis Martar 

S.te Melie Martare 

Pifanie di Nestri Signòr Pifanie 
. Luzian Martar 

. Severin Vescul 

. Julian Ospedalîr 

Aldo Rimit 

Paulin di Aquilee 

odest Martar 

lari Vescul 

Durì di Pordenon 

aur Abat 

arcel | Pape 

ntoni dal Desert Abat 
Prische Martare 

S. Mario Martar 

S.ts Bastian e Fabian Martars 
S.te Gnese Vergjine 

S. Vincens Diacun 

S.te Merenziane Vergjine 
S. Francesc di Sales Vescul 
Conversion di S. Pauli 

S.ts Tito e Timoteu Martars 
S.te Agnule Merici Muinie 
S. Tomas di Aquin Predi 

S. Costant Vescul 

S.te Martine Vergjine 

S. Zuan Bosc Predi 

ZENAR A 


Sacri... 


Ai 6 di Zenàr, ben si sa, e je la Pifanie, che si ricuarde la 
venerazion fate dai trê Rés a Nestri Signòr. Par l’ocasion, 
i plevans a fasin la benedizion des pomis e dai fruts in 
glesie. 

Ai 17 e cole la fieste di sant Antoni abàt, plui cognossüt 
come sant Antoni dal purcit. Al jere un rimit che al viveve 
tal desert dal Egjit, cirint di purificási l'anime par jessi 
plui dongje al Signòr. Un om sevér, duncje. Ma la int e 
a creat intor di lui une tradizion difarente, come di un 
om fuart e cence pôre. Une liende e conte che al è làt 
fin dentri dal Unfier, par puartài vie il fac al diaul. Une 
volte al jere invocàt ancje cuintri ciertis malatiis perico- 
losis (par esempli il fac di sant Antoni e la lebre) e par 
difindi lis bestiis dai pericui: par chest il so ritrat al jere 
simpri picjat dentri da lis stalis, tant che la ricevude di 
une assicurazion. 


e profan 


Par dut il Friûl a la Pifanie si fas fieste, ma no ta la ste- 
sse maniere. Di massime, tai pais dilà da l'Aghe i fics si 
impiin la sere prime; dicà da l'Aghe la sere dai 6. 

Il fac plui cognossût in furlanie al è chel di Tarcint, che 
intor di chel e je stade costruide dute une manifestazion. 
La dì prime, ai 5, si cor il Pali dai Pignarulárs, une corse 
di cjars cul füc impiat parsore, che e passe pa lis stradis 
dal pais. Ai 6, sot sere, si fas une procession storiche 
in costum medieval, che cu la lús da lis falis e rive fin 

tal Cjastelàt, dulà che al ven impiât il “pignarûl grant”. 
Altris dôs manifestazions une vore particolârs e cogno- 
ssudis a son: la Messe dal Talar a Glemone, dulà che ta 
la messe grande la comunitât í dà al plevan un talar di 
arint; e la Messe dal Spadon a Cividât, dulà che il predi 
a un ciert moment al met sü sul cjâf un elm e al cjape in 
man une grande spade, par ricuardâ cuant che il patriarcje 
dal Friùl al tignive ancje il podê politic e militar. 

A proposit di sant Antoni dal purcit, une manifestazion 
particolâr e je chê di Felet: culi lis cerimoniis religjosis 
(che si fasin ancje in tancj altris pais) si compagne cu 
la Fieste da la Verze. Ancje in chest cas al è un rivoc di 
tradizion. Felet, difat, une volte al jere cognossût par il 
pais dai verzars, simpri in barufe cui vicins di Pagna, il 
pais dai cogàrs. 


ZENAR o 


Une ereditàt dal cors di furlan 


La Filogjiche di tancj agns e fas cors pratics di lenghe e 
culture dal Friül, par da la pussibilitát a la int di cognossi 
un póc miór la nestre lenghe e la nestre storie. E je une 
maniere di sburtá i furlans a no vé póre di doprá il furlan 
e di sintísi furlans. No par volé jessi plui biei e plui bráfs 
di chei altris (che dutis lis lenghis e dutis lis culturis a 
àn la lór bielece e la lór dignitát), ma par jessi almancul 
"come" chei altris, cence vergognási di nó. 

Cheste testemoneance nus rive di une siore, che e à fat il 
cors pratic a Cosean. Sintin ce che nus conte. 


O soi dal miedi. Come simpri al tocje spieta. Un pocjis 
di feminis a cjacarin, ma il lór discors no mi interesse. 
No mi va nancje di zuiá cul me züc preferit dal telefonin. 
O cjali ator. O pensi. 

A un ciert moment o resti cun tré di lór, doi oms e une 
fantate, ancje jé sentade li, cidine. O tachi a tabaia jo, 
prime dal timp, po dal ambulatori, dulà che si sint dut 
ce che i malâts a disin al miedi. Dopo, dato che li al è un 
“viazatòr” di Udin, si va a finîle su la viabilitat de citat 
e sui siei aministradórs; ancje l'udinés al mene il cjáf. 
Alore mi ven un pocje di rabie. Ma i furlans dulà sono 
lats? Chei che a tabaiavin par furlan, che a pensavin par 
furlan, chei che a lavoravin cun criteri e che a vevin póre 
dai debits... Al samee che, apene cjapade cussience da 
la lór nature, le vedin scligade; al par che ducj chei che a 
vegnin di für le vedin plui biele! Al è propite come che a 
fasevin i zovins cualchi an fa: cuant che a rivavin in país 

lis fiis dai emigrants in vacance... a jerin ducj intor di lôr! 
E si che mi ven di di che o ai fat plui di un cors di furlan 
e che no varès mai imagjinât che mi sarès plasüt cussi 
tant. O provi a contâ alc cun dute la passion pussibil, o 
zonti che o jeri contrarie al insegnament dal furlan ta la 
scuele, ma o ai cambiade idee e che a son tantis lis robis 
su la nestre realtât che a mertin di sei almancul scoltadis. 
Mi par che cuant che o cjacari, al vegni für dut l'afiet 
che o ai par la mê tiere, un afiet che propite no pensavi 
di vê. Cussi o ai scuviert che, cuasi cence inacuarzimi, 
ogni volte che mi capite l'ocasion, o cir di trasmeti il valôr 
da lis nestris lidris e di fâ pensâ, ancje se nome par un 
moment, che sei furlans al vúl dî ancjemó sei cualchidun. 


Daniela Del Degan (cors pratic di Cosean) 


ZENAR EL] 
Milante milante e milante 


Dopo une eternitàt di timp e dopo une infinitàt di stelis, 
tal ultin une astronáf in viag für dal Univiers e rive intun 
puest straordenari ai confins de realtát. 


A vevin viazat par milante e milante agns, milante e mi- 
lante agns e agnorums, secula et seculorum, milenis e 
milenis. La cosmonaf “Infinit”, une colonie di abitants de 
Tiere, e jere partide par rivà al limit extrem dal Univiers 
a 13 miliarts di agns-lüs. A lis gjenerazions si sucedevin 
lis gjenerazions par miárs e miárs e "n" di voltis... 

Cul passa dai milions di agns l'om al jere però cambiát: 
al veve un grant cjavon dut curviel e nome doi déts par 
ogni man par cjalcja botons, intant che lis gjambis si jerin 
trasformadis in smuncuis. No i coventavin: par movisi al 
doprave une cjadreute-hovercraft sospindude par aiar! 

| milenis a passavin, la ete dal om si jere slungjade come 
ché di Matusalem, gnüfs humans a nassevin nome cul 
procediment de clonazion. No si podeve fermasi a esplora 
stelis e planets; si scugnive là indenant fin al limit ultin e 
dopo altris milions di agns ve che si sorpassa l'ultin sys- 
teme planetari, la ultime particule di polvar, l'ultin atom 
di gas e dopo il Vueit Heterni. Ma intant la umanitat e 
jere cambiade, vint trasferide la memorie di chei cjavons 
dut curviel dentri robots une vore sofisticáts. | cjavons 
dut curviel a jerin stats distruts! 

E dopo altris milions di agns di Vueit Heterni a vioderin lis 
vanguardiis di un gnüf Univiers! Si infondarin tune gnove 
cise di galassiis! Si jerin alore fats la idee che l'Univiers di 

dula che a vignivin al fos come une grande bufule, dopo 
al vignive il vueit abissal e dopo une altre bufule-Univiers, 
ché inte cuál a jerin pene jentráts! 

Viazant altris milions di agns tal gnüf Univiers si trasfor- 
marin ancjemó trasferint la lór memorie intune gnove 
entitát: no plui robots, ma une sorte di fumatute verde 
pensante... ve la gnove umanitát... pinsirs fissats in par- 
ticulis di fumate verde! 

Si continuà la esplorazion ma aromai la cosmonáf no co- 
ventave plui: la fumate post-humane pensante si ingrandi 
simpri plui, aumentant la masse, tirantle vie a lis stelis 
dulintor. La fumate e oreve savé, e oreve cognossi lis 
veris dimensions di chel secont Univiers. E alore e robà i 
rais des stelis e si ingrandi ancjemó ancjemó e ancjemó, 
cjapant dute la energjie disponibile! Vele la fumate-ment 
post-humane, e veve tocját aromai lis dimensions dal 
secont Univiers e e continuave a aumentó!!! 


Nono Milian al stave piant il füc tal so cjasal a Zerà, cuant 
che al notà cun sorprese che... une fumatute verde... e 


jesseve dal picol di une vecje cjadree! 


Checo Tam (cjapade di Contecurte) 


A Rivis sul Tiliment 


Cjalic voltat di cristal 
turchin 

la volte dal cil chi di nô. 
Sul vert da la roste 
sbrocave la fam di vite 
dai agns frutins. 
Rodolavin lis aghis 
lustrant 

claps e Slavaris 

limpidis ta la calme dal biel timp, 
pantagnosis tal inrabiat. 
Saltugavin dentri 

tant che ucieluts inta un sfuei. 
Cisicave bavesele 

passant 

jenfri 

lis fueis trimulinis dai pôi. 
Noaltris zuiavin 

berlavin 

si lavavin 

tal so barlumà 

ch'al faseve i voi cimiá. 
Tornavin cjase 

corint 

profumats di net, 
profumats di ligrie 
profumáts di soreli. 

La vite je lade a leasi 

in ce tancj imberdeis! 
Ancjemò chi denant ti ricjati 
tu sés restat 

cuiet a smicjà 

la fature dal vivi 

dal om di vué, 

divierse o compagne 

di chê dai viei? 

l volti il mid viodi sù in alt. 
Sbrendui di nûi 

involucin il vosarili 

ch'al ven dongje 

dal timp scjampát. 

L'aiarin lu sparnice dulintór 
al sgrisule il mió cür 

po lu spopee 


lu mene insiemit a dut il rest... 


a sfantási, là insom. 


Nicoletta Vador 


ZENAR p 


44 gjats 


Ta la cantine di un palaçon 
ducj i gjatuts cence paron 
a inmanearin une riunion 
par regolâ la situazion. 


Cuarantecuatri gjats 

in file par sis e a’nt vanzin doi 
si meterin ducj unîts 

in file par sis e a’nt vanzin doi 
lis mostacjis ben tiradis 

in file par sis e a’nt vanzin doi 
lis codis instreçadis 

in file par sis e a’nt vanzin doi 
Sîs par siet cuarantedoi 

e doi cuarantecuatri! 


Lôr a domandavin a ducj i ninuts 
che a son amis di ducj i gjatuts 
un past al dì e (ohi ce robone!) 
di podê durmî su la poltrone. 


Cuarantecuatri gjats 

in file par sis e a’nt vanzin doi 
si meterin ducj unîts 

in file par sis e a’nt vanzin doi 
lis mostacjis ben tiradis 

in file par sis e a’nt vanzin doi 
lis codis instreçadis 

in file par sis e a’nt vanzin doi 
Sis par siet cuarantedoi 
e doi cuarantecuatri! 


Al è natural che ducj i ninuts 
dutis lis codis a volevin tira, 

ogni moment e a lôr volontàt 
cun duc) i gjats stà a zuiá. 


Cuarantecuatri gjats 

in file par sis e a’nt vanzin doi 
si meterin ducj units 

in file par sis e a’nt vanzin doi 
lis mostacjis ben tiradis 

in file par sis e a’nt vanzin doi 
lis codis instregadis 

in file par sis e ant vanzin doi 
Sis par siet cuarantedoi 

e doi cuarantecuatri! 


Cuant che a la fin da la riunion 
e fo definide la situazion 

al le in zardin dut il ploton 

di chei gjatuts cence paron. 


Cuarantecuatri gjats 

in file par sis e a'nt vanzin doi 
si meterin ducj units 

in file par sis e a'nt vanzin doi 
lis mostacjis ben tiradis 


in file par sis e a’nt vanzin doi 
lis codis dutis dretis 

in file par sis e a’nt vanzin doi 
Sis par siet cuarantedoi 

e doi cuarantecuatri! 


Cuarantecuatri gjats 

in file par sis e a’nt vanzin doi 
si meterin ducj units 

in file par sis e a’nt vanzin doi 
lis mostacjis ben tiradis 

in file par sis e a’nt vanzin doi 
lis codis dutis dretis 

in file par sis e a’nt vanzin doi 
Sis par siet cuarantedoi 

e doi cuarantecuatri! 


ZENAR p 


Cjantá e je une des robis plui bielis che l'umanitát e vebi 
mai inventât. Une biele cjançon e jude a fa passa il timp, 
intant che si spiete che la morose e finìs di imbeletâsi. E 
jude a sintî di mancul la fadie cuant che si lavore. E jude 
a sintí di mancul il dolór, cuant che un al è cjapât dal 
marum. E dismôf emozions e ricuarts lontans: tantis voltis 
no isal sucedüt a cualchidun di nô, di sintî une musiche 
particolar a la radio e di impensási a colp di une persone 


cjare, di un lúc, di cuant che si jere zovins... 


Alore o vin pensát che al sarés stat biel lassà un spazi intal 
Strolic, ancje pes cjangons. Ma, sicome che ognidun al 
à i siei guscj (cui che i plás la musiche dai agns Otante, 
cui i cjantautórs, cui i Negramaro), no savevin ben ce fà. 

Pense e torne pense, ancje a nô chi in Filologjiche si è 
impiade la lampadine. No chê dal sofit, che di chés a ’nd 
è tantis a vendi; ché dal cjàf, che invezit no si cjatile a 
vendi di nissune bande. 

O vin dit: parcè no provino a zuià cu lis cjangons e o 
proferin la version furlane di cualchi sucès musical? Par 
scomencá, o vin pensât di doprá chés cjangons che duc} 
a cognossin, ancje i fruts, che cuissà mai che no si metin 
a cjantà ancje lòr. Cu la sperance che magari, ancje dome 
par ridi, in famee ducj si metin a cjantà par furlan, dopo 
finide la torte, cuant che si è ancjemò sentats in taule e 
nissun al a voie di jevasi sù. 

Ve ca la prime: “44 gatti”, robe dal Zecchino d'Oro di 
tancj agns indaûr, facile facile. Il test al è in rime, ma 
al funzione ben ancje par furlan. Al è dome un passag, 
dulà che si a di muda peraulis: “...e all’occasione / poter 
dormire sulle poltrone”, che o vin fat deventa “e (ohi ce 
robone!) / di podé durmi su la poltrone”. E se la soluzion 
che o vin cjatade no us plas, pensait a chei disgraziats di 
gjats, ducj fracâts suntune poltrone dome. Puars gjats! 
e puare poltrone... 





FEVRAR 

Fevrar 


S.te Brigjide di Irlande Badesse 

La Madone Cereole 

S. Blas Vescul 

S. Gjilbert Abat 

S.te Aghite Vergjine 

S.ts Martars Gjaponés D 
S. Ricart Re de Inghiltere 

S. Jaroni Emiliani Predi 

S.te Polonie Vergjine 

S.te Scolastiche Vergjine 

La Madone di Lourdes 

S.te Lalie Martare 

S. Anselm di Nonantole Abat 

S. Valantin Martar 

S. Faustin Vescul O 
S.te Juliane Vergjine 

S.ts Martars di Concuardie 

S. Simeon Vescul 

S. Conrât Rimit 

S. Zenobi Martar 

S.te Nore Regjine 

Catidre di S. Pieri C 
. Livi Martar 

. Sergjo di Cesaree Martar 

. Cesari Martar 

. Sandri di Alessandrie Vescul 

. Gabriél da la Dolorade Joibe Grasse 

. Roman Abât 


D oO o oO oO 

Sacri... 


Cun dut che al è il més plui curt di ducj, Fevrâr al è ancje 
chel cul plui grant concentrament di sants... bogns. Cirìn 
di capîsi: ducj i sants a son bogns, sinò no saressin sants. 
Ma a 'nd è di chei che a coventin di plui di altris, par lis 
necessitats da la int. 

Si scomence ai 3 di Fevrár cun sant Blas, il vescul che 
al ven preat par vuarî i malans da la gole e par juda chei 
che a son in pericul di scjafoià. In ché di, in glesie, il 
plevan al fas il rit di benedizion, cu l'imposizion da lis 
cjandelis su la gole di grancj e fruts (une tradizion che e 
je leade ancje al fat che la di prime, ai 2, e cole la fieste 
da la Madone Cereole). 

Ai 5 e rive sante Aghite, che e je la protetore des maris 
che a dan di tete ai frutins. E ai 9 e je sante Polonie, 
invocade di chei che a àn fastidis cui dincj. Un probleme 
pardabon grues une volte, cuant che no jerin dentiscj e 
par curási si veve di lá dal barbîr o dal marescalc. 

Plui moderne, ma une vore sintude ancje in Fridl, la 
devozion pa la Madone di Lourdes (ai 11 dal més), pre- 
since miracolose invocade par judá chei che a son malats 
cence sperance. 


e profan 


A Maseriis, piçul paisut in mieg dai cjamps, framiec Co- 
sean e Sant Denél, si fás la Sagre di sant Blás, dulà che 
— prime e dopo la procession dai fedéi cu la bandiere dal 
sant - la int e à la pussibilitát di straviási cun musiche, 

zûcs, spetacui di teatri e soredut cui plats da la tradizion 
furlane, prin di dut brovade e muset. 

In efiets Zenâr e Fevrâr a son i mês juscj par gusta la cjar 
di purcit. A chest proposit a son ator pal Friûl tantis fiestis 
in teme. Une des plui cognossudis e je ché che si fàs a 
Martignà, la fieste dal Purcit in Ostarie, simpri sot sant 
Blas, dulà che a fasin ancje dimostrazion di cemût che 
si lavore la cjar par fa dutis chés robis (salams, musets, 
luianiis, ardiel e vie par chel troi) che a fasin vigni la 
disperazion dal dietist. 


FEVRAR E 


Une biele ocasion di impara 


I cors pratics di lenghe furlane da la Filologjice a son 
scomencats al é plui di vincj agns. Al jere stat Lelo Cjanton 
a volé cheste iniziative, par pandi la marilenghe e fále 
cognossi a la int (parcé che tancj a fevelin furlan, ma pócs 
a son bogns di leilu e mancul ancjemo a san scrivilu). | 
prins cors a forin inviâts a Udin e a Gurize; il tierç al fo 
viert tal 1991 a Sant Vft dal Tiliment, ven a stái tal Friül 
di Soreli a mont. 

D'in ché volte i cors a son cressûts cetant. Intal 2013 
a "nd é státs fats 22: a Bertiül, a Cividát, a Codroip, a 
Cosean, a Cjarlins, a Cjastelgnüf, a Cjasteons di Stra- 
de, a Glemone, a Gonars, a Gurize, a Mania, a Pavie, a 
Pordenon, a Romans dal Lusinc, a Sant Foche, a Sant 
Vit dal Tiliment, a Sarvignan, a Spilimberc, a Tumiec, a 
Trivignan, a Udin e a Voleson. 

Par puartá indenant l'ativitát, che e je fate cul jutori des 
aministrazions comunáls, a son státs impegnáts 18 mes- 
tris: Gloria Angeli, Pier Carlo Begotti, Paola Beltrame, 
Fabio Boltin, Eddi Bortolussi, Michele Calligaris, Luigi 
Del Piccolo, Franco Finco, Annalisa Gasparotto, Gabriele 
Gavin, Anna Madriz, Gottardo Mitri, Alessandra Montico, 
Gianni Sergio Pascoli, Claudio Romanzin, Adina Ruffini, 
Graziano Urli e Fausto Zof. 

Ce si fasial intai cors ator pal Friül? Par capflu, anin a 
viodi ce che al è sucedüt chest an (2013) intun di chei. 
O vin sielt Codroip, dulà che une "studentesse" nus cjape 
par man e nus conte la sô esperience. 

Dodis seradis in biblioteche a Codroip, fra Fevrâr e il mês 
di Mai, che a àn tirât dongje un trop di ce tancju di lôr. 
Plui di cincuante o jerin! 

Un biel numar di chescj, contents dal an passât a an volût 
ripeti l'esperience; altris a jerin gnûfs di pache. Tantis 
mestris a àn volüt miorâ la lôr conossince e competence in 
furlan e a àn profitât da l'ocasion. Ancje cubiis, omp e fe- 
mine, par spart? insieme ancje chest moment di formazion. 
Altris par curiositât, interès personâl, gole... Diferentis 
lis resons che nus àn puartâts ducj in chest percors fra 
lenghe, storie e culture, guidâts dal prof. Gottardo Mitri. 
La sale adalt da la biblioteche e je stade siguramentri un 
puest adat, une vore acet: al è stât un plasê sei li. 

Ogni lezion si svilupave in maniere coinvolgente e dina- 
miche, cuasi simpri in trê parts: une dedicade a la lenghe 
indulà che si leeve, a alte vôs, un tocut par omp di test 
di prose o poesie furlane di Menis, di Pasolini, di Beline 
e ce tancj altris, naturalmentri cjapant e disledrosant il 
test ta la sô sintassi, semantiche e leterature. 

No son mancjadis domandis su curiositâts specifichis, 
su cuistions fonetichis, gramaticâls e lessicals dai plui 
meticulôs, contentâts da la prontece dal nestri professôr. 
Une seconde part e jere simpri dedicade a la lenghe 
furlane, che no vignive dome lete, ma ancje scrite. Il 
prof nus à metüt sot a fà detâts, divertents si (traduzion 
par furlan da lis flabis di Esopo) ma cualchidun ancje 
impestat. | erôrs di ducj e jerin l'ocasion par aprofondit 
la nestre cognossince. 

Une tierce part e rivuardave la storie e la culture furlane. 
l sin partíts de preistorie par rivâ plui o mancul al 1600, 

cul prin pichet di Palmegnove... Une vore interessant il 
colegament de storie local, furlane, contestualizade te 
grande storie, ché dai libris di scuele. 

Par chel che mi riguarde o soi stade une vore contente e 
pensi di vé spindüt propit ben il timp di chei Lunis di sere 
dopo cene. Di sigür o ai scuviert ancjemó une volte che il 
furlan al é une lenghe di une ricjece, sonoritát e musica- 
litat uniche, e che merete di sei aprofondide simpri plui. 
No mi reste che fa un calorós invit a partecipa in tancj 
al prossim cors. 


Jenny Clozza (cors pratic di Codroip) 

Efest e Apolon 


Cheste e je la traduzion par furlan di un dialic di Lucian 
di Samosata, un autor satiric vivüt su par ju 150 agns 
dopo Crist, che al scriveve in gréc. Efest, diu dai vulcans 
e dai batifiers, e Apolon, diu dal soreli e dai musiciscj, a 
fevelin di Ermes, che al è apene nassût ma al cumbine 
za malans. No par nuie al è destinát a deventá diu dai 
mercantins e dai... laris! 


Efest 

Ástu viodüt, Apolon, il nini di Maia, nassüt cumó denant? 
Ce biel ch'al é, al rit a ducj e si viót bielzà ch'al deventarà 
cualchidun di veramentri impuartant. 


Apolon 
Cui? chel frutin, Efest, veramentri impuartant? ch'al è 
plui vecjo di Japet par fà dispiets. 


Efest 
Ma ce podaressial cumbiná di mal, ch'al è apene nassút? 


Apolon 

Domandijal a Posidon, che i à robat il forcjon, o a Ares: i 
à puartat vie ancje la só spade dal fodri, di scuindon. Par 
no fevelà di ce che mi è sucedüt a mi, che mi à disarmát 
di arc e frecis. 


FEVRAR a 


Efest 

II fantulin chestis robis? che sì e no ch'al sta in pits, ch'al 
è inmò in fassis. 

Apolon 


Tu savaràs a dîmi, se nome ti rive dongje. 


Efest 
In efiets, mi è za rivàt dongje. 


Apolon 
Ce? Astu ducj i imprescj, no isal sparît nuie? 


Efest 
O ai dut, Apolon. 


Apolon 
Cjale ben distès. 


Efest 
Sacrament, no viòt lis moletis. 


Apolon 
Ma tu lis viodaràs di cualchi bande, framieg lis fassis 
dal nini. 


Efest 


Al è cussì svelt di man, come ch'al ves imparát il mistîr 
di lari dentri la panze di sô mari. 

Apolon 

Ma no lu âstu sintüt ch'al fevelave za cun sintiment e a 
manete; chel li al voleve ancje fanus di massarie. Îr al 
a disfidât Eros e lu à batüt te lote in cuatri e cuatri vot, 
no sai cemüt, tiranti vie i pits di sot. Dopo, intant che lu 
plaudivin, i à robade la cinture a Afrodite che lu bussave 
pe vitorie. E parsore, intant che Zeus al rideve, ancje il so 
baston dal comant. Se nol fos che il folc al è masse pesant 
e al à une vore di füc, ancje chel al varès puartât vie. 


Efest 
Un frut une vore sveat, tu disis. 


Apolon 
No dome, ma za ancje musicist. 


Efest 
Cemüt fástu a dîlu? 


Apolon 

Al à cjatát di cualchi bande une copasse muarte e ind 
à fat un strument. In efiets al à sistemát i bracs e ju à 
ingangats, dopo al à fissát i biscars, ur à metüt sot il puin- 
tut, al à tirát siet cuardis e al cjante cun tante elegance, 
Efest, e cun armonie, tant che ancje jo lu invidiéi, cun 
dut ch'o soi usát a suná la cetre di tant timp. Maia e à 
contat che di gnot nol reste tal cil, ma par curiositat al 
va ju fintremai tal Ade, di sigür par roba alc ancje li. Al 
ai pits aláts e si é fat un batec di une fuarce maraveose 
e cun chel al comande lis animis e al puarte jü i muarts. 


FEVRAR <<Y 


Efest 
Jal ai dât jo, chel batec, par ch'al zuiàs. 


Apolon 
E alore tenti paiât cu lis moletis. 


Efest 

Juste ben che tu mal âs impensât: cussi o larai a recu- 
perális, se — come che tu disis — o ves di cjatâlis di cualchi 
bande framieg lis fassis. 


Students dal Liceo "J. Stellini" di Udin (2003) 


Sen 


Plui che une poesie, cheste e je une cjancon d'amór pal 
país e par l'identitát di une comunitát che e je daür a 
cambiá. Dedicade a Cordenons e scrite in folpo. 


Nos sen nos. 

"Manipolo di intrepidi e romantici guerrieri”; 
conbatén par chel che sen stas, 

par chel puoc che sen restàs, 

par chel nuja che sarén. 

E coma i giaponeis dentra la giungla 

anòns dopu che la guera 'a era finida, 
continuan a conbati. 

Saven ch’a eis finida, 

saven che ven piardùt, 

ma continuan a resisti. 

Platàs davour i Cars in circul, 

acerchias 

ma continuan a sbara. 

Ma no sen circondas dai indians cu’ la pluma 
ai ordis de Toro Seduto. 

Tor intór a ne girin i autobus del “conurbamento” 
comandas dai generai del “éanpanili unicu”. 
Sen un “enclave” 

che de colpu 'a ea ciatat 

un gran Gavàl de lenc in plassa. 

Plan planin da uli 'a ean tacat a saltà four 
prin i meneghei, dopu qualchi meridional, 

po qualchi europeo e po dopu qualchi scur de piel. 
E ven scuminsiat a finì. 

Ma nos conbatén. 

Nos, continuan a sbarà. 

Nos, sen chei del éanpanili. 

Nos, sen i folpi. 

Nos, sen chei de Cordenons. 


Lä 


Aldo Polesel 

I doi liocornis 


A son doi crocodîi 

e un orangutan 

dés pigulis bissutis, un'acuile real 
gjat, surîs, elefant 

nol mancje plui nissun: 

dome no si viodin i doi liocornis. 


Un dì Noè intal bosc al lè 

e dutis lis bestiis al clamà dongje di se: 

“Il Signôr al è rabiat, il diluvi al mandarà... 
la colpe no je vuestre, jo us salvarai”. 


A son doi crocodîi 

e un orangutan 

dós piçulis bissutis, un'acuile real 
gjat, surîs, elefant 

no mancje plui nissun: 

dome no si viodin i doi liocornis. 


Intant che lis bestiis a montavin sù 

Noè al viodé che il cil al jere dut un nal 

e gote dopo gote a plovi al taca: 

“Nol è plui ce spieta: l'arcje o ai di sierà”. 


A son doi crocodîi 

e un orangutan 

dés pigulis bissutis, un’acuile real 
gjat, surîs, elefant 

no mancje plui nissun: 
dome no si viodin i doi liocornis. 


E cuant che al scomencà a cressi il màr 

e l'arcje cu lis bestiis e jere za lontane 

Noé plui nol pensà a chei che al dismenteà: 
di ché volte plui nissun al viodé i doi liocornis. 


A son doi crocodîi 

e un orangutan 

dòs pigulis bissutis, un'acuile real 
gjat, surîs, elefant 

no mancje plui nissun: 

dome no si viodin i doi liocornis. 


Intai “Due liocorni” (une des cjangons plui famosis dal 
Zecchino d’Oro; cui no le aial cjantade di frut e ancje 
di grant?) nol è dificil voltà il test par furlan, parcè che 
la cjangon no je fondade su la rime. Però si à di tignî il 
ritmo, come cuant che si bale in discoteche. 

Il probleme si à specialmentri cu la peraule “animali”, 
parcè che par furlan “bestiis” e je masse curte. In chest 
cas la soluzion è je stade ché di mudà l’ordin des perau- 
lis. Cussì: “Mentre salivano — gli animali” al è deventat 
“Intant che lis bestiis - a montavin sù”. 

A dî la vere, la prime volte che si le veve voltade par 
furlan, si veve metüt dome “Intant che lis bestiis / a 
montavin”. Ma si sin inacuarts daurman che al jere alc 
che nol zirave ben, parcé che cualchidun al varès podût fa 
confusion cuntune altre cjanconute, che si cjante simpri 

ta lis fiestis dai coscrits: “Ducj i mus a montin, dome il 
gno nol monte mai”. 

No ch’al sedi nuie di mâl: e je nature. Ma imagjinâsi Noè 
dut spasemat a cori a drete e a campe par sistema lis 
bestiis, magari ancje pocális par falis jentra, tignî bogns 
i leons, cuietà lis gazelis (che meti adun leons e gazelis 
al è come sentàsi in taule a Nadal e no podé tocjà il pa- 
neton), controlà lis previsions dal timp, dà ordins ai siei 
tré fis... e intant che lui al sude come un disgraziat, lis 
bestiis intant si le gjoldin, hop hop, un colput di ca, un 
colput di là. Tal ultin, di doi cunins che a jentrin, a 'nt 
jessin cincuante! 

In efiets, chest (no la riproduzion des bestiis, ma il signi- 
ficat des peraulis) al è un probleme no picul, parcè che a 
son peraulis che a puedin vé plui di un significàt. AI sucét 
in dutis lis lenghis. Esempli classic: il talian “pesca” al 
è il piersul, ma ancje la pescje. O par inglés “glass” al è 
tant il got che si béf, che i ocjài. 

Cualchi volte ancje di une lenghe a ché altre a sucedin 
robis dal gjenar. Par esempli, se o cjatin scrit par talian 
“ti prego”, nus ven di imagjinà doi zovins: lui in zenoglon 
devant da la femine rabiose, che al supliche: “Tra me 
e Lucia non è successo niente... Ascoltami, ti prego!”. 
Par furlan, invezit, “ti prei” al cjape dut un altri valôr. O 
imagjinìn doi vecjos maridats: jê che i dis al om: “Al sarà 
un an che no si bat claut; parcè no fasìno alc usgnot?”. 
E lui che i rispuint: “Ma ti prei!”. 

Duncje, cuant che si à ce fà cuntune traduzion, nol baste 
voltà lis peraulis une par une: bisugne capî ce valòr che 
a an e doprà l'espression che si adate miòr. 

Marc 


S. Albin Vescul @ 
S. Quint Taumaturc 

S.te Cunegonde Imperadore 

S. Casimir di Polonie Princip 

S. Andrian Martar La Cinise 

S.te Rose Vergjine 

S.tis Perpetue e Felicite Martaris 

S. Zuan di Diu Predi D 
S. Meni Savio Fantat I di Coresime 

S. Simplici Pape 

S. Costantin Re 

B. Luîs Orion Predi 

S.te Cristine Martare 

S.te Mitilde Regjine de Gjermanie 

S.te Luise di Marillac Vedue 

S.ts Ilari e Tazian Martars Il di Coresime © 
S. Patrizi Vescul 

S. Ciril di Jerusalem Vescul 

S. Josef Spòs de Madone 

S.te Sandre Martare 

S. Serapion Vescul 

S. Benvignüt Vescul 

S. Turibi Vescul IIl di Coresime 

S. Romul Martar C 
S.te Marie Nunziade 

S. Manuêl Martar 

S.te Guste Vergjine 

S. Sist III Pape 

S. Secont Martar 

S. Zosim Vescul IV di Coresime (Y) 
S. Beniamin Martar 


MARÇ A 


Sacri... 


Cui 5 dal més si jentre in Coresime. Finît il timp dal Car- 
neval, da lis mascaris e dal mangjà di gras, si jentre tal 
timp da la preparazion a la Pasche, il timp da la pinitince 
e dal mangjà di magri. Ma si capìs che nol è facil passà 
cussì di bot da l'abondance al dizun. Par chest, il Miercui 
da la Cinise al è simpri stat par tradizion un dì special: di 
tantis bandis si faseve mieze fieste, si sieravin boteghis e 
fabrichis sot misdì e lis fameis a lavin a mangjà renghe, 
sardelis e bacalà. Ultime ocasion di gjoldi, prin di partî cu 
lis Via Crucis e cu lis meditazions. Cumò il probleme nol 
esist plui: di une bande fabrichis e boteghis a son viertis 
dut l'an e no cjalin plui in muse ni sants ni madonis; 
di ché altre bande la int no fas plui tante difarence di 
carnevài e coresimis e si dizune dome par diete o parcè 
che si an finit i bêcs! 

A Marg si prepare ancje la vignude dal Messie. Ai 19 e je 
la fieste di sant Josef, il pari in tiere di Nestri Signòr; ai 
25, nùf més prin dal Nadàl, e cole la Nunciazion, dulà che 
l'agnul Gabriél al pant a la Madone la sò sacre maternitàt. 


e profan 


| ultins dis di Carnevál si fas fieste in tancj país, cu la 
sfilade dai cjars da lis mascaris. Fiestis une vore particolars 
a son chés di Sauris e di Resie, caraterizadis dai personacs 
de tradizion etniche todescje e slave; tant nomenadis 
ancje lis sfiladis di Nimis, di Gurize, di Grau, di Manià, 
di Udin e di Mugle. Ma ogni paîs al à la sò. 

Une da lis plui grandis e vecjis di dute la regjon e je 
chê di Monfalcon, che e cole di Martars. Si scomence la 
matine cu la cerimonie dal Testament, dulà che il nodâr 
Toio Gratariol al lei il testament di siôr Anzoleto Postier: 
une ocasion par ridi dai malans dal an che al è apene 
passât e ancje par criticâ i sorestants cun dutis lis lôr 
magagnis (dut câs, senutis di chest gjenar si fasin in dutis 
lis citadutis plui grandis dal Friûl, magari ancje a Mieze 
Coresime, ven a stâi ta la cuarte Domenie, che tal 2014 
e cole ai 30 di Març, cuant che si romp la pinitince e si 
pues tornâ a fâ un pocje di fieste). Tal dopodimisdi, grant 
final cui cjars alegorics che a passin pa la place. 

Cu la fin dal Unvier, a scomencin ancje lis primis grandis 
sagris. Une par dutis, ricuardin la Fieste dal Vin a Bertiül, 
che e va indenant dal 1950. 


MARG E 


La mestre cul sivilot 


In ducj i cors di scuele, al é normál che il mestri al in- 
segne ai arléfs; ma tai cors de Filologjiche tantis voltis 
al sucét che i arléfs a insegnin al mestri. Un al puarte la 
cognossince de gramatiche e de ortografie; chei altris a 
puartin la lór esperience di vite, la cognossince de tradi- 
zion, l'anime dal puest. Cheste e je l'esperienze di une 
zovine mestre a Mania. 


Ce puedio di? Di vot agns in ca o soi la mestre dal cors 
pratic di lenghe e culture friulanis a Manià. Di frute, no 
varés mai pensat di podé riva culi! 

O soi fie di furlans, che no an mai fevelat par furlan cun 
me ni cu lis més sürs, ma dome tra di lór e cui parincj, 
forsit parcé che né o sin nassudis a Milan, o cuissà par 
ce altri motif. Dut cás cheste meraveose lenghe mi à 
invoiade cul timp a cognossile miei, fin a rivà — cul jutori 
dal gno mestri "Eddy" — a deventa une mestre ancje jo, 
che al jere ce che lui al voleve. 

Nol é stat facil, se o pensi che ancjemó in di di vué o 
feveli di continuo par talian tal lavór e ancje cui amis. 
Alore si domandarés cemüt che si fás a insegná il furlan, 
se sal fevele póc. Si rive, si rive. E cui arléfs dal gno cors 
di Mania, che mi judin, o ai imparat une vore di robis. 
Sul imprin i maniagots a jerin un póc suspietós, forsit a 
pensavin che dopo i grancj mestris che a vevin vit, jo no 
sarés stade a par... ma cheste "difidence" e je durade 
dome il timp di dós lezions; dopo al é stát cuasi amór al 
prin colp. 

Un grup fantastic chel di Manià, cun tante int brave e 
interessade, curiose e plene di buine volontât; a àn pa- 
zience e a son avonde dilizents. Di tant in tant, par tornâ 
a metiju in dret, o ai di fâ la vigjilesse e doprâ il gno biel 
sivilot ros, che mal à regalât Mariute par no sivilâ cui dêts 
(eh si, no esist dome la mestre cu la pene rosse!). Ma in 
gjenerâl la lôr partecipazion e il lôr interès a ripain il fat 
di jessi cualchi volte masse vivarôs. 

O sin cressûts insiemit in chest viag: jo ur ai insegnat a 
lôr robis che no savevin e lòr mi an insegnat a mi espe- 
riencis bielissimis de culture di une volte e des usancis, 
difarentis par ognidun, e tantis altris robis inmò, ancje 
l'amôr pe marilenghe. 

An par an il numar dai corsiscj al è cressût. Clar che 
cualchidun si è pierdüt par strade, cui par problemis di 
salüt, cui par lavór, cui par studi. Ma altris a an cjapàt 
il lór puest, cualchidun ancje che nol è furlan e nancje 
talian di nazionalitát, fasint cussì deventà duc] plui siórs 
(di culture). 

Ce aio di dí ancjemò? O soi braurose di podé insegna 
cheste bielissime lenghe a cui che za le fevele, ma magari 
no le sa scrivi ben; e ancjemò plui contente dal afiet che 
i corsiscj a an par me, parcè che a capissin che jo o cir 
di fà pal miôr tal prepara lis lezions, di mût che no sedin 
masse griviis, par che lis dôs oris che o passin insiemit 
la Sabide, a sedin interessantis. 

Ju ringracii ducj pal grant amôr che a an pe nestre ma- 
rilenghe. 


Annalisa Gasparotto 


MARG e) 
Ze udizi chel purzit! 


Si dís che cualchi volte lis bestiis a àn plui judizi che no 
i oms. E je vere. Ma nol é dit che al sedi simpri un ben. 
Come in ché volte che un cjaval e un purcit... La conte, 
che e fas vigni iniment lis favolis di Esop, e je scrite tal 
furlan di Gurize. 


Ta stala, jera un vecjo cjaval, consumat e sec e che pativa. 
Veva tant di chel mal, che no rivava nancja a stà in pins. 
Ormai a veva fat al so timp. Par àins veva tirat la uarzina, 
al cjarugel, al cjar dal fen e veva compagnat al so paron 
fedelmentri in duc i lavors plui pesants dai cjamps. 

La vecjaia e li malatiis lu vevin proprit consumat, suiat 
ator di chei uès, ma lui a sperava dome di podè gidldisi 
chei cuatri dis che gi restavin di vivi, in pas... tal cliput 
di che vecja staluta, ta chel fen profumàt, in compagnia 
dai sioi amis ca veva dongja... la ciavruta, li gialinis, | 
colomps, al cjan, li vacjis, al purzit e cualchi sfranzél che 
di tant in tant lu saludavin dal barcon. 

Al so paron, Toni, che no podeva sopuarta di viodi pati 
chel cjaval cussi braf e bon, a veva za clamat plui voltis 
al vitrinari e lui a veva dati nome qualchi gota di ricos- 
tituent par tiralu su, ma no veva trop zovat. 

Cussi in che sera, a jera tornàt a dàgi un'ociada. 

Al cjaval sdramasat partiara, nol rivava plui a jevasi. 

Gi clopavin i zenoi e si sintiva tant debul. 

Al vitrinari gi veva palpati li cuessis, cialati in bocia, chei 
ding che clopavin e che lenga suta e maglada... veva 
sbatùt al ciaf murmuiant sot vos: 

"A mi par che nol é nuia ze fa, chista bestia al patis e 
vonda". 

La fémina di cjasa, Mariuta, che si ricuardava ben di dutis 
li vitis che chel pur cjaval al veva fat in duc chei ains di 
contadinanza, a si sintiva tal cur un grant displasé a dové 
viodi chel strassinàsi dal patiment. 

"Ze vinun di fà sior dotór, podinun dagi alc par che si 
alzi?" 

"Mah, jo crodi che no si alzarà plui! In ogni cas, spietin 
anciamó usgnot, cumó gi foi una sponta di vitaminis, e 
poldàsi che polsant una gnot, doman al vedi la fuarza di 
tirasi su. Ma se doman no si jeva in pins, al é inutil, no 
sarà nuia ze fa.... miòr finilu e soteràlu”. 

"Bon, bon - al fas Toni — doman di matina jevarài a bunora 
e vegnarai ca a viodi. Sperin che al nestri Baio vedi la 
fuarza di jevàsi e tiràsi sù. Se no, larài a clama Giovanni 
dal Pec cu la sclopa e ca fedi ze cal è di fa. Par dug jà di 
rivà che ora, ancia se nus displàs tant". 

"Va ben Toni, fasin cussi. Pur cjaval, cun tant che jà fat 
par noaltris... ma tu jàs reson, se doman di matina no si 
alza, lu fasin copa e cussi vin finit di pati, noaltris e lui". 
"Si si Mariuta, fasin passà anciamó chista gnot e doman 
di matina viodarin". 

Van via duc, al vitrinari e Mariuta, avilits e sconfuartats. 
Cun emozion Toni resta li, careza anciamó un poc al so 
cjaval su chel cuel lunc e sec, tal miez di chei voi dis- 
cocolàts che parevin vai... gi comeda cu la forcja al fen e 
sustant ancia lui di nascundon, si ciapa sü e va a durmi. 
Li vacis a tasein, dutis avilidis, la ciavruta faseva finta di 
durmi, el cjàn nancja no baiava, li gialinis inclocidis si 

e no viarzevin un voli a cialà par traviars senza fasi capì, 
insoma dug a vevin nasada che al cjaval jera ormai pa 
ultimis. 

Ma tal ciot vizin, a jera al purzit, che si la bagolava. 
Veva mangiat dut al di paston e verduris, si jera tombolat 
tal pantan par gratasi la schena, al veva rutat e pedeat 
daurman, content e beat da biela vita che faseva li dentri. 
Someava chel pensedi dome pal so cul, ma invezit, apena 
che i parons e il vitrinàri son làts via, ja tacat a tormenta 
al cjaval. 

“Di po Baio, àlziti sù, fas un sfuarz. Jastu sintùt ze ca jàn 
dit, se doman no tu ses in pins, chei là ti copin, ti fasin 
fur, a ven cà Giovanni dal Pec cu la sclopa e via tu, chel 
no ti speragna”. 

El cjaval: “No podi stà in pins, mi dul pardùt, li giambis 
no mi tegnin plui sù!” 

El purzit: “No sta dì cazadis, cun che fuarza che tu jas, 
tiriti sù, impegniti, pensa ze tant ben che stin ca dentri 
insieme, ùstu lassà chista biela staluta? No stà dàgi so- 
disfazion a chel ciastron dal vitrinari che ti invelena cu 
li spontis e cu li gotis. Tiriti sù, imbambinit di vecio!” 
El cjaval: “No podi, jai mal di muri”. 

EI purzit: “No stà fà al coion, alziti, se no doman chei là 
ti copin. Alziti, dàti una mossa”. 

E cussì avant par duta la gnot. Al purzit che lu stuzigava 
e saldo insisteva par che al cjaval si alzedi e al cjaval jù 
a vaì e ripeti che no podeva, che no rivava. 

Insoma, al purzit jà tant roti li balis al cjaval, jà insistùt e 
sberlàt duta la gnot par convìnzilu, fin che sfinìt di ciacarà, 
si jà indurmidìt, che scuasi cricava al dì. 

Chel pur cjaval, stressàt dal purzit, cul cur che gi bateva 
fuart intal cuel e viodint che stava par vigni clar, si jà fat 
coragio, si jà concentrat, jà ciapat sù duta la grinta par 
bati la paura che gi faseva tramà al fil da schena e dut 
sudàt, jà ingrumàt li fuarzis che gi restavin. 

Cuntuna fadia di mats, frontant i ghinghions ta gripia e 
sburtant clopadiz la schena un poc di cà e un poc di là, 
cu li lagrimis tai voi e cun dug i uès che gi dulivin dal 
sfuarz, jà strinzüt i ding e si jà tiràt sù e propri cuant che 
Toni le enràt inta stala... a jera dret in pins. 

Toni lu viòt, gi si viarz al cur da emozion e fur di sé, spa- 
lanca la puarta e sberla: "Mariuta, Mariuta, lè un miracul, 
al cjaval al è in pins... Mariùta, al è in pins. Jastu capit? 
AI cjaval si jà tiràt sù”. 

E la Mariuta viarzint al barcon da ciamara a fas: “Meno 
mal Toni, finalmentri una biela notizia. Soi propri con- 
tenta. Toni, festegìn chist miracul, va a clamà Valerio, 
che copìn al purzit!” 


Bruno Razza 


MARG ey} 
La trebiadure dal forment intai curtîi 


I cors pratics di furlan a son spes l’ocasion ancje par 
ricuardà vecjis storiis, tradizions, curiositàts di un paîs. E 
sicome che intai cors a son ancje tancj zovins, di cheste 
maniere si rive adore di costruî un dialic tra lis personis 
e si ten vive la tradizion. Ve cheste testemoneance scrite 
di un arléf dal cors di Cjarlins. 


Jo o jeri frut dispatussat cuant che o levi intai curtîi dai 
contadins a viodi la trebiadure dal forment. 

Prime di dut jo e i miei amîs o stevin imbambinîts a cjalà 
dutis lis trainis dal machinist par meti in vore la trebie 
fate dute di len, e il tratôr che al varés vit di fale movi. 
Chel om, co dut al jere pront, al meteve in moto il tratôr 
che a mi, frut, mi sameave grandonon. Daspò al deve 
une cjalade a duc] i umigns, se ducj a jerin intal lôr 
puest di lavór: un al gambiave i sacs a man a man che 
si jemplavin, un altri ju meteve sul decimal par pesàju: 
a scugnivin pesáju ducj un e un, ven a stái un cuintál di 
forment e un chilo il sac. 

Podopo al deve une altre cjalade a dutis lis feminis se a 
jerin prontis: une par taia la curdele o il spali dal balc, 
dopo vélu tirát für de forcje di chel che al jere sul cjar o 
sul stalon e passálu a la plui esperte, che e jere disore 
de trebie pronte par cjapa il fassut di forment e butálu 
dentri ben asiát par no sglonfá la machine. 

A chest pont, il machinist al deve il muviment a la trebie, 
che partint si spacolave intun nûl di polvar. 

| fruts a scomengavin a zuià su lis balis di stranc a man 

a man che a vignivin für de presse e che a formavin une 
montagnute di scjalâ, dulà che i fruts si indalegravin a 
rimpinàsi e a là parsore. 

| fantats si misuravin la fuarce provant a remenà i sacs 
plens, puartantju su la schene fin sul cjast. Il forment al 
veve di secjási ben prime di vendilu o, se la famee e jere 
za indenant cul debit, e leve dal fornàr, pensant ben di 
consegnài subit dute la condote. 

Lis fantacinis si impegnavin a fà lis voris di cjase e a fà di 
mangjà, insieme cu la none, ancje pai fameis de zornade, 
oltri che par la famee. 

In chê di a levin vulintir intal ort a cjapá sù la verdure 
parcè che, lant e tornant, a vevin mût di sgambia cualchi 
peraule e cualchi compliment cui fantats. 


Ferruccio Pinatto (cors pratic di Cjarlins) 

A la fiere dal Est 


A la fiere dal Est, par doi francs, une surisute gno pari 
al comprà. 


E rivà la gjate 
che si mangjà il surîs 
che al marcjât gno pari al comprà. 


A la fiere dal Est, par doi francs, une surisute gno pari 
al comprà. 


E rivà la cjice 

ch’e muardè la gjate 

che si mangjà il surîs 

che al marcjât gno pari al comprà. 


A la fiere dal Est, par doi francs, une surisute gno pari 
al comprà. 


Al rivà il baston 

ch’al paca la cjice 

ch’e muardè la gjate 

che si mangjà il surîs 

che al marcjât gno pari al comprà. 


A la fiere dal Est, par doi francs, une surisute gno pari 
al comprà. 


Al rivà il fûc 
ch’al brusà il baston 

ch’al paca la cjice 

ch’e muardè la gjate 

che si mangja il surîs 

che al marcjat gno pari al compra. 


A la fiere dal Est, par doi francs, une surisute gno pari 
al comprà. 


E rivà l'aghe 

ch'e distuda il fac 

ch'al brusa il baston 

ch’al paca la cjice 

ch’ e muardè la gjate 

che si mangja il surîs 

che al marcjat gno pari al compra. 


A la fiere dal Est, par doi francs, une surisute gno pari 
al compra. 


Al riva il bo 

che al suià l'aghe 

ch'e distudà il fac 

ch'al brusà il baston 

ch'al paca la cjice 

ch'e muardè la gjate 

che si mangjà il surîs 

che al marcjat gno pari al compra. 


A la fiere dal Est, par doi francs, une surisute gno pari 
al compra. 

Al rivà il becjâr 

che al copà il bo 

che al suià l'aghe 

ch'e distudà il füc 

ch’al brusa il baston 

ch’al paca la cjice 

ch’ e muardè la gjate 

che si mangjà il surîs 

che al marcjat gno pari al compra. 


A la fiere dal Est, par doi francs, une surisute gno pari 
al compra. 


E l'agnul dai muarts 

sul becjàr 

che al copà il bo 

che al suià l'aghe 

ch'e distudà il fic 

ch'al brusà il baston 

ch'al paca la cjice 

ch’e muardè la gjate 

che si mangjà il surîs 

che al marcjat gno pari al compra. 


A la fiere dal Est, par doi francs, une surisute gno pari 
al compra. 


Cheste filastrocje e je un classic di Branduardi, che di 
cuarante agns in ca si cjante in dutis lis coloniis (centri 
verdi, centri vacanza, centri azzurri...) e che i fruts a son 
obleats a imparà, di rif o di raf. 

Dome che une cjançon come cheste ti fas pensá sul valór 
da la famee, sul rapuart gjenitôrs e fis. Chel puar beat di 
un pari, parcè da l'ostie vevial di comprài une surisute 
a so fì? Se al voleve une bestie di compagnie, al podeve 
comprà un gjat, un cjan o un cunin, che cumò al va di 
mode. Sinò, se al voleve une bestie di mangjà, al podeve 
cjoli une gjaline o un cunin (che al va simpri ben, tant di 
ca che di là). E se nol veve avonde bécs, che al cjolès un 
balonut o une caramele. Ma une surîs? Par fà cè? Intant 
e scagace par dut e dopo, dopo spelade e sbudielade, no 
si mangje nuie di jé. 

O magari al è stàt colpe il fi. Mi imagjini il frut che al 
peste i pits par volé ché bestie, che le a viodude a vendi 
sui bancs da la sagre. E mi imagjini il pari che, pür che al 
tasi, lu fas content e i cjôl la surîs. Che dopo al salte für 
chel casin, nancje che e fos l'apocalisse, la fin dal mont: 
i agnui cu la spade che a vegnin jù dal cîl e a fasin il fis- 
co, l'aghe che e ven sù, il fic che al bruse, i bastons che 
si movin di bessdi... E ducj che a scjampin e i disin sù a 
chel mone di pari, che invezit di dai une buine sberle a so 
fi, al a olsat tocjà la surîs plui paraculade di dut il mont. 
E d’in ché volte la fiere al Est e je stade discancelade dal 
calendari di Turismo FVG e no le àn plui fate! 

Note tecniche. Chi no son cuestions di rime; la traduzion 
e pues jessi fate a la letare. Cun dut chest, o vin fate une 
operazion... chirurgjiche, fasint deventà il “gatto” une 
gjate, il “cane” une cjice e il “topolino” une surisute, 
cussì che il test de cjancon al cor vie miòr. E une licenze 
poetiche: “il surîs”. 

Sacri... 


Ai 13 dal més e cole la Domenie Ulive, dulà che si ri- 
cuarde la jentrade di nestri Signôr a Gjerusalem e cun 
ché si va für da la Coresime. A scomencin di chi ducj i 
rîts da la Pasche. Si tache la Joibe cul ricuart da l'ultime 
cene dal Signór e la cerimonie da la lavande dai pits. Cu 
la sere di Joibe Sante no si sunin plui lis cjampanis, fin 
a la Sabide; al lòr puest ta lis processions si usave menà 
scraçulis e sunà trombetis. 

Il Vinars si ricuarde la passion e la muart in cròs dal Si- 
gnór, cu l'ultime Via Crucis. La Sabide di sere e cussi ben 
la Domenie di Pasche, si fàs messe grande par celebrà 
la risurezion dal Signôr, cu lis cjampanis che a tornin a 
sunà a fieste. 

Ai 25 al cole sant Marc, evanzelist e pari da la glesie di 
Aquilee. In ché dì une volte si faseve la prime Rogazion, 
la procession ator pa la campagne par dà la benedizion 
ai cjamps. Cheste tradizion e je aromai sparide di pardut, 
fintremai dai agns Sessante; ma cualchi braf predi le a 
tornade a inmaneà, come par esempli in Val d'Arzin, lì 
dai Asins. 


e profan 


Lunis di Pasche e Sant Marc a son i dis dulà che la int, 
tant i zovins che lis fameis, a cjapin sù panins, gridelis, 
polente e butiliis e a partissin, cui cu la biciclete, cui cul 
motorin, cui cu la machine, a seconde des pussibilitàts, 
e a van pai prats. E je une fieste semplice, di compagnie, 

dula che la robe plui impuartante e je la voie di fa fieste, 
profitant dal prin clip di primevere. 

A son però ancje sagris e fiestis di chés impuartantis. A 
"nd è di chés che a zirin intor dal vin, come par esempli 
la Sagre dal Vin di Cjasarse, che e cjape dut il país; di 
chés che a cjapin par riferiment i simbui da la Primevere, 
come la Fieste da lis Rosis (intindin: dai flórs) a Primulà; 
e chés che a nassin da lis fiestis religjosis, come la Sagre 
di san Marc a Jutis, dongje Codroip. 


AVRIL E 


Une gjite a Palme 


I cors di furlan inmaneáts de Filologjiche a funzionin un 
póc come intune scuele vere. No son compits par cjase 
e no si fás firmá il libret dai gjenitórs; ma si fás lezion, 
cualchi volte ricreazion e pal solit si finis cuntune gjite. 
In Friül, clár! 


Alore dacuardi! Domenie si va a Palme, ancje s'al plúf, 
al à concludüt Gotart, il nestri professór dal cors pratic 
di lenghe furlane de Filologjiche, che si fás a Spilimberc. 
Tant par sei precis, la Domenie de gjite a Palme al ploveve 
pardabon... Ché di fà une gjite didatiche, dopo che il cors 
di furlan al é finit, e je aromai une tradizion par nó corsiscj 
bielzà dispatussats. Prin di parti, il nestri professór, ch'al 
sa plui de Wikipedie, a nus à spiegade la storie di Palme, 
citàt fuartece, fate sù dai Venezians intal 1593, a forme 
di stele cun nüf pontis. 

Dut cas, par no pierdi nuie de citat, o vin domandat l'aiüt 
di une guide turistiche regjonal autorizade. La nestre gui- 
de, une brave e biele zovine, nus à puartáts pardut e di 
ogni lúc a veve cetant di contànus di interessant (pecjat 
che lu diseve par talian e no par furlan; ma nuie póre, o 
vin capit dut chel istés). 

Dato ch'al ploveve e spetant ch'al finissi, o vin tacat cul 
visita il Civic Museu Storic, là che la diretore nus à spiegat, 
mediant di mapis antighis, l'origjin e il svilup de citat. Tal 
1593 la prime cente cu la fuesse grandonone, i bastions 
e podopo la costruzion dai "rivelins" cui passags sot tiere 
par plui di cinc chilometris. Dome par chescj prins lavórs 

a vegnin puartats a Palme 50.000 cjars di pieris e 40.500 
cjars di materiàl (dut scrit tai regjistris come vué cu lis 
bolis di acompagnament, nuie di gnüf...). 

A vegnin i sgrisui dome a pensá il davoi di chei agns, un 
va e ven di cjars, di nemái, di oms, cariolis e sacraments 
in plui lenghis: ma di sigür la plui part par furlan. Palme 
e sarà si stade fate sü par ordin dai venezians, ma cul 
lavór dai furlans di chenti. 

Par ultin e ven fate la tierce cente, fate fà di Napoleon intal 
1806. Ti pareve che Napoleon a nol jentràs te storie dal 
Friül. O crodin che nol sedi pais in Friûl là che Napoleon 
nol vedi durmit o almancul si sedi fermát a polsa. 
Podopo la guide, cui lusórs des pilis, nus à puartats dentri 
di un gatul di chei fats fà di Napoleon e, co sin jessûts, 
un di nó al à vat il coragjo di dî che di sigür par lì al jere 
passát ancje Napoleon (ti pareve po...). 

Poben, stant ch'al ploveve inmó, o vin traviersat svelts la 
grande place taronde par là in domo. Svelts si, ma o sin 
rivats distés a presea il cercli dai palacs venezians alts e 
siórs. La nestre guide, che nancje in corse e sot la ploe 
no à mai fermât di spieganus alc, nus à puartàts drets 
al domo. A voleve mostránus par ben il leon di San Marc 
adalt su la facade in piere blancje di Orsere e piere grise 
di Aurisine, ma come ch'o vin algàt i voi si sin lavats la 
muse e alore vie dentri in domo. 

Une volte dentri, la nestre brave guide nus à dit che il leon 
di San Marc, che o vin apene viodüt adalt, al à stat fat in 
brong tal 1894 in sostituzion di chel origjinari “lecat” di 
Napoleon (eco, sul fat che Napoleon al vedi "fiscát" par 
dut, chi o sin ducj dacuardi, ma lassin sta). 

Il domo al è une maravee. Grant, siór di altars e sants cun 
palis antighis di pitórs famós: Randi, Padovanino e tancj 
altris. Ma eco la biele scuvierte. Intal domo, dongje di 
tantis oparis mestris plui o mancul antighis, o vin ancje 
mosaics di Giulio Candussio e la pale di altar cu la Pietat 
di Fred Pittino. Brafs chei di Palme, che e an volüt onorà 
la glesie grande ancje cun oparis di grancj furlans che 
ancje a Spilimberc e an dat tant. 

In sagristie, dongje dai ritráts dai proveditórs venezians, 
a son conservadis tantis oparis di pitórs di ogni epoche 
e chel ch'al reste dal tesaur sacri di grant valór artistic. 
Dopo il tratát di Cjampfuarmit, Napoleon al à fát "stragjo" 
di grant part dal tesaur e, tant par di, al à freat il grant 
lampadari in arint ch'al jere in sagristie. Chel ch'al é 
cumò, al ven dal teatri Gustavo Modena. 

Naturalmentri Palme a no è dome ché ch’o vin scrit culi, 
ma o sperin che us sedi vignude gole di lâ o di tornà a 
scuvierzile miòr, par preseà ogni cjanton di cheste biele 
citàt. 

La gjite didatiche no finìs mai tal sacri ma tal profan. E 
cussì o sin capitàts (par cumbinazion) intun agriturisim 
lì dongje e o vin... scugnút fermási a cerca alc. Ma chest 
al è un altri pàr di maniis. 


Chei dal cors di furlan di Spilimberc 


P.S. Par il prossin cors di Lenghe Furlane o vin bielzà 
cualchi idee di come finîlu. In cas us fasarìn savé. 

Il fossal 


Nol è nuie di piés di doi fradis che a barufin. E nol è nuie 
di plui stupit che puartà une barufe in tribunal, parcè che 
l'unic sigür di vinci al è... l'avocat. 


Passat il puint dal gno pais, ingrumat par sparagnà chel 
teren magri che par secui al è stat l'unic sostentament, a 
no si jodeve che cualchi cjase, e ancje chés intune magle 
scure di ombrene. 

Il soreli, cussì scjars sot la mont, a si strassave rustint lis 
crestis di miesdì e a nol rivave in dutaldì a parà vie chè 
magle scure che e cuvierzeve chel grop di cjasis, che di 
lontan a parevin bogs di afs. 

Il scr de sere al rivave adore e il crichedi al puartave tart 
il so lusór; ma la int e saltave für de cove devantdi cun 
falcets e riscjei, e par chés monts a no si sintive che a 
bati e ucá. | práts a vignivin ducj ben seats e netáts, par 
para dongje un frugon di polente e une scugjele di lat. 
Chel país a nol veve come chei altris il tei secolar tal 
miec de place, parcé a nol veve la place. Lis cjasis a jerin 
tacadis e lis stradis a mostravin puartons ben clostráts, 
che a platavin lis corts, cun tal mieg il vieri pirucár, cre- 
ssüt fint parsore i cops; no pal grum di ledan che al veve 
dongje, ma par cirî il lusór. 

Intun di chei curtîi, il pirucár al veve jodüt a jentrá pui di 
cualchi nuvice e a cressi sdrumiis di fruts roseant i siei 
pirucs, fint che une di, cun displasé, a nol sinti vosarili 
di mularie, ma bocjatis e malperaulis di grancj. 

Chest fat al à tignüt banc te ostarie a lunc, par vie che 

doi fradis, dopo vé fatis “lis parts” (cussi a clamavin lis 
divisions), a jerin lâts in rotis. Il curtîl a lu vevin smiezat 
in doi e, ancje se il pirucár al jere scompagnát, a si jerin 
acordats di cjapà sù sól i pirucs che a colavin de lór ban- 
de. No cussi e jere stade pal fossál, che al smiezave, no 
propit tal miec, la lór braide. 

Un al diseve che il fossál al coreve dut sul so e al tirave 
für trutis e gjambars des nassis di so fradi, fasintlu invele- 
gna. A scomengarin a cavilà, cjatasi da dî, e a saltarin für 
porcos e barufis, fint che a finirin pes mans dai avocats. 
Vué i avocats a no tratin pui causis di confins, i cjamps a 
son pustots e nissun vué al mangje la cjase par un cjermit 
stuart. | avocats cumó a molzin la int discutint causis di 
separazions. 

In ché di che il tribunal al puartave in cause la cuestion 
dal fossàl, prime de udience, un avocatut inmó crei a si 
cjatà a bevi un café dongje un pui madür e spatussat, 
che i domanda ce cuestion che al varés tratat. 

“O ai un biel berdei — al rispuindè l'avocatut —. Il gno 
client al pratint la proprietàt di un fossál che al divit la 
sò braide cun ché di so fradi". 

L'avocat pui babio al fasé bocje di ridi e al rispuindé: "Jo 
o ai di sostignî la difese di chel altri fradi". 

Il zovin avocat a si sintì mal intopât; ma chel altri, pui 
bolpon, a lu tignì sù disint: “No stà fastilià. Tirìnle a 
lunc e tu tu i mangjis il teren dal to e jo al gno, e a lôr 
ur lassin il fossál”. 


Giovanni Urban 

La fantate dal pog 


L'amór al bat fuart tal cür da la zoventüt. E cuntune bu- 
ssade, une fantate e pues fáti zirà il cjáf. Ma cualchi volte 
lis robis a son un tic complicadis. 


"No tu starás mica tornant tal poc?" 

"Ah, ma stoi vie pòc. Soi cjase prin di cene”. 

"Ma ce vastu a fa? Si puedial savé?” 

Lauring al veve lassat une svintulade di pagjinis par aiar 
e al jere corût für di cjase, di buride, montant su la bici- 
clete prin che só mari e podés rimbecái, disintji magari 
che, dut cas, di cuant che e jere tacade l’Istàt, al leieve 
simpri il stes libri. 

Nol podevial là ator par sagris, come ducj chei de sô etat? 
e pensave. | vevin pùr comprat il motorin! 

Ma subite si jere pierdude intes cjamesis di sopressá e 
inte scjate dai frucons, par impaná lis rosis dai cocins, e 
il fi, a ché ore, al jere bielzà in spiete, sul ór di ciment de 
canalete, tal poc di irigazion numar 22 di Sante Marie. 
Nol sarés tornat par ore di cene, nol sucedeve mai. 

Al zuiave di tant in tant cu l'aghe glacade, sburtantle fin 
a sclipignási il comedon, e la spietave. 

Jê si faseve viodi tor il bona dal soreli, parcé che e veve 
póre che la viodessin, li cun lui, e par che i devin fastidi i 
rumórs, tant che plui di cualchi volte, al riva di un tratór, 
la veve viodude scjampà e platási cuissà indula, lassantlu 
di bessól, strafont e mortificat. 

La veve cognossude l'an prime, une sere che si jere fermat 
a bevi intal poc di Gjalarian. Robis che no i vignis un colp 

a viodile li, denant dai voi, intal clopa de aghe. Dopo di 
ché volte si jerin cjatàts cuasi ogni sere, fintremai che il 
cjalt al jere sparît, e cun lui l'aghe par bagna i cjamps. 
Lauring la veve tornade a cjatà dome l'an dopo, intun altri 
poc, parce che aromai cuasi duc] a vignivin sieráts, jess- 
int che si bagnave soredut a ploie, e no plui a scoriment. 
Ancje chê sere al jere li, a spietàle, ma no jere une dì 
come chés altris. 

AI veve decidût: la varès bussade! 

Ce i volevie? A jerin li, un dongje chel altri, jè poiade cui 
comedons su la canalete e i lavris blancjissims a une 
cuarte dai soi. Cussì al veve copàt la timidece e al veve 
slungjat il cuel... 

Jê, la piçule fade di poc, tal imprin e veve rispuindQt... 
Ma dopo cuissà, forsit une vergogne platade, un rumòr 
lontan, la cussience di un alc che nol veve divignince, la 
vevin scjassade fin te code; e jere saltade fùr de aghe, 
cun rivocs e sclipignadis, il cuarp blanc, i cjavei tant che 
madracs e la piel smavide e stralusint, di podé viodi parfin 
i vues. In doi colps di pine e jere lade sot e sparide jù, 
dentri dal poc, lassantsi daûr un troi di bufulis. 
Lauring, inmagat, al jere restat li a disgotasi, cjaregantsi 
i lavris come un tesaur di difindi. 

Par vué, ché creature no sarès plui tornade dongje, lu 
saveve. 

Ma doman, doman cuissa... 


Raffaele Serafini (cjapade di Contecurte) 


65 


n AVRÎL 


66 


Il cafè da la Bepute 


Il cafè da la Bepute 

no si béf ta la tacute 

ni cul lat ni cul te 

ma parcé, parce, parcè... 


La Bepute e fas il café 
fas il cafè cu la cjocolate 
dopo i met la marmelade 
mieg chilo di cevolis 
cuatri o cinc di caramelis 
siet alis di paveis 

e dopo e dîs: “Ce cafè”... 


Il cafè da la Bepute 

no si béf ta la tacute 

ni cul lat ni cul te 

ma parcè, parce, parcè... 


La Bepute e fas il café 
fas il cafè cul osmarin 

i met cualchi mandarin 
une gate di dindiat 

une plume di rassat 

cinc sacuts di farine 

e dopo e dîs: “Ce cafè”... 


Il cafè da la Bepute 
no si béf ta la tacute 

ni cul lat ni cul te 
ma parcè, parcè, parcè... 


La Bepute e fas il cafè 

fas il cafè cun pevar e sal 
l'ai po no, che al fas mal 
l'aghe si, ma cul soreli 

la salate, asét e vueli 

cuant che e prove cul tritolo 
e sclope jé e dut il café... 


Il cafè da la Bepute 

no si béf ta la tacute 

ni cul lat ni cul te 

ma parcè, parcè, parce... 


Il cafè da la Bepute 

no si béf ta la tacute 

ni cul lat ni cul te 

ma parcé, parce, parcè...!!! 


Ancje chi al è il probleme da la rime e alore cualchi volte 
si scugn sielzi: tignî la peraule origjinarie e pierdi il finàl, o 
vuardà la rime e doprà altris peraulis? Par talian si cjante 
“Il caffè della Beppina non si beve la mattina”; ma par 
furlan “Il cafè da la Bepute” no fas rime cun “no si béf 
di matine”. E alore? 

Intal cas di cheste cjangon, la cuestion e je avonde facil 
di risolvi, parcè che il test al è stramp: nissun nol fàs il 
cafè cul vueli, o cun gatis di dindi e nancje cu lis paveis... 

Al è facil duncje cambià peraulis, ancje cuntune cierte 
libertàt. Par fuarce di robis, a gulizion il cafè si lu béf ta 
la cjicare, ta la scudiele o ta la tace, se plui cualchidun no 
lu slapagne da la taule. Alore la rime si pues cumbinále 
cussi: “Il cafè da la Bepute / no si béf ta la taçute”. 

E se al puest dal "formaggino" (che la int lu clame cussi 
ancje par furlan, ma i scuelàts a disin “formadeut”) si met 
“mandarin” (o ancje "armelin"), il risultát nol cambie: il 
café al stomearés compagn! Da rest, o vin za sclaride la 
cuestion di cemüt che si pues volta un test di une lenge 
a ché altre, cun dutis lis dificoltáts che a son. 

Invezit, ancje chi si pues discuti par oris e oris su cheste 
beade femine che e fas cheste specie di café, che nissun 
al vúl bevi. Lassin di bande il fat che siore Bepute e sedi 
für cui sintiments e che e à dibisugne di une badante. 
Lassin stá ancje che, se e va indevant cussi, prime o 
dopo e riscje di fási mál. Lassin cori ancje la cuestion dal 
tritolo, ancje parcé che in di di vué su internet tu cjatis 
a vendi di dut. Ma si séso mai domandats ce raze di vite 
che e mene? Cun chel café li, cui voléso che al vegni a 
fai visite? Nissun al olse meti pit in cjase sô. Facil che 
ancje chei che a van a vendi il Folletto, a zirin lontan di 
jé. E po, mi domandi: ma no aie nissun che al viodi di jé? 
No sai: un fi, un fradi, un nevót, ancje lontan. E i servizis 
sociáls, dulà sono? 

Vergogne! 

S. Josef Artesan 

S. Atanasi Vescul 

S.ts Filip e Jacum Apuestui 
S. Florian Martar 

S. Gotart Vescul 

S.ts Marian e Jacum Martars 


Fieste dal Lavòr 


S. Flavie Martare 

S. Vitôr Martar 

S. Isaie Profete 

S. Antonin Vescul 

S. Ignazi di Làconi Frari 
S.ts Nereu e Achileu Martars 
La Madone di Fatime 

S. Matie Apuestul 

S. Doro Contadin 

S. Ubalt Vescul 

B.de Antonie Mesina di Orgosolo 
S. Zuan | Pape 

S. Ivo Avocat 

S. Bernardin di Siene 
S.te Gjisele Regjine 

S.te Rite di Cassie Taum. 
S. Desideri Vescul 

La Madone dal Jutori 

La Madone di Monsante 
S. Filip Neri Predi 

S. Ustin di Canterbury 

S. Milio Martar 

S. Massim Vescul 

S.te Zuane d’Arc Vergjine 
S.ts Canzians di Aquilee 

Sacri... 


Mai al è il més da la Madone e la int si cjate sot sere inta 
lis cjasis par dî il rosari. E je cheste une tradizion che e 
ven di lontan, da l'epoche medieval, ma che e je deventa- 
de simpri plui impuartante par ordin che si moltiplicavin 
lis aparizions marianis intai secui: no dome chés... di 
fame mondial, tant che la Madone di Lourdes (1858), la 
Madone di Fatime (1917, che po e cole proprit ai 13 di 
Mai) o ultime la Madone di Medjugorje (1981); ma ancje 
chés sot cjase nestre, tant che la Madone di Mote da la 
Livence (1510), ché di Rose, dongje Sant Vît dal Tiliment 
(1655) e vie indenant. 

Viers la fin dal més e sarès la “vere” fieste da la Sense. 
Difat, a volé sclapà il cjaveli, si à di impensási che la Sense 
a cole la cuarantesime di dopo Pasche, ven a stái Joibe 
ai 29. Ma aromai la glesie e à spostát dut a la Domenie 
dopo, par cirî di concilià la liturgjie cui timps dal lavór da 
la int. Intai tré dis prin, si fasevin lis Rogazions minórs, 
simpri par la benedizion dai cjamps, come che za si à dit 
fevelant di san Marc. 


e profan 


Cul biel timp lis sagris si moltiplichin pardut, ancje parce 
che la int e scomence a movisi di plui. Tra lis iniziativis 
plui particolars, ricuardin la Fieste dal Pal di Mai a Cor- 
denons, che si lee a la antighe tradizion di planta un len 
inta la place dal pais al prin di Mai. A Tavagna, invecit, si 
fas la Fieste dai Sparcs, cu la premiazion dai miór sparcs 

di dute la regjon. Une vore particolar la sagre che si fas a 
Mediee, cu la Fieste dai Pipinats (spaventepassaris), dulà 
che i partecipants a fasin a gare a cui che al fas il pipin 
plui biel e origjinal. Simpri in Mai a Vile Manin di Pa- 
ssarian, il Comitat regjonâl des Pro Loco al met sù la 
grande manifestazion Savórs di Pro Loco, dulà che asso- 
ciazions di dute la regjon a preparin lis lór specialitats 
di mangja. 


"^. 


A ora di messa (La casseluta) 


Tantis voltis, sul fini dal cors, cuant che i arléfs a an cjapa- 
de confidence cul scrivi, si prove a meti jù une storie, une 
conte, une poesie. Ve ce che al é sucedüt a Cjastelgnüf. 


Ta la primevere dal 2013 i ai fate la mé prime esperience 
di mestri dal cors pratic di lenghe furlane a Cjastelgnüf, 
parsore Spilimberc. Une incarghe che a veve dôs difi- 
coltáts. La prime, ché di cjapá il puest di un "mostro 
sacro" come Gianni Colledani, che par agns al veve inse- 
gnat uli. La seconde, ché di rivà a orari, parcè che - cun 
dute la mé buine volontat — jo par solit i rivi simpri cinc 
minüts dopo. 

No jerin in tancj: une vintine di oms e feminis, che a 
vignivin par plui di Cjastelgnüf, di Través e di Lestans. 
Int di dutis lis etáts, dal zovin al pensionát. Biele int, di 
ché che ti jentre daurman tal cür. Giovanni, che al è un 
mestri a fà sü costruzions cui tocuts di len; Paola, che 
a vül savé di ortografie e di gramatiche; Azeddine, ch'al 
à imparat il furlan lavorant in cantir; Nadia, ch'a varés 
simpri tantis domandis di fà; Graziano, che finide lezion 
al fás plui di cent chilometros in machine par là da la 
morose. E ducj chei altris, che no ai il puest di nomená, 
ma che al é stat un plasé vé lavorat cun lór. 

Alore, ce vino fat? Par ordin che i imparavin alc di gra- 
matiche, di scriture e di storie, i vin cjapát in man il libri 
Sot sere di Sgorlon (che par talian al è cognossût cul titul 
Il vento nel vigneto) e si sin impegnâts a leilu, a tocs, 
un póc parom. 

Ma la robe biele di un cors, dulà che metàt dai students 
a son plui vecjos (pardon: plui grancj) dal mestri, al è che 
al é plui ce che si impare che no ce che si insegne. Feve- 
lant di storie e di tradizions — tant par contanti une — jo i 
disevi ce ch'i savevi e lór a mi contavin des lór borgadis, 
des fameis che a cognossevin, di ce che si impensavin 
di zovins. 

Mi à incuriosît soredut une informazion su lis usancis 
religjosis. | vés di savé che Cjastelgnüf nol esist come 
pais, ma al é fat di tantis borgadis, che lis plui grandis a 
son Paludiee e Natarü (Oltrerugo). 

Il cür storic però al è la borgade di Vigne, dulà che une 
volte al jere il cjistiel e ch'a é stade fate sü ancje une 
glesie avonde grandute, che la int dal puest a clame 
"glesie di Borc". 

Come ch'al sucét un póc pardut, di une borgade a ché 
altre a jere tante rivalitát. E la int a veve fintremai dós 
jentradis dividudis, par no messedási: chei di Natarü e 
des borgades disore a jentravin da la puarte di drete; chei 
di Vigne e des borgades disot a jentravin da la puarte di 
campe. Une frute mi à fin contat che — nol é tant timp — 
sicome che jê e à cambiát residence, a an vit cuestionát 
par decidi di ce bande ch'a veve di passa. 

Alore, ridint e scherzant, i vin provát a meti jü une storiute, 
par contá chest fat. 

Ma dopo, par ordin ch'i scrivevin, a saltavin für simpri 
gnovis robis e i vevin di continuo di fá cambiaments. A 
la fin a é saltade für une conte picule picule, ma plene 
di riferiments: une micro-enciclopedie dal puest, scrite 
tal furlan di uli, il cjastelan. E vele chi... 


"^. 


A é domenia e ta la glesia di Borc a si festeza la Madona 
da la Salüt. Ancja Maria a partis da Natarü cun sió nevót 
Vigji di cinc agns. Ma par strada a sint bati l'ultima: al 
è tarç e, par scurtá la strada, a cjapin il troi da les Cros- 
tates, traviers la mont. A saltin four uvi dal ort dal muni 
(il cimitieri in bande de glesie, clamát cussi parcé che 
une volte li al veve il so ort il muini) e a van sù par la riba. 
Maria a cjamina cul flat a grops, tignint par man Weu, 
che invesse al peceda claps, plen di morbin. 

Riváts devant la puarta di Natarù (chè di drete), Vigji al 
jôt la coda di un gjat davour i baracs e cuntun tiron al 
scjampa via da só nona. Par corigji davour al gjat, Vigji al 
monta parsora dal murut. In chel al sint passá un elicotero 
dai militárs, che al zeva in Turié (cussi la int dal puest 
a clame il Cjaurlec, la mont di là da la Cose, dulà che i 
militars a fasevin esercitazions di tir) e, par sta a cjalálu, 
a si incjaveda e al rondolea suntuna fassina di lens. 
Plen di sgrifades, al cercja di tirási sù e a si indacuarç che 
sot i lens a è una casseluta di fier, duta inrusinida. Vigji, 
curiós, a la vierç e al cjata denta da le vecjes fotografies. 
Al torna su da s6 nona, che a lu speta cu la svuincea 
in man, pronta a cresemálu; ma cuant che a jôt la ca- 
sseluta, a si bloca e la svuincea a i cola di man. A la veva 
pierduda jé agns indavour: denta a erin i siei ricuarts di 
zovina. E a si met a vai, cuant che a cjapa in man una 
foto dal Trenta. 

In blanc e neri a si jodeva la Litorina pronta a part? da 
la stassion dal Secul (il treno une volte al fermave inte 
borgade di Mostacjins, dulà ch'a jere a sta une famee 
ch'a veve di sorenon "Secul"). 

A erin i emigrants che a zevin pal mont. In mieg da la int 
a era ancja jé, zovina, cuntun mac di cincignói in man e 
il cjanut par la cuarda, che a saludava il siò prin murós, 
partît e mai pui tornát. 


Claudio Romanzin e i students dal cors pratic di Cjastelnúf 


MAI SL] 
La fotografie dal predi 


Gjavat für da la conte Eveline, di James Joyce, chest 
piçul toc al è un dai doi che a an vint l'edizion 2013 dal 
concors “Lenghis”, inmaneàt da la Filologjiche. 


A si jere sentade al barcon, cjalant la sere che a invadeve 
il vial. Il so cjaf al jere inclinàt cuintri lis tendinis dal 
barcon e ta lis sôs naris al jere l'odór dal polverós bombás 
stampat a colòrs vîfs. A jere strache. 

Pocjis personis a passavin. L’omp, für da la ultime cjase, 
al passave su la sô strade di cjase; jê a sinti il so pas 
scarabotà lunc il paviment di ciment e dopo folpeà su la 
piste di cinise, prime das gnovis cjasis rossis. 

Une volte al jere un cjamp li, che lôr a dopravin par zuià 
ogni sere cun i fruts di altre int. Po un omp di Belfast al 
veve comprat il cjamp e al veve costruît cjasis - no come 
lis lór cjasutis maron, ma cjasis di modon lustri cun cu- 
vierts sflandorés. | fruts dal vial a jerin solits zuià insieme 
in chel cjamp: i Devines, i Waters, i Dunns, il pigul Keogh 
çuet, jê e i siei fradis e sûrs. Ernest, dut cas, nol zuià mai, 
al jere deventàt masse grant. So pari al usave parálu für 
dal cjamp cu la sò bachete di ciespàr salvadi; ma di solit 
il pigul Keogh al usave fà la vuardie e berlà cuant che al 
vedeve so pari riva dongje. In dut cas a someavin sei stats 
pluitost contents ché volte. So pari a nol jere cussì mal 
in ché volte, e cun di plui s6 mari a jere vive. 

AI jere tant timp fa; jê e i siei fradis e sûrs a si jerin fats 
dug granç; sô mari a jere muarte. Ancje Tizzie Dunn a 
jere muarte e i Waters a jerin tornats in Inghiltere. Dut al 

jere cambiat. Cumò jé a stave par là vie come chei altris, 
par lassà la sô cjase. 

Cjase! A cjalave ator pe stanzie, riesaminant ogni ogjet 
de famee che jé a veve netàt dal polvar une volte pe 
setemane par agnorums, domandantsi di dulà che dal 
diaul al vignìs dut chel polvar. Forsit no varès volùt viodi 
ancjemò chés cjosses de famee, tant che no si jere mai 
insumiade di distacasi. E, dilunc di chests agns, no veve 
mai cjatàt il non dal predi da fotografie inzalide picjade sul 
mr parsore dal armonium rot, dongje la stampe colorade 
da promesse fate a Beade Margarite Marie Alacoque. || 
predi al jere stàt un amì di scuele di so pari. Ogni volte 
che al mostrave la fotografie a un forest, so pari al usave 
slungjâle cul coment slassat: “AI è a Melbourne cumò”. 


Voltade par furlan di Giulia Venturini, di Glemone (Istitàt 
“Percoto” di Udine, 2013). 


Podé tornà a scrivi la nestre storie 


Une femine si cjale indaûr e e fas i conts cui siei sinti- 
ments. 


Mi plasarès podé tornà a scrivi la nestre storie. 

No mi plasarès cambià nuie dal so principi, cuant che 
tu tu mi cirivis, mi amavis e lis nestris animis fondintsi 
a deventavin une, ma mi plasarès podé suplî ducj chei 
events che nus puartarin ae roture dal nestri rapuart. 


MAI SL] 


Mi plasarès podé muda il fat che tu tu sés lat vie, lant 
daür dai tiei amis. 

Mi plasarés vé podùt sperà che un dì tu tu vessis sielzüt 
di torna, invezit, par braure, tu no tu lu as mai fat. 

Mi plasarés podé dî di no vé vat dibisugne di te, di no vê 
provât lancür, ma impen mi someave di jessi rivade ae 
fin de mê vite. 

Mi plasarès perdoná, dismenteant dut il dolôr e podé pensa 
che nol è dut finît, che nol è stat dut inutil. 

Infin, mi plasarés podé crodi che l'amôr simpri e par 
simpri nol finis mai. 


Letizia Martinelli (cors pratic di Mania) 


Lis piçulis robis che mi plasin di te 


Il to ridi un ninin lontan 

la t6 man che planchin planchin mi cjarece i cjavei 
e tu mi disis... 

o vores véju ancje jo cussì biei! 

e jo ti dîs: tu sés un tic mat. 

e tal jet sintî dongje il to respîr 

e sul comodin il gjornàl de buinore 
la cogume che e cjante in cusine 
l'odór de pipe che tu fumis la matine 
il to profum un pôc “blasè” 

il to biel gjilè. 

Lis pigulis robis che mi plasin di te! 

Chel to ridi un pôc strani 

chel to vizi di tocjami i cjavei 

e dîmi: o vorès véju ancje jo cussi biei! 
E jo ti dis: ninin, tu mal as za dit! 
E tal jet sintî il to respîr afanat 

e sul comodin il bicarbonat 

la cogume che a sivile in cusine 
l'odôr de pipe ancje la matine 

chel to profum un pôc “demodè” 
chel to.... gjilè 

Lis pigulis robis che mi plasin di te! 


Chel to ridi di mone 

Simpri chè manie di tiràmi i cjavei 

E dimi: o vorès véju ancje jo cussì biei 

E jo ti dis: ma alore cjolti un paruchin 

E tal jet sintî a ronceà 

E tal armarut un to cjalçut! 

La cogume e je sclopade finalmentri in cusine 
L'odór di bago ch'al impeste dut fin de matine 
La to puce di cjavron 

Chel to schifôs gjacon! 

Lis piculis robis che mi plasin di te! 


Dorina Maria Minisini (cors pratic di Cosean) 


Jo bintar 


Jo un dì o cressarai 

e intal cil da la vite o svolarai. 

Ma un frut ce mai ch'al sa? 
simpri celeste no pues jessi l’etàt. 
Po une gnot di Setembar 

mi soi sveát, 

l'aiar su la mé piel, 

sul gno cuarp 

il lusór da lis stelis. 

Cuissà là ch'e jere cjase mé 

e chel frut ch'al zuiave intun curtil. 


Jo, bintar ch'o soi jo, 

bintar che no soi altri, 

bécs in sachete jo no "nd ai, 

ma culà sù mi a restât il Signór. 


Si, la strade e je simpri là, 

dute vueite mi pareve la citàt. 

Ma un frut ce mai ch'al sa? 
simpri celeste no pues jessi l'etát. 
Po une gnot di Setembar 

o Soi partit, 

il füc di un fogolar 

nol è cjalt 

tant che il soreli de matine. 
Cuissà là ch’e jere cjase mè 

e chel frut ch’al zuiave intun curtîl. 

Jo, bintar ch’o soi jo, 

bintar che no soi altri, 

bécs in sachete jo no "nd ai, 

ma cula su mi a restat il Signór. 


Jo, bintar ch'o soi jo, 

bintar che no soi altri, 

bécs in sachete jo no "nd ai, 

ma culà sù mi a restàt il Signór. 


Ve ca un classic che plui di cussi no 'nd è. Cun cheste 
cjangon che di cincuante agns in ca si continue a cjanta 
cence polse in dutis lis sagris e in dutis lis fiestis, i No- 
madi si son vuadagnats un puest tal paradis da la musiche 
taliane. Duncje, no podeve mancjá in cheste nestre hit- 
parade par furlan. Problemis di volta il test par furlan, no 
'nd é. Juste si à cambiat il "camino" in fogolar par une 
cuestion architetoniche e... politiche: in Friül il fogolar 
al è il simbul no dome da la cjase, ma ancje da la famee 
e da la tradizion. E ancje se cun cheste modifiche o vin 
pierdude la rime "camino" — "mattino"... pazience! 
Plui dificile invezit la sielte par il titul e il ritornel. "Vaga- 
bondo" si podarés di ancje “vagabont”; ma jo mi impensi 
che di picul mé mari, cuant che e veve di dimi sù parcè 
che o jeri stat ator masse timp, mi diseve “vagabondo!” 
par talian (e magari e zontave ancje un scufiot, juste par 
no sbaliási): no ai mai capit se al jere propit par conse- 
guence de cjancon dai Nomadi, che in ché volte e jere 
frescje frescje, o par cuale altre reson. 


MAI p 


Si use dî ancje “torzeon”: cui che al va simpri ator. Ma 
“bintar” mi plas di plui. Il professôr Gianni Colledani 
mi veve sclarit une volte che “bintar” al ven dal todesc 
"winter", che al vil dî "Unvier": i todescs a clamavin 
cussi, in maniere dispreseative, i emigrants furlans che 
cu la stagjon frede a tornavin a cjase lór. Une peraule 
aromai cuasi pierdude: se no fos par ché famose ostarie 
che e je dongje l'ospedál di Sant Denél, magari nissun 
le cognossarés nancje plui. 

Cuissà: se mé mari, intant che mi patafave, mi ves dit 
"bintar!", magari cumò tal titul da la cjangon o varés 
metüt plui vulintir "Jo vagabont”. 

Si capis ben che l'/mprinting nol val dome pai uciei, ma 
ancje pai fruts. 

Jugn 


. Justin Martar 

. Marcelin Martar 
. Carli Lwanga e compagns Martars 
. Quirin Vescul e Martar 

. Bonifaci Vescul 

. Bertrant di Aquilee Patriarcje 
. Norbert Vescul 

. Medart Vescul 

. Efrem Diacun 

. Indrì di Bolzan 

. Barnabe Apuestul 

. Onofri Rimit 

. Antoni di Padue Frari 

. Liseu Profete 

SÌ 


Proto di Aquilee Martar 


S.te Justine Vergjine 


S. 


Rainir Remit 


S.te Marine Vergjine 
S.ts Gjervas e Protas Martars 


S. 
S. 
S 
S. 
S. 


Silveri Pape 

Luis Gonzaghe Gjesuit 
Nicêt di Aquilee Vescul 
Josef Cafasso Predi 
Zuan Batiste Martar 


S.te Eurosie di Jaca 


S. 
S. 
S. 


Josemaria Escrivá Predi 
Ciril di Alessandrie Vescul 
Ireneu Vescul 


S.ts Pieri e Pauli Apuestui 


S.ts Prins Martars de Glesie Romane 


La Sense 


Lis Pentecostis 


Ss. Trinitat 


Corpus Domini 


Car Sacri di Jesù @ 


JUGN A 


Sacri 


Chest an dutis lis fiestis dal cicli pascál a colin in Jugn. Si 
scomence cun la Sense (Domenie al prin), dulá che si fás 
memorie di Nestri Signór che al torne su in cil dongje dal 
pari. Domenie ai 8 a son lis Pentecostis, cuant che il Spirt 
Sant al fo mandát sui apuestui, cul podé di fa meracui 
e di fevelá dutis lis lenghis dal mont. La Domenie dopo 
incjemo, ai 15, e je la Santissime Trinitát e ai 22 al cole 
il Corpus Domini, fieste istituide par celebrá la eucarestie. 
Par ce che al rivuarde i sants, in chest més a 'nd è cual- 
chidun di chei grancj. Ai 6 al è il beat Bertrant, il pari 
spiritual dal Friül. Ai 13 al è sant Antoni di Padue, che 
al è une vore considerát in Friül. Al è stat chi di nô, a 
Glemone e di passag viers il teritori dai Sláfs, e la int e 
je restade incantesemade da la sò personalitàt e incjemò 
in dì di vué — passe sietcent agns dopo - lis processions 
di sant Antoni a son chés plui sintudis dai fedéi. Ai 24 si 
festeze la nativitàt di sant Zuan Batiste, dulà che si fàs 
la benedizion dal mac di flôrs. 

E par finî, ai 29 al sarès sant Pieri e Pauli: o disìn “al 
sarès”, parcè che la int no i è mai plasüt tant Pauli e 
duncje par solit si impense dome dal prin, protagonist di 
tantis storiutis che a contin dai malans che al cumbine in- 
tant che al va torzeonant pal Friùl dongje di Nestri Signòr. 


e profan 


A Sant Zorg da la Richinvelde si ricuarde cuntune ceri- 
monie ta la glesiute di Sant Nicolau il sassinament dal 

patriarcje Bertrant, sucedüt propit li tal 1350. A Clauzét, 
tai dis da la Sense, si fas la Fieste dal Perdon, par ricuarda 
che une volte culi tal santuari di sant Jacum la int e vignive 
di dute la furlanie e la sclavanie par domanda il perdon 
e par esorciza i malats. In tantis bandis a fasin fieste 
grande in ocasion di sant Zuan e dal solstizi di Istát: par 
esempli, a Turià, dongje Gurize, dulà che la int e spiete 
il cricá dal di su lis rivis dal Lusing. 

A Buri, invecit, si butile plui sul divertiment, cu la Fiere 
regjonal dai Vins, dula che a fasin ancje la corse dai cara- 
tei: vie pe gnot i zovins a sburtin caratei di cinc etolitros 
sü pa la rive. Ai ultins dal més, e je Aiar di Fieste a Sant 
Denél, la fieste dal persut. 


JUGN E 


Chei che a stan sul palc 


La prime vere opare teatrál par furlan, si considere une 
comedie mieze fevelade e mieze in musiche, scrite di 
Pietro Zorutti a la metat dal '800. Si clamave // trovatore 
Antonio Tamburo. 

D'in ché volte a son passáts plui di 150 agns e il teatri in 
marilenghe al é cressüt une vorone. Prime si son scritis 
tantis comediis, di chés che a metevin in ridi la vite di 
ogni di de int furlane; po dopo, cui agns Cuarante e Cin- 
cuante dal Nüfent a son rivats gnüfs autórs, che a an dat 
un respir plui grant al nestri teatri: int come Pier Paolo 
Pasolini (/ Turcs tal Friül), Renato Appi (L'ultin perdon), 
Lelo Cjanton (// mont), Paolo Patui (Bigatis) e vie indenant. 
Si à scomencat cun lôr a viodi un teatri plui impegnát, 
che nol à di fa ridi, ma al à di fà sinti grandis emozions 
a la int. 

E dongje dai scritórs a son cressüts ancje bráfs atórs. Juste 
par fà doi nons che ducj a cognossin: Claudio Moretti e 
Massimo Somaglino; ma a 'nd é tancj altris. 

Ma se ducj chescj a son, par dile cussì, i “cjáfs” dal teatri 
furlan; la "anime" e je fate di centenárs e centenars di 
personis che a fasin teatri par passion. A son chei dai 
grups amatoriài. In chest moment a son in ativitat plui 
di cincuante compagniis, di dutis lis bandis dal Friül: di 
Udin a Bertiül, di Gurize a Lestize, di Través a Grau. Se si 
conte che par ogni grup no son dome i atórs, ma ancje il 
regjist, il tecnic des lús, chel che al sbelete i atôrs prime 
di jentrá in sene e vie par chel troi, si fevele sù par jù di 
un miár di personis. Un picul esercit. 

Chestis compagniis si son metudis in socie dentri de 
Associazion Teatral Furlane, che e je stade costituide 
intal 1987 apueste par pandi l'ativitát teatrál, organizà 
rassegnis intai país e fa slargja ancje il repertori, parce 
che ogni altri an si fas un concors par premia chei che a 
scrivin gnüfs tescj di podé rapresenta. 

Ancje cheste e je une biele maniere di fa cressi la mari- 
lenghe. 


JUGN EL] 
Ché discule di Rosemunde 


Cheste storie nus e conte il langobart Pauli Diacun tal so 
libri Historia Langobardorum (1/27, 11/28-29-30). L'autór 
le ripuarte cun cualchi pas un tic schercós, ma dute vere. 


O sin ae fin dal sest secul daspò di Crist, cuant che e 
tacà la ocupazion de Italie de bande dai Langobarts, 
chei barbars che a cjaparin la penisule taliane lant daùr 
di altris popui des stessis divignincis che a vevin za la- 
ssat un ricuart une vore brut des lôr botinadis e dai lôr 
sdrumaments; al sedi avonde pensà, par vé une idee, 
dome un non: i Uns. 

Tal 568 e je la volte, duncje, dai Langobarts cul lôr re 
Alboin. Chescj invasôrs a partivin di chei teritoris che vué 
a costituissin la Ongjarie cun dute la lôr gjernazie e i lôr 
avés che a consistevin tes cjasis di len dismontadis, un 
grum di cjavris, cjavai e bûs cui cjars. 

Tai lôr costums e jere la dibisugne di procurâsi la mangja- 
tive ma, di fat, a chest e vignive daur cence ecezion il 
sdrumament che a lassavin dopo ogni passag. Lis zornadis 
di cheste int, insume, a jerin segnadis de violence e dal 
magalizi che dispès a vignivin fats ancje fra di lôr parcè 
che alì la pàs e jere simpri balarine. 

Al capita cussì che i Langobarts istés, prin che a partissin 
viers la Italie, a combatessin la enesime vuere cuintri dai 
lór vicins Gjepits e Alboin a copàs il re di chescj, Cunimont. 
Alboin, alore, dominadór dai cjamps di bataie, cuntun 
ritual póc onorevul, al fasé sassinament dal cjaf di Cu- 
nimont par gjava für un bocál di puartási daür par bevi. 

Il re, che al jere stat sbeleát avonde ancje dopo muart, al 
veve une fie, Rosemunde, che Alboin al spesseá a maridále 
cu la intenzion di tirási dongje la simpatie di chel popul. 
Ancje se inta chel timp i sintiments e i fats tragjics a 
fossin vivúts in maniere diferente di vué, o podin pensá 
che Rosemunde no ves acetát il matrimoni cuntun slang 
di passion. Jê e jere simpri une zovenute che par sigür e 
pative par jessi vuarfine par colpe di chel re che cumò al 
jere deventàt il so spòs. 

La frute, che nô si figurin biele, alte, cui cjavei bionts e 
i voi perlins, di fie di re e deventave, cussì, regjine cun 
duc} i privilecs. 

Cun cheste funzion regal e jentra in Italie passant propi 
des bandis di Cividat parsore dal so cjaval e acompagnade 
des sôs cortesanis. Di stes, di trat in trat, al veve di tornài 
intal cjàf chel brut fat di so pari e la cuistion la turbave. 
Cul vivi di regjine lis sôs zornadis a jerin deventadis fre- 
netichis cun moviments continuis che a puartarin il so om 
ae concuiste di un grant toc de Italie dal Venit fintremai 
la Lombardie e po dopo il meridion de Penisule. No jere 
pericul che lis spadis di chescj invasòrs si inrusinissin, 
tant che a combatevin! 

Intai moments di polse ancje il re si permeteve cualchi 
svagament e si butave intai plasés de taule, dulà che nol 
mancjave mai il vin. Al sucedé, cussì, che intant di un 
gusta une vore sostanziòs te citát di Verone, tal mieç de 
ligrie lui al tiràs für chel famós crani-bocál par bevi cun 
plasè svariats clucs di chel vin che, servît cussì, al someave 
ancje plui bon; al jere tant plasevul che al volè invidà a 
bevi ancje la sò femine par “algà il crani-bocal di so pari”. 


JUGN EL] 


“Chest al è di masse” e dovè pensà jé “tu viodaràs ce vin 
garbin che ti prepararai jo”. Cussì, rumiant si fasè strade 
tal so cjàf un proposit di svindic. 

Di chel dì no lassà mai di perfeziona une idee che e 
cjapave simpri plui cuarp dentri di se. 

Si rindè aes declarazions di amôr dal scudir fidât dal re, 
un tal Elmichi, e a lui, intun moment di passion, e confidà 
il so plan. “Se tu tu mi vuelis ben pardabon, tu tu as di 
judámi”. Il scudir nol viodeve la ore di neta chel aversari 
tant potent; tu puedis capî, lui si figurave bielzà incoronàt 
e, par passa l'ostacul, al varès fat cualsisei robe. 

In ché volte no jerin cuissà tropis manieris par puartà 
insom un omicidi e la spade e jere l'imprest plui doprât. 
Al coventave dome che la regjine e covincès un bràf vuerîr 
a dasi disponibil ae vore a cost di.... 

Jo no us dìs, a chest pont, cuài miegs e doprà e chel 
che e fasè parsore dal jet al scûr de gnot, la aspirante 
vedue Rosemunde: jé e fo buine di fa di plui di chel che 
si pues pensa! 

Ta chel moment Peredeo, cussi si clamave il sielzüt, 
dopo di vê otignüt de bionde regjine chel che no varès 
mai olsat pensà, nol podè plui tiràsi indadr. “No stà a 
preocupati, ti prontarai jo la sene dal svindic, tal moment 
just tu varàs dome di jentrà inte stanzie biel che il re al 
durmirà e....taià e copà”. 

Cussì al fo; o imagjinìn la sodisfazion di Rosemunde e 
la contentece di Elmichi che si viodeve la strade vierte 
di Peredeo. 

Però i Langobarts, che e passàs la vendete di Rosemunde, 
ma viodi il so amant sul tron, mai! 

Chei doi al sarès stat miôr che a lessin vie. Alore jê, do- 
prant ancjemò l’autoritàt regal, si indrecà a Longino, che al 
jere prefet di Costantinopoli a Ravenna, par vé ospitalitat. 
Longino, prevident e interessat, al ospita tal so cjistiel la 
cubie cun ducj i tesaurs regài pensant bielza a come cjapà, 
dome cuntun colp, sedi la regjine tant che il so tesaur. 
Dit e fat: in fin dai conts la union eventual cun Longino 
e sarés lade ben ancje a jé che, esperte di intrics come 
che e jere, no varés butade vie nancje la probabilitat, 
un doman, di jentrà a Costantinopoli a braç dal vicerè 
promovüt imperadór. 

L'amór al stravuelzé dut e la imagjinazion ferbinte di 
Longino e cjatà la maniere par fà für Elmichi che la ex 
fantate dai Gjepits i varés fat bevi une medesine mira- 
colose, di chés che no fasin resurî i muarts ma, pluitost, 
a copin i vifs. 

Però Elmichi, dopo i prins gluts, si inacuarzè dal ingjan e, 
cun la menace de spade, al obleà a bevi ancje Rosemunde. 
Pocs moments dopo a muririn duc] i doi. 

Si sierà cussi cheste vicende intun müt che a nó vué al 
somearés singolár ma che a chei timps al costituive plui 
o mancul la normalitat tant che al jere dificil che un re 
o un personag di pés al muris vecjo e di muart natural. 


Giovanni Piredda (cors pratic di Cividát) 


JUGN EL] 
Naturalmentri colegat! 


Pardut dulà che o voi, mi plas cjala pe barconete dal ato- 
mobil il panorame che al svarìe e che mo al cor, mo al va 
vie plui planc, seont il gno mût di là indenant e mi plas 
— anzit mi plasarès — fevelà cun duc] chei che o incuintri 
pe strade, in biciclette, in treno e vie discortint... Cheste 
no je une cjosse facile in dì di vué, parcè che la plui part 
dai viazadôrs e je indafarade a trafica cul telefonin, iPad, 
iPhone, tablet: e scrîf, e fevele, e rît, “di bessole”. 

Ma se cuntun click la tecnologie ti coleghe cul web e cui 
amis intal social network, no pues fà cussì par colegati 
cu la nature. 

A chest i pense il so click biologjic: la Vierte. 

A pene che il soreli al scomence a scjaldà e lis zornadis 
si slungjin, ve che dut si impie e miars e miars di in- 
formazions si fasin viodi, tocjà e nasà: plui che un “motòr 
di ricercje”, la nature e je un motôr di là a cirî, di preseà 
e di valoriza. 

Ogni volte che e cambie la stagjon, chest gno sintiment si 
rinove: intal scherm di chest computer perfet nò o podìn 
gjoldi une cjaminade dilunc un lit libar sul ôr dal mar o 
dilunc dal passalizi di cualchi parc natural maraveôs de 
nestre regjon; o podìn gjoldi l’aiar bon; o podìn slargjà 
la viste e amirà i cunfins larcs dal nestri orizont che nus 
lassin viodi dal mar fin tes monts e ancje oltri, fasintnus 
bragolà cuntune voglade ce che al sta framieg, ven a stài 
i cjamps di spîs, lis cjasis di claps e di grebans, i moràrs 
in rie, lis spaleris dai vignái... cussì o rivin a preseà la 
bielece e il savôr dal nestri Friûl. 

La conession plui svelte e je ché di lá fúr, intal viert, par 
scuvierzi particolárs di un mont che al torne a nassi! Par 
amirá il dismovisi aviertan di chest nestri habitat unic e 
straordinari no coventin grandis tecnologjiis, anzit... baste 
dome distudá il telefonin, l'iPad e chei imprescj li, meti sù 
une gjachete e là für di cjase. Il nestri paisac al è culi, sot 
man, e al è chel tipic de nestre cuotidianitat; inte routine 
di ogni dì nô no si rindin nancje cont di trop che chest 
nestri teritori al è cetant complès e tal stes timp speciàl. 


Silvia Folla (cors pratic di Sarvignan) 

Jo o soi ancjemò ca 


Eh za, e someave la fin dal mont 
ma o soi ancjemò ca. 

| val abilitat, eh za 

il frêt cuant ch'al rive dopo al va vie 
il timp di inventási un altri truc. 


Eh za, e someave la fin dal mont 
ma o soi ancjemó ca. 

E nol é nuie che nol va 

nol è nuie di cambia. 

Cul cr ch'al bat plui fuart 
la vite ch'e va e che no va. 
AI diaul no si vent, si regale. 
Cu l'anime che si pintis 
mieze si e mieze no. 

Cul aiar, cul soreli 

cu la rabie tal cür 

cul odi e l'amór. 

In cuatri peraulis: 

jo o soi ancjemó ca. 


Eh za, eh za 
jo o soi ancjemó ca. 


Eh za, aromai jo o soi vacinát, sástu. 

| vúl fantasie 

e alore ce si fásial? 

Eh za, torne cjapiti la vite che tu vüs tu 

jo o resti simpri a mieze vie 
plui o mancul, sù par jù 
plui jù, plui sù 

plui jù, plui sù 

plui sù, plui jù 

plui sù, plui jù 

plui sù, plui jù 

plui sù. 


Cul cùr ch'al bat plui fuart 
la vite ch'e va e che no va 
cun chel che no si cjape 
cun chel che no si da. 

Po l'anime che si rint al lancür 
Dopo o vai, dopo o rit 
dopo no mi decit. 

Cuissà ce ch'al sucedarà? 
Cul cür ch'al bat plui fuart 
la gnot “adda passa” 

al diaul no si vent. 

Jo o soi ancjemó ca 


Eh za, eh za 
jo o soi ancjemó ca. 
Eh za, eh za 
jo o soi ancjemó ca 
jo o soi ancjemó ca. 


Cun Vasco Rossi o cambiin regjistri. Cheste e je une 
cjançon che no à nissune dificoltàt a jessi voltade no 

dome par furlan, ma o crôt in nissun lenghe dal mont. 
Ca no son rimis di vuardâ e ancje il ritmo al è une vore 
sempliç di stai daûr. 

Parcè aio sielt cheste cjançon? Prin di dut parcè che e 
je di Vasco, che a mi mi plâs tant (e chei che a son da 
la bande di Ligabue, che si la metin in sachete). Dopo 
parcè che e je une cjançon gnove, no di chês di Marco 
Caco come che e je invezit Jo bintar. 

Ma al è ancje un altri motîf: il fat che e fevele di emo- 
zions. E par furlan nol è semplic fevela ni di emozions 
ni di sintiments, parcè che nò un pôc o vin vergogne di 
tocjà chei argoments chi. 

Provait a pensài: i furlans che a fevelin furlan, cuant do- 
prino la lôr (nestre) lenghe? In cjase, tal lavór, par strade, 
in ostarie, in boteghe, cualchi volte ancje a scuele, tai 
cjamps, cuant che il nono i conte une storie al frutin, 
cuant che si va a viodi di une cjase di comprà, cuant che 
la femine e a di manda sul mus l'om (o l'om la femine). 
Ma doi zovins che a morosin sot des stelis, om e femine 
che si bussin intant che i fruts a duarmin; o ancje dome 
doi amîs che si confrontin... 

Ogni volte che al è di vierzi il cûr, al è plui facil che si 
dopri il talian che no il furlan. Al è come se par furlan a 
mancjassin lis peraulis, forsit parcè che nô chés peraulis 
no lis vin sintudis tant a dî dai nestris vecjos. Par talian, 
invezit, lis cognossin benon, parcè che si cjatin di continuo 
tai libris, par television, a la radio e... ta lis cjancons. 
L'amór al è l'argoment principal da lis poesiis e da lis 
cjancons. Al è par chest che doi furlans si disin “ti amo” 
par talian; ma si mandin in mone par furlan. 

Ma ancje il furlan al a lis peraulis par esprimi emozions e 
sintiments: nol è dome l'amór, tal cür da la int al è puest 
ancje pal odi, pe asse (rancore) e pal lancür (malinconia), 
pe póre e pe olse (coraggio), pal afiet, pe tenerece, pai 
dubis, pe ansie e vie discorint. 

Dome un esempli, tant par sierà l'argoment. Domandait a 
un zovin che al fevele furlan, di volta par talian une frase 
tipo “Meni al é trist"; facil che al rispuindi just: "Domenico 
é cattivo". Ma dopo, provait a fai tradusi in marilenghe 
"Domenico é triste". Cuasi sigür che al restarà fer come 
un basoal, parcè che nol rive a cjatà la peraule: scunit, 
marumit, malcontent. Ancje i furlans a an un cdr! 

S.te Ester di Babilonie Regjine 

S. Oton Vescul 

S. Tomas Apuestul 

S. Liodór di Aquilee Vescul 

S. Antoni Zacarie Predi D 
S.te Marie Goretti Vergjine 

S. Claudio Vescul 

S. Adrian III Pape 

S.te Veroniche Muinie 

S. Piu | di Aquilee Pape 

S. Benedet Abât Patron de Europe 


Patrons da lis Arcidiocesis 
di Gurize e di Udin 


S.ts Ermacure e Fortunât Martars O 
Dedicazion de Basiliche di Aquilee 

S. Camil di Lellis Predi 

S. Buineventure Vescul 

La Madone dal Carmél 

S. Lessio Rimit 

S. Fidrì Vescul 

S.te Rine Muinie C 
S. Elie Profete 

S. Laurinç di Brindisi Frari 

S.te Marie Madalene Dissepule 

S.te Brigjide di Svezie Muinie Patrone de Europe 

S.te Cristine di Bolsene Muinie 

S. Jacum Apuestul 

S.ts Ane e Joachin 

S. Aureli Vescul e 
S.ts Cels e Nazari Martars 

S.te Marte di Betanie Dissepule 

S. Pieri Crisolic Vescul 

S. Ignazi di Loyola Predi 


LUI A 


Sacri... 


Lui al è il mês che si fas il pelegrinag in barcje di Grau 
fin ta l'isule di Barbane, insom da la lagune, dulà che al 
é il santurari marian: il “perdon” si fas la prime domenie 
di Lui ogni an dal 1237, par ringrazia la Madone di vé 
salvat Grau da la peste. 

Ai 12 si celebrin Ermacure e Fortunât, i doi martars che 
a son deventáts i patrons de glesie di Aquileie. Ai 16 e je 
la Madone dal Carmél o dal Carmin, dal non da la mont 
Karmel in Palestine, dulà che e je comparide incjemò tal 
1245 a sant Simon Stock, une des plui antighis apari- 
zions marianis. 

Ai 22 e je sante Marie Madalene, la sante plui tormentade 
de storie cristiane: une volte e jere segnade dal fat di jessi 
stade une pecjadore; in di di vué scritórs e regjiscj le àn 
fate deventa fintremai la "compagne" di nestri Signór. 
Mancul mál che cui 26 di Lui si torne intun clime di 
serenitat familiar: a son ricuardats i sants Ane e Joachin, 
gjenitórs di Marie e nonos di Jesu. 


e profan 


A Lui aromai no si contin lis sagris che si fasin pardut. 
Ognidune si caraterize par un prodot particolar di mangja, 
che spes i dà il non ancje a la fieste: il frico, i crots, i 
lacais e vie mangjant. Particolár la Sagre des Freulis e 
des Frambulis di Atimis. La plui grande di dutis, peró, 
al è il Festival di Maian, cognossût pai grancj concierts 
che si fasin culi, cun tancj nons da la musiche di vué e 

revival. E je ancje une des fiestis plui lungjis dal Friúl, 
parcé che e va indenant fin a la metat di Avost. 

A Cjanive, ta la Pedemontane pordenonese, a fasin une 
manifestazion che si clame Cjistiel in Fieste, su lis culinis 
intor dal cjistiel medievál, dulà che si fasin animazions 
storichis, ma ancje degustazions di prodots tipics, tant 
che il vueli di ulive e il fic neri (“figo moro"). 

Su la tradizion al zuie ancje la Pro Loco di Sant Canzian 
dal Lusinc, che e met adun in Lui la Fieste da la Trebia- 
dure e da lis tradizions contadinis. 


E 


Lessions de folpo a Cordenóns 


Cors di lenghe e culture furlane no ju fás dome la Societát 
Filologjiche; ancje altris associazions a fasin la lór part. 
In chest cás a Cordenons a son sís agns che il grup cul- 
turál Ciavedal (che al fás ancje un gjornál in marilenghe) 
al puarte indevant un cors di "folpo", cussi si clame la 
varietát di furlan che a fevelin di chés bandis. 


'A son belsà seis an che '| Ciavedal de Cordenóns al propón 
e al organisa un cors de lenga furlana par Cordenóns — che 
cussi a la buna 'a se dis “folpo” — cun risultatus tant pi 
granc' de chel ch'a se se spetava de prin entru, tant da 
fà pensà che li’ speransis pa’ l'avigni de la nostra lenga 
'a seipin un puoc miei de chel che da qualchi banda 'a 
se uoli fà cruodi. 

L'idea che la lenga de Cordenóns 'a seipi un babacés 
poret e gresót, 'a eis fia de la sciarsa conossenza ch'a 
se à de liec e chistu al eis ancia ’| pi gran’ ostacul ch'a 
se met da mies fra liec e chi che de sigür conossendula 
miei al se innacuarsarés del sid valour. "Gi in sercia da 
fà gola da conossela 'a eis 'na uora tant difissil, ansi 'na 
fadiona da muri, difati, altri che dopu verla studiada dus 
chei ch'a son vignüs, cun pi e mancu conossensa quant 
ch'a ean scuminsiat — ancia de chei ch'a la parlin da la 
nassita —, 'a se rendin cont in plen del sid valour e chistu 
al è difissil da capi s'a no'l è stat “tociât cu’ la man”. 
Rivas u chi al eis da dî che a domanda da inparà o da 
saveir de pi de 'sta lenga 'a 'nd'é de chei ch'a la parlin 
fin da pissui coma “inmigrás” da altri’ bandis de la re- 

gion o ancia talians ch'a uolin conossi 'sta lenga e "| vivi 
nuostri. Chei ch'a vegnin 'a son de dus i colours par etat 
e par esperiensis, ma unìs da la gola da conossi. Intant 
de li’ lessions 'a ven four sensa sfuars la discussión e "| 
confrontu cun chei altris modus da parla furlàns e ancia 
cu’ la lenga ufissial, par fini cul 'sí a font de li’ lenghis a 
pi livèi — secont de la volontàt de ugniùn — cun lessions 
de liesi, scrivi e ancia de prununsia. 

Il cors de "folpo" de 'sonta a chel ch’al fa par tradission 
a'l Ciavedal, al eis deventát ancia un riferimint pa’ la ‘sent 
del paeis par daighi valour a chei de u chi ch’a scrivin 
puisìis, de teatru, musica, fin a la ressercia de la storia par 
no piardi la memoria dei antenatus e dei avinimìns ch'a 
ean segnat Cordenòns e la Furlania duta intrea. Un grun 
de ideis e de uoris 'a deventin articui, puisìis, ressercis e 
progetus che po 'a finissin sul Ciavedal, a'l giornàl ch'al 
ven four ugni an puoc prin de Nadal e ch'al ven dat a la 
'sent del paeis e ancia a chei ch'a son four pal mondu; 
una part de 'sti scritus 'a vegnin ancia stanpás coma libris. 
Li' lessions del cors de "folpo" 'a son organisadis in modu 
che un al puossi scuminsia ancia pi indavant via pal an 
e 'a se fan un di a la sitimana - il martis da li’ 8 ali’ 10 
de sera da otobri a la fin de avril — to la sede del Gruppo 
Cordenonese del Ciavedal, centru cultural Aldo Moro to 
la Stravorsagna (via Traversagna). 


Chei del Ciavedal 


LUI <<) 
Anuta e il pistum 


Cheste piçule conte e je stade scrite dai fruts de scuele 
elementâr di Tramonts di Sot, judâts des mestris. La storie 
e je nassude dopo dut un lavôr fat par cognossi lis jerbis 
e lis tradizions dal puest. 


A jara una volta una nina, Anuta, ch'a faseva la pastorela. 
A viveva cun so nona Maria intuna cjasa poareta a Vil di 
Sot, in dal lò di Comesta, parcè chi siò pari e so mare a 
jaran zûts lontans. 

Al jara il mens di avost e ogni di Anuta a menava las sos 
fedas a passon in Tamar e, cuant ch'a tornava, a deva 
una man a la nona a curâ l'arba intal ort e a fâ la polenta. 
Una bruta zornada, las sos fedas as colar ju da un cret 
e as finir in Tilimint Sec, un ru ch'al divit Comesta da 
Pradileva. Anuta a jara avilida: cencia las sos fedas a no 
avarès avût pi ne lat ne formai par vivi, e neancja la lana 
pa las cjalcias e las maias. 

A si sentà su un clap a vaî disperada. Las sòs lagrimonas 
as fasér dòl a una vicjuta ch’a passava uvì. 

“Parcè chi tu vai, nina?”. 

“A son muartas las me dôs fedas e adès cugnarai dilu a 
me nona... No aven pi nuia par vivi!”. 

“Ti judi jo! Cjapa uchì chestas simincjas rossas... a son 
un pouc gruessas, semenilas intal cjo cjamp e spieta no- 
vembre. Dopo la prima bresada, as daran il lour prodot, 
pront da cjapà sù. Sta atenta e ten ben a mins chi la 
rouba buna a nas proprit sot la tera; ma ancja chel ch'al 
samea da butà, al pos jessi dopràt”. 

Anuta a cjapà sù las simincjas, a ringrazià, a tornà a cjasa 
da la nonae ai conta ce ch'al jara sucidüt. L'indoman a 
planta las simincjas intal sid picjol ort, po a cjapa su il 
radic di prát chi, insiemit ai 6s da la gjalina, al sarés stat 
il lour mangjá a lunc. 

A Anuta a i plaseva jei e scrivi e la so maestra a jara 
la nona, ch'a aveva imparát cuant ch'a zeva a servi da 
cualchi siór di Vignesia. A zé ju in da la Vila e a vedé, 
picjat sul mdr da l'ostaria, un avis. A jeè: "A novembre al 
vignarà il Gran Paron di Vignesia a visità la so tera e duta 
la zent a é invidada a prepara un gusta. Chel ch'al avarà 
fat il mangja pi bon al sarà ricompensat cuntun sachet 
di palancas di oru". 

Il timp al passava e intal cjamp di Anuta as cressevan 
las fueas di una nova plantuta. Al riva novembre e ancja 
la prima bresada. Anuta e la nona as cjapár sü las novas 
plantutas ch'as clamár “rafs” e as dividér dai rafs las 
fueas, impensantsi da las peravolas da la vicjina. 
Dopodimisdi Anuta a tornà in tal clap vissin a Tilimint Sec 
e, intant ch'a pensava a cemót ch'a avarés pudüt cusina 
i ráfs, a vedé la vicjina. 

Jê a i racomanda: “Dai i ráfs a la to int e al lour puest 
fati dà la blava: cu las fueas dai ráfs, invessi, ti insegni a 
prepara un nóf gusta chi tu clamarà "pistum". 


Cura, neta, lava ben las fueas, 
falas bulî e po disgotilas, 
pestila fina fina, zonta l'ai. 
Intuna pignata fa rosola 
l'argjel cul butiru 


e po met la viscja; 
tal ulton met dut 
intal bròt di polenta. 


Anuta a i disè grazie, a tornà da la nona e a i contà cemòt 
prontà il gustà chi nissun conosseva. 

AI riva a Vil di Sot il Gran Paron, al si sistema inta l'os- 
taria e al tacà a cercjà ducjus i gustàs puartats da la int. 
Anuta a portà il siò plat e il Gran Paron a lu cercjà e al 
disè: “Chestu mangjà al è pardabon il miei di ducjus. 
Chesta nina a a vodegnat il premi. Dimi, nina, cemòt 
ch'al si clama?”. 

Anuta a pensà un pouc e a disè: “Al è il pistum, vuestra 
gracia, parcè ch'al è fat cu la viscja dai rafs!” (pistum al 
vol dî pestat fin fin). 

“Ce brava e studiada chi tu sé, nina, tu merita il premi e 
ti regali ancja libris da jei”. 

Anuta e la nona as continuàr a lavorà il cjamp, as regalàr 
las simincjas rossas a duta la int da la valada e ducjus ai 
vivér a lunc e contents, in gracia dal pistum. 


I ninis di Vil disot (Val Tramontine) 

'L tinp insiemit 


Une vision dramatiche ma ancje tant delicade da la 
vite. Poesie scrite in folpo. 


E se mai varén da bevi l'ulti' got 

a la salute del jeir da rinplansi 

e al doman da conplansi, 
ricuardanisi che pi che vetus a no se deventa. 
Sarén peró contens 

de no veirghi dat tinp al tinp 

par inrusinî i nuostri' ingranagi. 

E al tinp 

ch'a te fà vivi o '| te guaris, 

ma pi de spes 

al te copa o "| te feris, 

j domandarai da lassati sempri uchi 
a tignimi la man ch'a trima. 


Aldo Polesel 


LUI p 
Goldrake 


Ufo Robot Ufo Robot 
Ufo Robot Ufo Robot. 


Al devente une fusete missil 
cun circuits di miàrs di valvulis, 
tra lis stelis sgarfe e al va. 

Al mangje libris di cibernetiche, 
al fas pistum di matematiche 

e a zuià su Mart al va. 

Lui al respire te brise cosmiche, 
al è un miracul di eletroniche, 
ma il car di un om al à. 


Ma cui isal? Ma cui isal? 
Ufo Robot Ufo Robot. 


Rais al laser ch'a somein saetis, 

al é protet di lamieris termichis, 

la vuaite lui nus fas. 

Cuant ch'al frache un boton ros magjic, 
lui al devente un ipergalatic, 

al combat par l’umanitàt. 


Ufo Robot Ufo Robot 
Ufo Robot Ufo Robot. 


Al devente une fusete missil 
cun circuits di miárs di valvulis, 

tra lis stelis sgarfe e al va. 

Lui al respire te brise cosmiche, 
al è un miracul di eletroniche, 
ma il car di un om al a. 


Ma cui isal? Ma cui isal? 
Ufo Robot Ufo Robot. 


Rais al laser ch’a somein saetis, 

al è protet di lamieris termichis, 

la vuaite lui nus fas. 

Cuant ch'al frache un boton ros magjic, 
lui al devente un ipergalatic, 

al combat par l’umanitât. 

AI devente une fusete missil 

cun circuits di miàrs di valvulis, 

tra lis stelis sgarfe e al va. 


Ufo Robot Ufo Robot 
Ufo Robot Ufo Robot. 


Ducj i fruts a cjalin i cartons animâts. A passin oris e oris 
devant de television, fracant i botons dal telecomant par 
saltà di un a chel altri. Cence contà chei programs che 
si cjatin a vendi pal computer, dulà che a passin ancje 
lis oris a sparâsi l’un cul altri. Ma, par jessi onescj, no 
son dome i fruts. Ancje chei che in dì di vuè a àn aromai 
i cjavei gris, a son cressûts cui cartons animáts: cui cun 
Tom e Jerry, cui cun Bugs Bunny, cui cun Heidi e vie 
discorint. Tra l'altri, tancj cartons di une volte, a tornin 

a fâju viodi ancjemò cumò e duncje ju cognossin tant i 
grancj che i piçui. 

Goldrake al è stât un dai prins cartons gjaponês a vê 
sucès chi di nô, cun chei robots che a svolavin par aiar 
e si scuintravin in bataiis epichis par difindi il mont da 
l'invasion dai ufo triscj (mi impensi ancje che a un ciert 
moment, dongje di Goldrake i àn metût un robot femine, 
Venus, che e sparave cu lis tetis. Robis di ridi). 

Ma il biel di Goldrake al jere che al veve une tecnologjie 
straordenarie, ma a la fin par combati al doprave ancje 
argagns che - sot sot — a jerin i stes dai cavalirs medievái, 
come par esempli “lame rotanti” e “alabarda spaziale”. 
E alore ta la fantasie dai fruts dut al deventave inmò plui 
eroic. Dopo a son rivats i Gormiti e ducj chei altris, che a 
combatin cun “sfere di fuoco”, “onde d'urto” e robis cussì. 
No mi vergogni a pandi che, voltant par furlan cheste 
cjançon, e je colade ancje une lagrimute. No par Goldrake, 
ma par l'ingjenuitât dai fruts, di chê etat che tu volare- 
ssis salva il mont; dopo, cul timp, lis robis a cambiin e 
il probleme al devente chel di... salvasi dal mont. Alore, 
par no colâ ta la vuate dai sintiments amârs, si à di doprâ 
un ponte di ironie: “insalate di matematica” al devente 
pistum di matematiche; “scudi termici” al devente la- 
mieris termichis. 

E se si vûl continuà, al puest di “lame rotanti” il puar 
robot al podarès doprâ lamis a cidule, al puest di “ala- 
barda spaziale” une manarie spaziâl e al puest di “missili 
perforanti”... missii trapanadòrs. 

A cjalà ben, Goldrake al è deventàt un pôc mancul samurai 
gjaponés e un pôc plui marangon furlan. 

Avost 


S. Alfons de’ Liguori Vescul 
S. Eusebi Vescul 


Rinveniment des relicuiis 
di S.Stiefin Martar 


S. Zuan Marie Vianney Predi 
S. Svualt Re Martar 
Trasfigurazion dal Signòr 

S. Gaetan di Thiene Predi 
S. Meni di Guzman Predi 
S.te Taresie Benedete da la Crés 
S. Lauring Martar 

S.te Clare di Assisi Muinie 
S. Rufin Vescul Martar 

B. Marc di Davian 

S. Massimilian Kolbe Predi 
La Madone Assunte 

S. Roc Piligrin 

S. Eusebi Pape 

S.te Eline Imperadore 

S. Marian Diacun 

S. Bernart di Clairvaux Abat 
S. Piu X Pape 

La Madone Regjine 

S.te Rose di Lime Muinie 
S. Bartolomiu Apuestul 

S. Ludui Re dai Francs 

La Madone di Czestochowa 
S.te Moniche Vedue 

S. Ustin Vescul 

Martueri di S. Zuan Batiste 
S. Faustine Vergjine 

S. Aristide di Atene Martar 


Patron de Diocesi di 
Concuardie - Pordenon 





AVOST A 


Sacri... 


Avost al è timp di feriis, ma i sants a son plui presints 
che mai. Si scomence cun sant Svualt, ai 5 dal més, ben 
cognossút tes nestris valadis, siben che al è forest. Al jere 
re di un ream da l'Inghiltere tai prins secui da l'Ete di 
Miec. Lui (cristian) al jere inamorát di une principesse; il 
pari di jé (pagan) nol voleve savénti di lui; cussi al sierà 
la fie intune tor. Ma il nestri inamoràt al rivà distès a fai 
vê a la principesse l'anel di impromission, mediant di un 
uciel. Tal ultin Svualt al fasè une brute fin; ma intant al 
è deventat sant e une sô relicuie e je a Sauris. 

Ai 10 al è sant Lauring, chel che al è stat martirizat sun- 
tune gridele. Ai 15 ben si sa e je la Madone Assunte e ai 
16 sant Roc, il sant piligrin che al jere invocat cuintri la 
peste. Ai 18 e je sante Eline, mari dal imperadôr roman 
Costantin, chè che e cjatà fùr la cròs indulà che al jere 
stat inclaudat il Signòr. 

Viers la fin dal més si ricuardin doi personags particolàrs, 
mari e fi: Moniche (ai 27) e Gustin (ai 28). Gustin al 
deventà vescul e al è un dai sants plui impuartants da la 
glesie; ma il merit al è di sô mari, parcè che lui, di zovin, 
al jere un discjaviestri che al pensave dome a cori daúr 
a lis feminis. E je stade sô mari, a fuarce di prea, che i 
à fate cambià strade. 

Di no dismenteà ancje il beat Marc di Davian (ai 13), chel 
che al à difendude Viene dai Turcs e che par chest al è 
tant veneràt in Austrie. 

e profan 


Ancje Avost al é timp di grandis sagris. Tant a Glemone 
(Tempus est Jocundum) che a Spilimberc (Zornadis da la 
Macia), par esempli, di tancj agns si fasin manifestazions 
di stamp storic. E à un respir storic, ma mancul lontan, 
ancje la fieste dai Mistirs che si fas a Paular, in Cjargne, 
dulà che par une di il pais si jemple di faris, ucefuarfis, 
marangons, boscadórs, ricamadoris e ducj chei lavórs di 
une volte. Grant spetacul ancje a Vile Manin di Passarian, 
dulà che il Comitàt regjonál des Pro Loco al met sù il 
Folklór mondial in Vile, cuntune vore di grups di balarins 
di dut il mont. 

A Flaiban, invezit, une manifestazion particolar e je ché 
di Sante Filumene, dulà che ogni an une rapresentance 
di un stát european e prepare un menu tipic dal forest. 


AVOST E 


Par internet. Chei di Contecurte 


Di cualchi an a cheste bande un grup di zovins al scrif 
contis par furlan e lis met intal web. Une ostarie virtuál, 
dulà che i clients a fevelin dal plui e dal mancul. 


Par capi un póc ce che e je Contecurte, invezit di 
scomençâ dal imprin, al sarès forsit di tacá di cumò. Par 
domandasi, par esempli, parcè che e je inmò vive, in rét, 
là ae direzion internet contecurtegnove.blogspot.com. 
Soredut jessint che aromai e je la tierce direzion web 
che e cambie, cun tant di chel “gnove” che al è li par dî 
che ancje la mobilie de ostarie e je cambiade, e no dome 
dulà che e je logade. Sì, parcè che di “ostarie” si cjacare. 
Virtuàl, al è clàr, jessint che si cjate sul web. Aromai, 
daür dal bancon a son cuasi tresinte "contis curtis”, che 
a son la puartade di ponte dal puest, scritis di cuasi une 
cuarantine di autôrs e che cuvierzin, in pratiche, ogni 
gjenar leterari: de conte di pòre a ché di fantasience, di 
ché romantiche a ché ironiche, fintremai a contis di fate 
storiche o poetiche. 

Po dopo, simpri in teme di cheste forme narative che e 
fas furtune di altris bandis, ma che chi di nô e je simpri 
viodude màl, si cîr di zuià cu lis contis, magari cjapant 
dentri autôrs nomenats, o storiis che a stan dentri di une 
cjangon, o un ricuart come i zücs di une volte. 

O pûr, parcè di no, si spint cualchi peraule cjacarant di 
leterature, di gnovis, di lenghe furlane, cirint di judá chel 
póc a imparà a scrivi in marilenghe, doprant lis nozions 
di grafie di fonde e sghindant i talianisims, simpri plui in 

vuaite par copâ il furlan. Di fat al è propit par chel che la 
ricete di Contecurte e je saltade für: meti insieme storiis 
che a durin plui o mancul une pagjine — di maniere che 
ancje un che al è pôc usat a lei par furlan al cumbini — 
cul web e cu la capacitât di sparniçâ cognossince che 
al pues vê un blog. Si cir, cun di plui, di stiçâ (no dome 
a lei, ma soredut) a scrivi Une conte curte, par deventâ 
contecurtârs e gjoldi des cualitâts che la narative curte e 
mostre, sedi a leile, sedi a scrivile. 

E al è propit chi che forsit al mancje alc, cumd come 
cumò; parcè che in bande di me, che o soi l'ostfr, che 
al gjestis e al ten bot a inzornà il blog, e in bande di 
chei che mi dan une man daûr dal bancon (colaboradôrs 
gnüfs e vielis come Franco Marchetta, Checo Tam, Dree 
Venier, Gianfranco Pellegrini, Sandri Carrozzo, Carli Pup, 
Xabi Xográr da Pléf) al somee che di un póc a mancjin i 
contecurtárs zovins. 

Di sigür, scrivi contis nol é facil. Come che al diseve 
Cortazar, cul romang tu puedis vinci ai ponts, ma cuntu- 
ne conte tu as di dispicja il letór par KO. Ma noaltris no 
pratindin che un al rivi adore a produsi romangs in cinc 
peraulis ("Si vendin scarputis, mai dopradis"), come che 
al à fat Hemingway; ni tant mancul a tira für une con- 
tute di une frase, come ché che i plaseve tant a Calvino 
("Cuant che si sveà, il dinosaur al jere bielzà li", scrite 
di Augusto Monterroso). 

Al baste metisi in züc, vé une idee di fonde e prova a 
scrivi... Da rest, lis storiis a son fatis par jessi contadis. 


Raffaele Serafini 


AVOST ey} 


| numars ordinài 


Une volte, cuant che ogni famee e veve dis, dodis fis, 
cjatáur un non nol jere facil. Fortune che a jerin i numars! 


A son vignudis sù dòs cjasis subit di là de nestre, di doi 
fradis, cun cinc fruts che sot sere a àn cjapade la mende 
di fa une partide di balon tal lór curtil. 

"Tire, passe, goal!” si sintiju busina, intun legri sunsür 
che no si é plui usáts a considera. 

Cuant che pe strade nol passe un automobil, al é sigür un 
camio, un tratór o almancul une motorete, epür un nol fás 
cas, al considere, al seguite a fa il so fat. Ma la musiche 
e gambie cul vosarili di cinc fruts che a zuin di balon. 
Alore al par di strani. Un si disconcentre tes s6s robis, 
fintremai a sustàsi di dute la babilonie di chei frutagats. 
La facende e je clare. La orele e il sintiment si adatin aes 
robis ordenariis e si viót che un trop di fruts ch'a zuin 
nol é - in zornade di vué — un fat comun. Dulà che, une 
volte, i fruts a jerin talmentri tancj che si veve un bon 
fastidi a pensà ce metiur non. E alore si ricoreve ai nons 
dai muarts, dai nonos e dai nonobis o ancje, des voltis, 
ai numars ordenái. 

Primo al prin frut, che ai vüt ancje jo gno barbe Primo, 
muart in Argjentine. Secondo al secont. Terzo al tierc, 
come Terzo da la Tine, par di un, che al vignive a com- 
pagnà i fruts di Sante Marie a Verzegnis ogni an d'Istát, 
cjase dal plevan. Quarto al cuart. Quinto al cuint, a üs 
Quinto Saberdencje, capitat a sta chenti di Sclaunic, dulà 
che la só int e jere capitade par antic di Saberdencje. 

Al sest si diseve Sisto. Settimo al setim. Ottavo, Ottavio e 
ancje Otto — passant alore cumò a un numar cardinal — al 
otaf, sicu Oto Macon: al stà in face a nò, che si presentave 
infalibil, magari a dute gnot, a judà gno pari cuant che al 
scrocave pe vacje il timp dal fa. Plui intrigats si cjatavisi 
a jessi cul frut seguint, che al pareve di strani meti non 
Nono a un frut subit nassût. Decimo, invezit, al decim, 
cun braure, tratantsi di une bocje in plui ma ancje di doi 
braçuts pronts a judà cjase, subit dispatussâts. 

Fruts a nassevin ancje dopo, in cualchi cjase, ma si mete- 
viur altris nons, corint alore a consulta il lunari, stant che, 
passat il dîs, i numars a parevin adats dome pai papes. 
Fin che, di un frut al altri, al capitave il moment che al 
ultin i metevin non Firmino o Fermino. 

“Fermìno?” i diseve la femine al om, che e jere rivade 
alore cumo la volte di fermá. 


Ivano Urli (cjapade di Contecurte) 


Carloz e Morariscj 


Un pais, dôs identitàts. Cjasteons une volte al jere dividût 
in doi: chei disot e chei disore, i siôrs e i sotans. E no 
mancjave ocasion par dasi cuintri. 


Une volte al jere Cjasteons disot e Cjasteons disore. Cjas- 
teons disot al è chel borc de Glesie Viere, Cjasteons disore 
al è chel borc de Glesie di Sant Martin. 


AVOST <<Y 


La int di Cjasteons disot si clame "Carloz ”, la int di Cjas- 
teons disore si clame "Morariscj". | Carloz a jerin bacans 
e cussi a podevin deventâ sorestants. | Morariscj a jerin 
sotans e cussi a scugnivin fa ancje i mistirants par vivi 
un póc miór. | Carloz a jerin di glesie e i Morariscj, jess- 
int sotans, no levin tant in glesie parcé che se a levin a 
cjoli une coce tal cjamp dal bacan, guai!, dopo a vevin 
di là a confessàsi e nol jere ben che il plevan al savés 
masse robis. 

Ogni an si faseve la fieste di bal, peró par bala bisugnave 
vé la autorizazion e se il plevan nol jere dacordo, inalore 
a jerin dolórs par véle. Un an, vude la autorizazion, i 
Morariscj a an prontat il breàr par bala inte Place dal Ai 
e, dopo vélu ben inflochetat e furnit cun ramascjis di vert, 
a an spietat che a rivassin i balarins. 

| Carloz, alore, o podés dome imagjina! No savevin cemüt 
fa par faur dispiets, e alore ce ano pensat di fa? A an cjapat 
il mus di Moschete, brut e pelós, lu àn metüt tal miec dal 
curtil e li in siet vot di lôr a an scomencát a strighialu. 
Dopo un biel póc, pestant la strighie su di une bree a son 
rivats a jempla un scartós di cjarte plen in colm di polvar 
di mus. E ven la sere, al scomence a scuri, si piin i ferái, 
i fruts a corin ator pal borc, i sunadórs a tachin a suna, i 
fantats e lis fantatis a scomencin a bala, lis maris poiadis 
cui comedons sul parapet dal brear a cjalin lis fiis, nasant 
ogni tant une prese di tabac di nas: a riducin e si cisichin. 
Intant i oms dongje de taule plene di tacis, di bocái e di 
damigjanis a tabain e a fumin il toscan. 

Al é dut a puest, nol mancje nuie. Intant i Carloz plui bulos 
planc a planc, cence fasi viodi, a scomencin a semena il 

polvar di mus sul brear. Ducj a ridin, a balin e intant lis 
fantatis cun chés cotolonis di regadin che a vevin intorsi, 
a scomencin a puartà ator e a alcà il polvar di mus. 
Dopo un póc, i sunadórs a van indenant a sunà, i fantats 
a son fers che a spietin sul ôr dal breár, intant che lis 
fantatis, une a la volte, a son ladis tal scür a gratâsi lis 
gjambis e ancje alc altri pe pice che a vevin par dut. Cussi 
la fieste e je finide mal. 

Si po imagjinasi lis cuestions che a son nassudis dopo. 
Difat nissun al à podQt disi: "Ce fieste flape, chist an, no 
àn fat nancje une barufe!". 


Eligio D'Ambrosio (cors pratic di Cjasteons di Strade) 

O volevi un gjatut neri 


Un crocodil vêr, 

un vêr aligatôr 

ti ai dit che lu vevi 

e tal varès dât a ti. 
Ma il pat al jere clâr: 
il crocodîl a ti 

e tu tu vevis di dâmi 
un gjat neri a mi. 


O volevi un gjatut neri, neri, neri, 
tu mi âs dât un gjat blanc 

e a mi no mi va ben. 

O volevi un gjatut neri, neri, neri, 
sicome che tu sés bausàr 

cun te no zui plui. 


No jere una zirafe 

di plastiche o pecote: 
ma une in cjar e vues 
e te varès dade a ti. 
Ma il pat al jere clar: 
une zirafe a ti 

e tu tu vevis di dàmi 
un gjat neri a mi. 


O volevi un gjatut neri, neri, neri, 


tu mi as dat un gjat blanc 
e a mi no mi va ben. 

O volevi un gjatut neri, neri, neri, 
sicome che tu sês bausàr 
cun te no zui plui. 


Un elefant indian 
cun dut il baldachin: 
lu vevi tal zardin 

e tal varés dat a ti. 
Ma il pat al jere clar: 
un elefant a ti 

e tu tu vevis di dami 
un gjat neri a mi. 


O volevi un gjatut neri, neri, neri, 
tu mi as dat un gjat blanc 

e a mi no mi va ben. 

O volevi un gjatut neri, neri, neri, 
sicome che tu sês bausàr 

cun te no zui plui. 


Il pat al jere clar: 
dut il zoo par te 

e tu tu vevis di dami 
un gjat neri a mi. 


O volevi un gjatut neri, neri, neri, 
invezit al è un gjat blanc 

chel che tu mi as dat a mi. 

O volevi un gjatut neri, 

ma in ultin neri o blanc 

il gjat jo mal ten 
e no ti doi nuie a ti. 


Tornìn tal mont dai frutins, cun cheste cjançon che e 
salte fûr ancje jê dal Zecchino d’Oro. Come che al sucét 
spes cu la robe dai fruts piçui (che a sedin cjançons, 
contis o zûcs), o vin ce fa cu lis bestiis. Za o vin viodût 
cualchi pagjine indaûr gjats (no dome un, ma adiriture 
44), liocornis che a son restats für da l'arcje di Noè, e 
une surisute comprade al marcjât dal pari di Branduardi, 
che e à fat il fisco. Cumò si torne a fevela di gjats; ma la 
vere protagoniste e je le frutine, che — cun dut che e je 
picinine picinine — e je furbe che mai. 

La storie e conte di cheste cacite che e sa zirâle e voltâle 
tant ben, che tal ultin jê e cjape dut e a chel altri pandolo 
di frut no i reste nuie in man. 

Alore: prime i promet un crocodil (ma un moment dopo 
e fevele di un aligatôr: la frute no je tant studiade); po 
une zirafe, po un elefant indian e par finî dutis lis bestiis 
dal zoo. In cambi si contente dome di un gjat neri. Come 
chei che par television ti fasin viodi une robe che e val 
cent euros (a disin lôr), ma a ti (dome parcè che tu sês 
tu) a ti le vendin a dîs. 

E in efiets, cemût finissie la storie? Che sicome che il 
gjat nol è neri come ch’al veve di jessi, il contrat al ven 
cancelât: nuie di fâ. 

Al che, un al pense: bon, ognidun si ten ce che al à e fieste 
finide. No, parcè che chê trapule di frute, che di grande 
sigûr e deventarà un politic o un assicuratôr, si ten dutis 
lis sôs bestiis, ma no mole il gjat. E nol è nuie ce fa. E 

somee tant ninine, simpatiche, ti vegnarès di mangjâle 
di bussadis; ma sot da la mascare al è platàt il diaul. 
Jo no cognòs il siôr che al à scrit cheste cjançon, ma o 
crót pardabon che al vedi vat problemis cu lis feminis. 
Grancj problemis. 

Dut cas il test al è avonde facil e la traduzion e cor vie 
slisse slisse. 

Setembar 


S. Egjidi Abat 

S. Elpidi Abat 

S. Grivòr il Grant 

S.te Rosalie Vergjine 

B.de Taresie di Calcute Muinie 
S. Zacarie Profete 

S.te Regjine Vergjine 


Nativitàt de Madone 


S. Pieri Claver Predi 

S. Nicolau di Tolentin Predi 
S.te Teodore Martare 

Non di Marie 

S. Zuan Crisostomi Vescul 

La Sante Cròs 

La Madone Dolorade 

S.tis Vergjinis di Aquilee 

S. Robert Belarmin Gardenál 
. Josef di Cupertin 

. Zenàr di Napuli Martar 

. Eustachi Martar 

. Mateu Apuestul e Vanzelist 
. Maurizi Martar 

. Piu di Pietrelcine Frari 

. Pacjific Frari 

S. Aurelie Piligrine 

S.ts Cosme e Damian Martars 
S. Vincens de’ Paoli Predi 

S. Venceslau Martar 
S.ts Gabriêl, Michêl e Rafaël Arcagnui 
S. Jaroni Predi 


H 
Il Perdon di 
Madone di Mont 
O 
e 


SETEMBAR A 


Sacri... 


Come il més di Mai e di Otubar, ancje Setembar al è cara- 
terizat par la continue presince da la Madone. La Madone 
di Setembar, perd, e a une dimension plui intime, plui 
cjalde che no chés di Mai e di Otubar, parcè che cumò 
la protagoniste e je Marie frutine. Ai 8 si ricuarde la sô 
Nativitàt: dadr une tradizion antigone e sarès nassude di 
Ane e Joachin cuant che lôr a jerin aromai vecjos e par 
intercession dal Spirt Sant. Ancje la Madone, duncje, 
par la glesie catoliche e je nassude cence pecjat (e par 
marca chest miracul, nüf més prin, ai 8 di Dicembar, e je 
la grande fieste da l'Imacolade Concezion, ven a stài dal 
concepiment di Marie). Cuatri dîs dopo, ai 12, si ricuarde 
ancje il non di Marie. In tancj país dal Friúl a Setembar si 
fasin duncje processions e fiestis par celebrà la Madone. 
Setembar al à però ancje doi personacs impuartants dal 
dì di vué, che la int e considerave sants incjemò cuant 
che a jerin vîfs. Ai 5 e je la dì sielte par ricuardà sante 
Taresie di Calcute, la pigule muinie dal cdr grant, che 
e à metude dute la sô vite al servizi dai puars. Ai 23 si 
ricuarde frari Pio di Pietrelcine, che al faseve miracui e 
al veve vudis lis stigmatis come sant Francesc. 


e profan 


Setembar al è il més che si cjape sù l’ue, che si tirin ju í 
milugs, che si puartin ju lis bestiis da la mont. Al è timp 
duncje ancje des fiestis leadis al mangjà stagjonàl e a 
lis tradizions agriculis. A Starangan, par esempli, si fàs 

la Fieste da l'Ue, dulà che i figurants a passin pe place 
dal país cui cjavai, i birocs, i cjars di len e i tratórs. A 
Pesariis, in Cjargne, si fas invezit une sagre particolar, 
che si clame Arlois e Fasois, dulà che a son cubiáts i doi 
prodots tipics dal puest: i orlois (che si fabricavin chenti 
za tal Siscent) e i fasüi. A Top di Través, dentri de fies- 
te Setembar in Vile, a clamin i fruts a fola l'ue cui pits. 
Cambiant di puest e di argoment, a Manzan in Setembar 
si fás la Fieste de Cjadree, cun mostris, laboratoris dal 
len e fin une corse da la cjadree. 


SETEMBAR E 


Par television. Sino furlans o "felici"? 


La bataie par la marilenghe si combat ancje par television 
e in internet, che a son i doi imprescj plui impuatants 
par rivà a la int. Doi zovins (Alessandro Di Pauli di Sant 
Denél e Tommaso Pecile di Feagne) a àn pensát alore di 
meti su une serie dute particolár, che si clame "FELICI 
ma furlans". Dute di gjoldi. 


Une serie su la furlanetat di vué. Di cheste idee al é na- 
ssüt il progjet "FELICI ma furlans": une serie televisive 
che e val rapresenta cui miecs de comicitàt e de satire 
di costum l'om furlan (Homo furlanus, o disin n6, par 
ridi) di vué e la só bataie cuotidiane par cirî la... felicità. 
Di dulà nassie l'idee di "FELICI ma furlans"? Véso mai 
fat cás che te lenghe furlane la peraule "felice" no esist? 
Parcé par comunicá chest concet si doprino peraulis 
come beat o content, che a dan l'idee di une sodisfazion 
dome temporanie, precarie? Ise dome une casualitat, une 
strambe coincidence linguistiche, o isal invezit l'indizi di 
une particolaritát plui profonde dal popul furlan? 

La serie che o vin metude sù, e vúl sgarfa, conta, descrivi 
la nestre int fasint viodi ce che al è daür des aparencis. Il 
Friül nol è plui une tiere di contadins ruspiós, ma une tiere 
di confin, dulà che culturis, fabrichis e oms a scombatin 
ogni di la sfide di un mont globalizát, simpri peró a la 
furlane vie. 

Ducj i episodis di "FELICI ma furlans" a tratin un dai 
argoments fondants de furlanetat. In ducj i episodis un 
particolár aspiet dal vivi furlan al ven viodüt di diferents 

ponts di viste, cun l'ironie che a caraterize il nestri popul. 
Te prime stagjon televisive o vin prodot cinc episodis, 
che a fevelin di sigurece sul lavór (// Poleán, de ricercje 
interiór (Ce robe ise la felicita?), dal müt di vivi lis fiestis 
(Nadal a vore), di emigrazion in timp di crisi (Voie di lá 
vie) e dal rapuart dal furlan cul alcul (Bevino une robe?). 
Dutis chestis storiis a son stadis metudis adun ancje sun- 
tun dvd. E cumó o scomencin la seconde stagjon, cuntune 
gnove serie di episodis. A son storiis tradizionáls, facilis 
di gjoldi di un public convenzionál, che però si unissin a 
un lengag tipic dai prodots televisîfs resints, tirant dongje 
cussi ancje un public plui zovin. 

"FELICI ma furlans" al vül rapresenta une vision il plui 
realistiche pussibil de nestre societat. Par chest te serie 
e ven doprade soredut la lenghe furlane, ma ancje ché 
taliane, daür dai personags e des situazions (propit cemüt 
che al sucét te realtat). De lenghe furlane in particolar, 
si vuelin doprà dutis lis vós: dal lengag vivarós dal bar, 
a chel standardizat de koiné, che al da vòs a lis figuris 
plui "istituzionáls". 

| dialics par talian a vegnin sot-tituláts par talian, in- 
glés, francés, spagnül e triestin, par dà la pussibilitat di 
espuarta la serie ai popui diviersamentri furlans e ai nes- 
tris migrants che a son atór pal mont. Il web pardabon 
nol à confins... 


Alessandro Di Pauli e Tommaso Pecile 

San Jacum, dead or alive? 


Conte tal furlan asin di Clausîet. | asìns a son i furlans de 
alte Val Cose e de Val dal Arzin, che par antîc a dipendevin 
da la Pléf di sant Martin di As. 


Vies da savîe che tai prins ains dal ‘800 su la glisie di 
Clausiet a colà une saete che a frucá il tet sore l’altàr 
mater e a manda in scjeles la biele statue di legn di san 
Jacum, il titolar da la glisie. Il pridi al ere di malesmans 
par vie che la int ’nt voleve subit une nove, e di piere, da 
placa al puest da la vecje. Cemüet fà? 

| fabrizérs ai veve savût che a Venezie a si podeve cumbinà 
alc, dant un cuc ai magasens dulà che Napoleon al veve 
ingrumàt, par puartà in France o vendi in Italie, cuadris, 
statues, libris fiscàts cuant che al veve fat serà glisies e 
convents e mandàt a spas fraris e muinies. 

Ma cui manda a Venezie par un afar cussì delicat? A ere 
la colme da l'estát e duc] ai ere intrigâts, cui davder fen, 
cui davüer vacjes, cui davüer vits e pomárs. Ai azetar da 
fa il viaz a Venezie nome doi ominuts di mieze vigogne, 
Anzulut da la Cia e Nardin dai Pirones che ai no ere mai 
stats al di là da la Plaf. 

| fabrizérs ai cumbinar a dimprest la carete di Snaiz e il 
mus dal Bergum. 

Prime da partí ai consegnar un biel molugut di bécs 
a Nardin, il pi indavidüt, racomandant da fa las rubes 
belapont e da stá in vuaite che la statue a fos propit un 
san Jacum, chel cul cjapielon, la mace e la cape sante 
dal pelegrin. 

Trie dis dopo, lassats mus e carete ai Casoni, ai rivar a 
Venezie. Uchi ai podeve conta sul jutori di Martin, un 
paisan plen di snait, che al veve fat fortune cuntune 
becjarie. Martin intant al veve belza cjapat acuardis cul 
gjastalt venezian dal proveditüer francés par savîe dulà 
che al ere il magasen cui sants di piere. 

Anzulut e Nardin, dopo vie ziràt un püec par Venezie in 
companie di Martin, ai entrar tal magasen, une grande 
glisie sconsacrade. Ai restar di stuc vidint desenes e 
desenes di statues, san Roc, san Bastian e sant’Antoni 
dal purcel, sante Luzie, sante Polonie e sante Catine da 
la rode, sants a pipinton. Bocje vierte e vdei discocolats, 
Anzulut e Nardin ai pareve cus su la palade. Il gjastalt, 
savint ce che ai cirive, al veve za tirât fôr un san Jacum 
di piere blencje, cun tant di cjapielon, di mace e di cape, 
biel lafè sì, da preàlu in zenoglon. 

“Propit biel, ma cetant costel?” al domandà Anzulut cun- 
tune vosute rivuardose tal mentri che Nardin al tignive 
la man ta la gofe cuasit a protezi i carantans che in curt 
ai vares cjapat il svual. Il gjastalt, che al ere un bolpon, 
prufitant di chei doi mierlis di pas e olmant che ai veve 
tancj bécs, i rispuindè cun pachee: “Come che vedè questo 
san Giacomo la xe una vera opera d'arte, ma per l'amiciss- 
ia che go con Martin voio farve un bon presso. Solo dovè 
dirme se lo volè portar in Friuli come vivo o come morto. 
Perché morto, el ga un presso e vivo, un altro”. 

E Nardin, che al ere il malcul tancuan dai doi, dant di 
comedon a Anzulut, e incoragját dal mulug dai bécs che 
al tignive ta la gofe, al rispuindè in venezianot: “Chel veda 
mo’ sior gastaldo, mi no posso saver quel che i pensa i 

fabrizeri. Ma par no bazilar più de tanto e per no dir de 
aver fato el viazo dibando, mi diria de comprarlo vivo, che 
se i lo vol morto, i lo coparà a Clausedo.” 


Zaneto Stifinin (Gianni Colledani) 


Vite matrimonial 


Om e femine, in ché di che a jentrin in glesie par la denant 
dal predi, si zurin amôr par simpri. Ma si sa dilunc la vite 
a puedin nassi tantis dificoltàts. Volino fai une ridude par- 
sore? Ve ca dôs piçulis barzaletis. La prime e je contade 
di Armando Clerici e e je scrite tal furlan di For disore 
(anzit di For disjóra). La seconde e je di Alan Brusini. 


AI ciampanili 

Un me amic al riva jò pa la nuot, tart, a ciasa. Al fas 
bielplan, ma nal riva a no dissidà la femina ch'a i dîs: 
“Se ora a 1?”. 

E lui al rispuont: "La una”, intant ch'al ciampanili al 
bateva... las cuatri! 

La femina a i torna a domandà: “Se ora a i?". 

E lui vuardant viars al ciampanili: “A ocor ch’a tu batis 
cuatri voltas, par dî ch'a i la una?”. 


Pericui 
Co Pieri al rive in Paradîs, si sint clamà: “Mandi Pieri, 
séstu rivàt?”. 

E lui: “Che mi scusi, jo no lu cognòs”. 

“O soi il to Agnul Custode e in vite ti ai salvat plui di une 
volte dai pericui: al màr, in montagne, par la strade...”. 
E Pieri: “A proposit di pericui, siór Agnul, in ché di che 
mi soi maridat, lui dulà jerial?". 

Il gjat e la bolp 


Ce premure, ma dulà coristu? dulà vastu? 
Se tu nus scoltis par un moment, tu capirâs. 
Lui al è il gjat e jo la bolp: o sin in societât, 
di nô tu ti puedis fida. 


Tu puedis contânus i tiei problemis, i tiei malans. 
| miôr di ducj in chest ambient o sin nô. 

E je une dite specializade, 

fâs un contrat e tu viodarâs 

che no tu ti pintirâs. 

Nô o cjatìn für talents e no falin mai, 

nô o fasarìn valê lis tôs cualitâts. 

Danus dome cuatri palanchis 

e ti notìn al concors par la celebritât! 


No viodistu ch’al è un bon afar? 

No stà pierdi l'ocasion, 

si no dopo tu ti pintiras. 

No capite ducj i dis 

di vé doi consulents, doi impresaris, 
che si fasin in cuatri par te! 


Su dai, no sta pierdi timp, firme ca, 

al è un normal contrat, e je una formalitàt: 
tu tu nus das ducj i dirits e nô o fasarìn di te 
une stele de hit parade! 


No viodistu ch'al è un bon afar? 
No stà pierdi l'ocasion, 
si no dopo tu ti pintiràs. 

No capite ducj i dis 
di vé doi consulents, doi impresaris, 
che si fasin in cuatri par te! 


Ce premure, ma dulà coristu? dulà vàstu? 
Ce fortune che tu às vude a cjatànus nd! 
Lui al è il gjat e jo la bolp: o sin in societàt, 
di nô tu ti puedis fidà 

di nô tu ti puedis fida 

di nó tu ti puedis fida! 


Continuìn a fevelà di gjats, ma in maniere diferente. Chel 
chi al è un dai lavôrs plui biei di Edoardo Bennato, tiràt 
für de storie di Pinocchio (Pignúl par furlan). Chei che a 
an viodQt il senegjat in television tai agns Setante, chel 
cun Manfredi e la Lollobrigida par intindisi, no puedin 
dismentea il gjat e la bolp impersonats di Franco Franchi 
e Ciccio Ingrassia. 

Il biel dal gjat e da la bolp al è che a plasin a ducj, grancj 
e picui, parcè che si capìs ben che a son doi brigants, 
lazarons e carognis; ma a son ancje talmentri starlocs, 
malmetúts e sfigâts, che a fasin fin dúl. Ancje cuant che 
a picjin Pinocchio pal cuel, distès no si rive a voléur mal. 
Il gjat e la bolp di cheste cjangon, però, a son mancul 
simpatics. 

A son personis che a profitin da la int, che a vendin 
ilusions e a cirin di fa i bêçs in cheste maniere sporcje. 
Ma no son starlocs. A son ben organizats. A son chei che 
si fasin da la pension da la vecjute; chei che a profitin 
da l’ingjenuitàt di une zovine; chei che a vendin curis 

miracolosis a cui che al sta mâl; chei che a imprestin a 
usure a lis fameis in dificoltat. E vie discorint. Insome, 
al è póc ce ridi. 

Fortune che la musiche e je legre e ben ritmade e duncje 
— lassats di bande i bruts pensîrs — dut al torne ta la juste 
dimension: ché di un zùc. Parcè che, come che al diseve 
Bennato: “sono solo canzonette”. E alore, cjantìn... 
Però, cui no si isal fat freà almancul une volte in vite sò? 

Otubar 


S.te Taresine dal Bambin Jesu 
S.ts Agnui Custodis 

S. Gjerart Abàt 

S. Francesc di Assisi Frari 

S. Luîs Scrosop Predi 

S. Brun Abàt 

La Madone dal Rosari 

. Demetri Martar 

. Dionîs Martar 

. Denêl Profete 

. Zuan XXIII Pape 

. Serafin Frari 

. Edoart Re de Inghiltere 
S. Calist Pape 

S.te Taresie di Avile Muinie 
S.te Edvigje di Slesie Muinie 
S. Ignazi di Antiochie Martar 
S. Luche Vanzelist 

S.ts Martars Canadés 

S.te Rene Martare 


OO oO D o o wn 


S.te Ursule Martare 

S. Donat Vescul 

. Zuan di Capestran Predi 

. Antoni Marie Claret Vescul 
. Grispin Martar 

. Evarist Pape Martar 

S. Fluring Martar 

S.ts Jude e Simon Apuestui 
S.te Ermelinde Vergjine 


B.de Benvignude Boiane Vergjine 


S.te Lucile Vergjine 


Patron de Italie 

Sacri... 


Otubar, come che za o vin dit cualchi pagjine prime, al 
è més dedicat a la Madone, cu la celebrazion dal rosari 
in dutis lis placis dai paîs. E in efiet ai 7 e cole propit la 
fieste dal Rosari, che e je stade istituide par memoreà la 
vitorie da lis nafs cristianis a Lepant tal 1571 cuintri la 
flote dai Turcs. 

Ai 4 al è sant Francesc di Assisi, il frari che al a rivolu- 
zionat la glesie tal 1200 cu la sò sielte di volé sta cui 
puars e di volé jessi ancje lui puar. Un non che al è tornat 
a scjassà la glesie cumò al è póc, cu l'elezion dal gnüf 
pape. E a proposit di papis, une curiositàt. A Setembar a 
son stat metúts ancje i doi che plui di ducj a an segnade 
la storie dal secul XX, no dome la storie de glesie, ma 
ancje ché politiche mondial: Zuan XXIII (Sabide ai 11), 
il pape dal concili vatican e da la vuere frede, chel da la 
crisi di Cube, cuant che il mont al jere sul ôr de vuere 
atomiche; e Zuan Pauli Il (Miercui ai 22), il pape dal mûr 
di Berlin e da la fin dal comunisim inta l'Europe dal Est. 
Di ultin, no bisugne dismenteási che Domenie ai 5 e je 
la celebrazion dal unic sant furlan dai nestris timps (chei 
altris a àn ducj mil o doimil agns): Luîs Scrosop. 


e profan 


L’an al volte al frét e si consolisi cui prodots dal moment: 
cocis, foncs, cjastinis... Ancje lis fiestis a son su chest 
stamp. A Vencon e je tant nomenade la Fieste de Coce, 
dulà che la storie e l’ironie si messedin. Pe place dal paîs 

a passin vuerirs medievâi, cavalirs e mangjefücs, come 
intes grandis fiestis storichis, ma in bande e je la Fradaie 
da la Coce, l'Arciduche da la Coce. E par dut cocis, di 
cjala, di pesa e di mangja. 

Dongje Faedis, a Val, la protagoniste e je invece la cjas- 
tine, che cun ché a fasin di dut: dal pan al gjelato. E par 
parà jù dute cheste robe, che in efiets e je un pòc penze, 
si pues lá a Dolegna dal Cuel, dulà che a fasin Savors in 
Cantine. Clar che si fevele di vin! 

Il furlan tes scuelis 


Furlan a scuele? A son chei gjenitôrs che a disin di sì e 
chei che a disin di no. Ma imparà alc, nol è mai timp 
pierdút. 


Di plui di cuindis agns a cheste bande il furlan al e jentrát 
ancje tes scuelis. Sul imprin lu án puartát indevant mes- 
tris e professórs di buine voie, magari judáts di cualchi 
espert. Cul timp, pero, lis robis a son cambiadis e cumó 
si fasin cors di formazion pai insegnants, a son stats fats 
libris apueste pes scuelis e ancje la lenghe furlane no 
je plui un optional, ma une materie tant che il talian, la 
matematiche o l'inglés; dome che no je obligatorie, ma 
par cui che al val. 

In chest moment intes scuelis maternis e intes elementárs 
si fasin 30 oris ad an. Intes scuelis mediis invezit nol 
é un orari precis, ma si fas distés une buine ativitat, 
magari doprant la lenghe furlane par fà storie, siencis e 
altri materiis. Al è biel, parcé che si viodin students, che 
magari la lezion par talian a fasin fadie a stài daür, e in 
ché par furlan invezit si svein für. Il furlan al devente 
alore ancje une maniere par impará altris robis: si fevele 
di "uso veicolare" de lenghe. 

Intes superiórs, invezit, la marilenghe e je póc presinte; 
ma dut cas si fasin diviersis iniziativis par tira dentri i 
students. Intai liceus, par esempli, za di agns si prove a 
volta par furlan un toc di cualchi scritór classic, latin o 
gréc. In altris scuelis si prove a volta par furlan un toc di 
cualchi autór forest di epoche moderne e alore la Filo- 


147 


É OTUBAR 


148 


logjiche e à inmaneât fin un concors, clamât “Lenghis” 
(l'edizion 2013 e je stade vinte di Giulia Venturini e di 
Michela Zuliani, dutis dôs dal “Percoto” di Udin, intant 
che Nicole Zucco dal “Percoto” e Lara Paron dal “Linu- 
ssio” di Codroip a an vude une segnalazion). 

Cumò che o vin sclaride la situazion, provin a rispuindi 
a lis domandis che tancj gjenitôrs a fasin cuant che a an 
di sielzi l’iscrizion pai fruts: parcè fà furlan a scuele? isal 
ben o isal mal? 

Cualchi gjenitôr, in efiet, al pense che nol coventi nota 
il frut a furlan, parcè che “Tant nò o savin za fevelà il 
furlan”. A cheste obiezion, par ridi, o podaressin rispuindi: 
“E alore parcè mandaiso il frut a fà talian: no lu savéso za 
fevelá?” || fat al è che nol baste savé fevelá une lenghe. 
Cuasi ducj chei che a fevelin furlan, par esempli, no son 
bogns ni di leilu ni di scrivilu. Però cuasi ducj chei che 
a fevelin talian (ancje i furlans) a son bogns di lei e di 
scrivi par talian. Cemüt mai? Parcè che a fevelà si impare 
in cjase; ma a lei e a scrivi si impare a scuele. 

Cence conta che a scuele si pues impara ancje alc su la 
storie, su la leterature e su la gjeografie dal Fridl e altris 
bielis robis. Duncje, a fà furlan a scuele si à dut di vua- 
dagna. Nol é timp pierdüt. 

Ma a dile sclete, peró, no je nancje simpri vere che "O 
savin za il furlan", parcé che ancje intes fameis furlanis 
tantis voltis i gjenitórs ai fruts ur fevelin par talian. E 
duncje i fruts il furlan lu san póc e mál. 

E par ultime une altre obiezion. A son chei che a disin: 
"|| furlan nol covente a nuie; miôr che i fruts a scuele a 
fasedin une ore in plui di inglés". Alore, su cheste robe 

bisugne capisi ben. Se a scuele si ves di fa dome ce che 
al covente par cjata dopo un lavór, alore si podarés tira vie 
ancje la storie, la religjon, il dissen. Fin il talian si podarés 
gjava e fa dome inglés e tecnologjie. Ma la scuele no à 
di prepará dai bráfs sotans, che a san dome lavorá. La 
scuele e à di dài une formazion complete al frut, par dai 
la pussibilitát di cressi come persone. Parcé che il lavór 
al è impuaranton; ma la vite no je dome lavór: e je ancje 
pensá, vé rapuarts sociài, magari meti sù famee, vivi cun 
sodisfazion. Par chest plui robis si imparin e miór al é. 

La Lune te stele 


Cemút saraial il mont di doman? Forsit al sarà tant arti- 
ficial e automatizát e grivi, che l'uniche maniere par vivi 
e sarà ché di scjampá lontan. 


Il so non complet al jere Glorie, ma lui le clamave Glo, fin 
di cuant che a vevin poiat il pit par tiere, la di de fughe, 
insom de scjalete dal tubul pneumomagnetic. Par jé no 
jere une novitàt, stant che ducj chei che le vevin cogno- 
ssude le vevin simpri clamade cussì. Maur al jere content 
che Glo i ves lat daúr tal moment che lui al veve metût in 
pratiche il progjet di bandonà la sô vite tal mont di dentri. 
No si sarès mai spietàt di vè compagnie, ma no le veve 
refudade cuant che jé, decise, e jere passade cun lui pal 
puartelon viert e a vevin corût a platàsi te foreste fisse, 
tacant a vivi libars tal mont di difdr. 

Al jere passat un grum di timp di ché zornade e a Maur 
no i pareve ancjemó vér di podé tira flat libar, a plens 
polmons, cence spindi un franc e cence scugni pensa 
cemût fa front ai preléfs scjafoiadigs che la Compagnie 
dai Bens Comuns, puntuâl ogni més, i notificave di vê 
fats sui credits che al madresseve in bancje cul so lavòr. 
Par dî il vér, in barbe dal non, la Compagnie e jere la 
proprietarie uniche dai bens che e veve in gjestion, ma 
e veve mantignüt chel titul riferît ai bens comuns parcè 
che la int e jere usade di simpri a clamàju cussì, ancje 
se nissun nol saveve plui parcè. Tai ultins timps, dongje 
di gas, lüs e aghe, la Autoritàt central di control e veve 
zontat su lis boletis ancje l'aiar che al vignive pompàt 

tai apartaments di dut il setòr sot tiere e in chei dai 
plans ermetics parsore tiere, fin al penultin. A restavin 
esclududis dal paiament dome ciertis zonis dal ultin plan, 
di proprietàt de Compagnie, destinadis ae alte dirigjence, 
dulà che al jere riprodusût in artificial l'ambient di difür, 
e la architeture des costruzions e previodeve teracis viertis 
par finalitàts turistichis. Ma chés Maur no lis veve dal 
sigür mai viodudis e tant mancul praticadis. 

Fra chei pinsîrs, il zovin si cjatave dispès a cjala il berdei 
gjeometric dai tubui che ur passavin alts, parsore dal 
cjaf. Te sô ativitàt di prime, al veve simpri fat dissens e 
progjets di un pilon o di un tubul a la volte e sun chel si 
concentrave. Si ben che al savès che altris centenárs di 
progjetiscj come lui a stevin fasint il so stes lavór, tal stes 
moment, nol veve mai considerade une vision complessive 
o plui largje des oparis metudis in vore. Cumò, di difür, 
al podeve véle. E no dome riferide al aspiet e al spazi 
ocupat des costruzions realizadis, ma ancje in rivuart a la 
sveltece tal fális. A voltis, un tubul, che te matine ancje- 
mó nol esisteve, sot sere al veve za traviersadis, tant che 
un vier di metal, dutis lis incrosaduris che a formavin la 
stele badial a nüf pontis, parsore de zone li che si jerin 
stabilits e, te gnot, si pierdeve vie aromai in lontanance, 
par fini cuissà dulà. Darest, plui svelte la robe e zirave 
tai tubui, int comprendude, e plui a jevavin tes bancjis 
i conts des Compagniis. Par chel a vevin fermat di fa 
stradis: masse lentis! 

Li che cumó a vivevin, Maur e Glo a vevin scugnüt impara 
a pia il fic cun miegs di fortune e par mangjá a vevin di 
rangjási lant a cjace. No vevin ni orlois ni calendaris, e 

cussi a vevin tacat a misurà il timp scrutinant la Lune 
e stazant la altece e la fuarce dal soreli. Di bot, Maur 
al pensa che, stant ai siei conts, dal moment che lui e 
Glo a jerin jessùts dal mont di dentri par jentra tal mont 
di difür la lune si veve fate nüf voltis. Al cjapà Glo pe 
man. Lu faseve dispès di cuant che la panze di jê e veve 
scomencàt a cressi, e soredut cumò, che si jere ingrue- 
ssade di no crodi. 

Intant la Lune, sflandorose, e jere jentrade intun dai ri- 
cuadris di cîl lassàt libar dai tubui e che al formave juste 
une des nüf pontis de stele. In chè suaze, e lusive cuiete 
e fuarte, impiant lis dòs perlis dai voi di Glo incalmáts te 
piel nere de muse. 

“I mancje une virgule par riva al colm” al suspirà Maur 
sot vés. 

La gnot e jere cidine. 


Gianfranco Pellegrini 


Mi plasarès jessi une cisile 


Mi plasarès 

jessi une cisile 

par svola libare, 

po, tornà a fà il nît 

sore il puarton di ché cjase 
plene di int e di ligrie. 

Mi plasarés 

jessi il Tiliment, 

cori framiec boscs, país e planuris, 
jessi aghe che e cjarece claps, flórs 
e arbui antics. 


Intal passag scoltà il sun dolç 

da lis cjampanis. 

Cjala il cil clar e fresc, 

fermami inte grave, a polsà un moment, 
po vie, cori viers il mar e l’infinît 


di Bianca Maria Favot Cassan (cors pratic di Mania) 


La liende dal piluic 


Daúr di ogni rose e je une storie. Cheste de campanele, 
che e cres inte néf, e scomence fintremai cun Adam e 
Eve. Le à scrite un arléf dal cors di Pordenon. 


Cui siei cjandits floruts che a pendolin che, come par 
incjant, za ae fin di Zenâr a tachin a spanî tra la jerbe 
ancjemo induride da la glace o tal biel mieç da la néf, il 
piluic (o campanele di Invier, “bucaneve” par talian) al 
è il nunzi dal disveási prossim de nature. II so non furlan 
al ven dal latin “pileus”, o sei “pél”, par vie dal so fros 
une vore sutîl. Pai botanics lui al è il Ga/anthus nivalis, 
o vér il “flôr de néf colôr di lat”. 

Il leam strent di cheste plantute cu la néf e il rigôr dal 
Invier nus ven confermat ancje di une liende cristiane 
cognossude massime in Italie e in Inghiltere, che nus 
conte che i nestris progjenitôrs Adam e Eve, bandits dal 
Eden te plui crude disperazion, si jerin inviâts viers il lôr 
esili teren tal plen di un ddr Invier, vignút daür ae Vierte 
perpetue e beade che e regnave tal Paradîs terestri. Ma 
daspò cualchi ore di cjamin Eve e jere disfate e soredut 
sconfuartade al pinsîr di scugnî passà la vite interie in 
chè criùre. 

Cuant che aromai ancje Adam nol saveve plui ce che al 
veve di fà par consolà la s6 femine, un biel moment un 
agnul dal Signòr si mostrà e i disè a Eve che a saress- 
in rivadis altris stagjons plui dolcis, tant che la Vierte e 
l'Istát. Dut cas, no rivant ancjemò a convincile, il nunzi 
divin al decidè in ultin di ricori a un espedient prodigjòs: 
stant che al jere daùr a neveâ, daspò vé cjapat un pôcs 
di flocs di néf, al soflà su di lôr imponintjur di mudási 
in butui, e chescj, a pene che si forin poiâts par tiere, si 
tramudarin tai piluics che ducj o cognossin. E Eve, denant 
di chei floruts cjandits, infin rinfrancjade e podè tornà a 
tacà cun Adam il so lunc cjamin di esili. 

Il piluic al deventà cussì il flôr simbul de vite e de spe- 
rance. 


Alberto Guerra (cors pratic di Pordenon) 

Bocje di rose 


Le clamavin Bocje di rose 

e puartave l'amór, e puartave l'amór, 
le clamavin Bocje di rose 

e puartave l'amór cence mai polse. 


Apene smontade inte stazion 

tal paisut di Sant Ilari 

ducj a capirin cuntune cjalade 

che no vevin ce fa cuntun missionari. 


Al é cui che l'amór lu fas par ridi 
e cui che lu sielc par profession 
Bocje di rose ni chest ni chel 

j& lu faseve par passion. 


Ma la passion dispés e puarte 
a contenta la proprie gose 
cence indaga se il concupit 

al à il cdr libar o pûr la morose. 


E fo cussi che di un di a chel altri 
Bocje di rose e compra ad ingrues 
l'ire funeste di chés cjiçutis 

che ur veve puartat vie il vues. 


Ma lis comaris di un paisut 

no san cjapà nissune iniziative 
lis cuintrimisuris fin a chel pont 
si fermavin a l'invetive. 

Si sa che la int e da bogns conseis 
come che e fos Jesù tal templi, 

si sa che la int e da bogns conseis 
se no pues plui da il brut esempli. 


Cussì une vecje mai stade sposade 
cence mai fîs, cence plui voiis, 

si cjapà l'assum e sigür ancje il gust 
di da a dutis il consei chel just. 


E fevelant a chés puaris ocjutis 
ur cridà cun peraulis finutis: 
“Il lari d'amôr al sarà punit 

— dissè — dal ordin costituît”. 


Alore chés a lerin dal comissari 
e i diserin biel semplig e clàr: 
"ché scrove e à za masse clients, 
plui di un consorzi alimentàr”. 


E a rivarin cuatri gjendarmis 

cun ducj i penacs, cun ducj i penacs, 
e a rivarin cuatri gjendarmis 

cun ducj i penacs e cu lis armis. 


La tenarece no je une dote 
che al sedi plen un carabinîr 
ma in ché volte a cjapa il treno 
le compagnarin mal vulintîr. 

A la stazion a jerin ducj 
dal comissari al ultin cristian 
A la stazion a jerin ducj 
cui voi ros e il cjapiel in man, 


a saludâ cui che par pôc 
cence pretindi di lâ in paradis 
a saludâ cui che par pôc 

e puarta l'amôr intal pais. 


E jere une grande tabele zale 
cuntune scrite nere 

e diseve “Mandi Bocje di rose 
cun te e partìs vie la primevere”. 


Ma une gnove cussì origjinâl 

no à di bisugne di nissun gjornâl 
come une frece dal arc e sflocje 
e svole svelte di bocje in bocje. 


E ta la stazion dopo la prime 

tante plui int di cuant ch’e partive 
cui deve bussadis e cui — für di lui — 
che si notave par dòs oris e plui. 


Ancje il plevan che no i displàs 

tra un miserere e il vueli sant 

il ben efimar da la bielece 

le volè in procession cjantant e preant. 

E cu la Vergjine in prime file 
e Bocje di rose no tant lontan 
al menà a spas par il paîs 
l'amór sacri e l'amór profan. 


Culi o sin devant no di une semplice cjangon, ma di une 
poesie in musiche. De André in efiets al jere une persone 
di culture, che al saveve scrivi prin ancjemó che suná. 
Volta par furlan (ma il discors a val par cualsisei altre 
lenghe) "Bocca di rosa" al é une scomesse, no dome 
parcé che la cjangon e je plene di rimis, ma ancje pal 
lengac: si passe di espressions une vore ricercjadis: “il 
concupito", "il bene effimero della bellezza" a espressions 
di bas livel: "quella schifosa" "cagnette". Nuie al é par 
cas, ogni peraule e à la só reson di jessi in chel puest. 

Si à cirüt di pandi il sens des espressions e di tignî la rime 
il plui pussibul, ancje cambiant cualchi volte dute la frase. 
O speri che no si sustin masse i amiradórs di De André. 





NOVEMBAR 





Novembar 


1 S Ducj i Sants 
2 D | Muarts 
3 LS Just Martar 
4 M S. Carli Borromeo Vescul 
5 M S.ts Martars di Aquilee 
6 J S.Lenart Rimit O 
7 V SG Ernest Abat 
8 S S. Gofrét Vescul 
9 D S. Oreste Martar 
10 L S. Leonil Grant Pape 
11 M S. Martin di Tours Vescul 
12 M S. Josafat Vescul 
13 J S. Diego Frari 
14 V S.Clementin Martar C 
15 S S. Albert il Grant Vescul 
16 D S.te Margarite di Scozie Regjine 
17 L S.te Lisabete Regjine di Ongjarie 
18 M Dedicazion de Basiliche Vaticane 
19 M S.te Matilde Muinie 
20 J S.Otavi Martar 
21 V La Madone de Salüt o 
22 S S.te Cecilie Vergjine 
23 D S. Colomban Abat 
24 L S.Crisogun di Aquilee Fieste di Crist Re 
25 M S.te Catarine di Alessandrie Muinie 
26 M S.te Dolfine Vedue 
27 J S.Valerian di Aquilee Vescul 
28 V S. Mansuét Vescul 
29 S S. Saturnin Vescul D 
30 D S. Andree Apuestul Martar 1 di Avent 

Sacri... 


Novembar al scomence cu la celebrazion di Ducj i Sants 
e dai Muarts, moment impuartant par dute la comunitat 
dai fedei, chei plui cjalts e chei... clips, parcé che in efiet 
e je une ocasion par memoreà i parincj e i amis che no 
son plui, motif che i cimitieris si jemplin di int e par une 
volte, forsit, ducj si sintin in pàs cun sé. 

Ma, lant jù cul lunari, a son ancje diviers sants che a 
meretin une peraule. Ai 11 al cole sant Martin, vescul di 
Tours, in France, che in ete medieval al veve non di grande 
santitat e si fasevin pelegrinacs di ogni bande d'Europe par 
lâ da la sô tombe. E al è inmò plui cognossút, par vie che 
te sò fieste a scjadevin i contrats dai fituài in campagne 
e duncje tantis fameis di contadins a vevin di cjamà dute 
la robe suntun cjar e bandonà la cjase. 

Ai 21 e je l'enesime Madone, ché da la Salat. Ai 22 sante 
Cecilie, patrone dai musiciscj, che a jé e je intitolade la 
famose academie musical di Rome. Ai 25 e je sante Ca- 
terine di Alessandrie, cetant amade dai students (ancje se 
no san cui che e je) parvie da la sagre che si fàs a Udin, 
cui baracons e cu lis fritulis. A sierà il més, sant Andree, 
che te culture popolàr al è cubiat ai purcits, par vie di 
ché detule “A sant Andree il purcit su la bree”. Che po, 
puaret, Andree nol à nuie ce viodi, dome che cu la fin di 
Novembar la int e tache a purcità: la sfortune di jessi tal 
puest sbaliàt (dal lunari), tal moment sbaliàt... 

A proposit di purcits, a Dartigne si fas la sagre dal Purcit 
in Staiare, dulà che no dome si pues mangjá la cjar di 
purcit, ma si pues viodi ancje cemüt che e ven lavorade. 
Dute altre robe, invezit, a Foian Redipulie, dulà che a 
fasin memorie di fats sucedüts te Prime vuere mondial 
dopo la ritirade di Cjaurét e l'invasion austro-todescje dal 
Friúl (Otubar-Novembar 1917). Al ven metût in servizi 
ancje un tren storic a vapór di Redipulie a Cjaurét, dulà 
che cu la int a montin su ancje figurants in divise militar 
da l'epoche, par un viac indaúr tal timp. 

Considerazions 


Fin cumó o vin cjacarát di lenghe che si fevele, che si 
insegne e che si scríf. E o varessin podüt continuá inmó 
a dilunc, parcé che o podevin discori ancje dai concors 
leteraris, de musiche e di tantis altris iniziativis beneme- 
ritis, che o sperin di podé fevelá intune prossime ocasion. 
Ma no simpri la cualitát de produzion culturál e je propit 
buine buine. Ve ca la riflession di un corsist di Cosean. 


Bundi a ducj, a soi culi par fá une considerazion sul lavór 
di chescj ultins agns relatif a la nestre culture ladino- 
furlane, in dutis lis direzions. O ten a meti in lús che la 
mé e je dome une considerazion personál e no vuei par 
nuie condaná, tant mancul degradá i lavórs e i lór autórs. 
Jo o crót che cualchi lavór inte leterature, teatri o manifes- 
tazions culturáls (e no ultime la musiche) a àn un rapuart 
cu la nestre lenghe e culture di vite a voltis no apropriat, 
par riva fin al estrem dal bon gust, propit il gust, tal sens 
di contat fisic. Un esempli che mi plas fa, al è chel dal bon 
vin: cence sei un sommelier, cuant che si cjatisi denant di 
un bon tai al ven naturál vé il desideri di bevint ancjemó 
un. E cussi, o crót, al à di sei cu lis oparis di propuestis 
culturáls: scoltà ancjemó une musiche o une cjançon, o 
tornà a viodi une rapresentazion, o tornà a lei un scrit, o 
ripassa denant a un monument par tornà a cjalàlu cun 
plasé. Ma cuant che si cjale l'orloi par viodi se il timp al 
passe svelt, al é alc che nol va; purtrop spes o ai viodüt 
la int scjampa a pene pussibil a la fin di un spetacul, no 
fin? di scoltà un conciert o no riva a fini di lei un libri. 

Cumò, al è just che ducj a an dirit di esprimi la proprie 
vene artistiche; ma a voltis chel lavór che si è fat, si 
varès di poiâlu denant di un spieli e cjalâlu di distacát, 
forsit si podarès costruî alc di plui poiàt par la culture 
e lis gnovis gjenerazions. O vin di pensà a parcè che o 
lein, cjantin, sunìn, no ultin o tabaìn il furlan, un grop di 
culture tramandade di agns e che si piert tes origjinis... 
Dut chest al à indiscutibilmentri un valòr inestimabil, e 
no inrusinît par sei dismenteàt o piés butàt intes scovacis, 
ma ancjemò proponût e preseàt... Parcè? 

Ce che o crót nol è semplic esprimilu, al è che no si va- 
lute il rapuart cul timp, come timp temporàl di creazion 
e esistence de nestre culture tramandade e la stesse, 
proponude e rapuartade cul timp di vué, dulà che la gnove 
propueste e à di fruiâsi e rindi (tal sens di risultàt) une 
vore imediade. “Tutto e subito”, plene di virtuosisims e 
ricercje di origjinalitàts. Jo in dute veretàt no soi dacuardi, 
ancje parcè che chel che nol rive a un risultàt di nivel, il 
plui des voltis nol ven consideràt. 

Cun chest o pensi in fede che dificilmentri — no vuei là 
lontan, tra cualchi an al baste — tancj lavôrs culturài di vué, 
realizàts ancje di personis di grant valôr e preparazion, a 
àn vite curte. La moràl, se cussì si po dî, par me al è di 
dasi une calmade, ma plui che personal ché dal rapuart 
cul timp temporal. Cirin di lavorà ducj un pôc come une 
volte, par costruî alc cun veris fondamentis. 

A proposit di fondamentis, un grant esempli de nestre 
culture tradizionál al è stat ancje il taramot ch'o vin vit 
tal '76. | risultats ju vin sot i voi, o crót che l'esempli al 
cole a plomp: i puars teremotâts di vué in Umbrie o in 

Emilie, a son che a varessin di vé dut pront subit. Ma 
nol po sei cussi. Chi in Friül, trops agns sono passáts 
par vé i risultáts che o vin? La mé esperience personál 
e conte in total 30 agns, chest lavór al restarà indelebil 
pes gjenerazions futuris di sigür e un segno tangjibil de 
nestre furlanitat. 

Par fini no stin a vé voie di cori plui dal timp, il timp al 
passe simpri cul so timp; al somee, ma lui nol cor. 


Gilberto Marcuzzi (cors pratic di Cosean) 

Cja Paradis 


La nostalgjie e je un sintiment fuart, che e lee une persone 
al puest dulà che al è nassût, o che al à vivüt. Ognidun al 
à la sô Itache. Ognidun al à un Cja Paradis. Poesie scrite 
tal furlan di Flavuigne. 


Zuan di Comel, 

grant 

tant che Carnera, 

al rivave Cja Paradis, 

sù, in alt, davór la glesie, 
cu las mans ta la sachete. 


Si cjalave ator, 
Zuan di Comel 
e al taseve... 


Simpri cidin lui! 


Devant i voi al veve 
Cjiscjelvieri e San Zuan, 
la glesiute dal cjiscjel 
deventade tai secui 

dut un barascjan, 

un grun di clas, 

di erbe e di spines... 


NOVEMBAR AG 
Il 


Ma lassù in alt, 

di ché ate bande dal voli, 
Zuan di Comel 

al jodeve il paîs 

di sò mari Marie. 


“La Marie di Clausiet...” 
la clamavin in paîs. 


“Clausìet, al è lassù!” 


| diseve Zuan di Comel 
a sò mari Marie, 

che lu cjalave dut il dì 
il so paîs... 

cu las mans in man 
tant ch'a disès 

une eterne Ave Marie, 
Cja Paradis. 


Eddi Bortolussi 

Sant Antoni dal purcit 


Véso mai cjalade ben une opare d'art e si séso mai ina- 
cuarts di un particolár strani? E si séso domandáts cemút 
mai che il pitôr al à pituràt ché robe li? 


Saveri Sengar al polsave su la poltrone te sô buteghe di 
anticuari, ancje se al saveve che al varés podût indurmidîsi 
di bot par sveási intun altri timp. Al jere daür di lei un 
articul dal 1982 intitulat “Arte dell'Ottocento in Friuli, 
Lorenzo Bianchini”, un pitór avonde innomenát che al 
veve piturat i frescs de Madone des Graciis a Udin e ancje 
une Glorie di sant Antoni di Zenàr te glesie di Sedean. 
Il dopli cinglinà dal campanel de puarte de buteghe al 
puartà dentri, oltri che il so amì Arcjan Rinalt, ancje il 
vosarili di place San Jacum. 

“Molait dut che o vin di là a Coder”. 

“A fà ce?” i rispuindè Saveri cence premure. 

“Vué a fasin une disfide di purcitars!” 

“Sintît, siôr Rinalt...” al alca i vôi Saveri. 

“Dutis lis voltis che us ven daûr, o riscj di lassài la ghirbe. 
Cumò o ai voie di stà cuiet.” 

Ma Arcjan tant al fasè e tant al sburta che a montàrin te 
vecje machine dal professôr e, dopo di vé sghindat pedons 
e machinis, li di un cuart di ore a rivarin a Codér. Te cort 
de cjase Turoldo al jere dut un buligà di int ch'e lave e 
vignive; mularie cui vôi discocolats pe ecitazion ch'e coreve 
sberghelant; taulins plens di int ch'e fevelave a vôs alte; 
un cercli di int tal ricet dulà che a vevin copàt il purcìt. 
“Masse tart” al disè Arcjan. 

"Miór cussi" al sivilà Saveri, che al veve bruts ricuarts 
di cuant che al jere picul e al lé a sentasi intun taulin 
tal miec de cort. Daurman i puartarin di bevi e, forsit 
pal ingomit che lu veve cjapat te gose, cun nancje dós 
tacis di merlot al jere bielzà cjoc: i cola il cjaf sul taulin 
e s'indurmidi di bot. 


Dopo di un pôc si sveà e si passa une man sul cerneli 
par controla la brumbule, cjalantsi ator. Saveri si jere 
indurmidît intun puest e si jere sveát di une altre bande 
e forsit intun altri timp: la glesie no jere tant grande e 
lui al jere sentat intun dai ultins bancs; tal miec, une 
impalcadure di len e rivave fintremai al sofit. Al ciri di 
ricuardasi ce che al jere daür di fa, e intant si puarta sot 
de impalcadure. Si sintive rivà di adalt dut un tarmená, 
come se cualchidun al sistemàs imprescj intune cassele. 
"|sal il mestri Bianchini?" al tentà, no masse convint. 
Une muse cragnose di piture e saltà für dal ultin brear 
de impalcadure. 

“Cui isal?! Séso chel dal Consei Foranial?!” 

"Si, si" al rispuindé svelt Saveri cul nas par su. 

"Ben, o ai finit!" al disé il Bianchini. 

"Biel, une Glorie di sant Antoni..." 

"Si viodial avonde di abàs?" 

“Eh, cu l'impalcadure no tant. E dulà isal il purcit?!” 
“Cuál purcit?" 

"|| purcit di sant Antoni! Si no, cemüt si fasie a distinguilu 
di chel di Padue?!" 

"Mhm... | uceluts! No son i uceluts!” al rispuindé Bian- 
chini. 

"Cjan da l'ue, i vül il purcit!” i berlà Saveri di abàs. 
“Nol è puest!” 

“Cemût, nol è puest?!” 

“No. E o ai finit i colórs!" 

Si sintì dut un tarmenament di rabaldariis adalt su la 
impalcadure e cualchi frugon di stabilidure al colà abàs. 
“Alore?!” al vosà Saveri. 

“Eh, alore...! O ai dome il moron!” 

“E alore fasét un purcit moron dula che al è puest!” 

Il Bianchini al tacà a porconà cuintri chei dal Conseil 
Foranial e Saveri, sodisfat di vê comedade la cuistion, al 
ciri un puestut cuiet par tornà a indurmidîsi. E ancjemò 
in dì di vué, cui che al va te glesie di Sedean al pues 
viodi sul sofit une grande Glorie di sant Antoni di Zenàr, 
tal mieg dai sants e dai agnuluts, e intun cjanton, nancje 
dut intîr, un strupiàt purcit moronit. 


Franco Marchetta (cjapat di Contecurte) 

Tant che un pitôr 


Mandi, jo ti dîs dome mandi. 
Dificil di cjata peraulis cussì justis, 
o cirarai di dissegnâ... 

tant che un pitôr 

o fasarai di mût di rivà dret tal cür 
cu la fuarce dal colôr. 

Cjale, cence fevelâ. 


Celest come te, 

come il cîl e il mâr 

e zâl come la lûs dal soreli, 
ros come lis 

robis che tu mi fas prova. 


Mandi, jo ti dis dome mandi. 

O dissegni jerbe verde come la sperance 
e come milugs no inmò madürs. 

E cumó un póc di blu 

come la gnot 

e blanc come lis sds stelis 

cu lis sfumaduris zalis. 

E l'aiar 

tu puedis dome respirálu! 


Celest come te, 

come il cil e il mar 

e zal come la lús dal soreli, 
ros come lis 

robis che tu mi fas prova. 


171 


n NOVEMBAR 


172 


Pai temporài no ai il colòr. 
Cun ce che al reste, o dissegni un flòr 
cumò che e je Istàt, cumò che al è amor. 


Celest come te, 

come il cil e il mar 

e zal come la lüs dal soreli, 
ros come lis 

robis che tu mi fas prova. 


Ancje cheste cjangon e je avonde gnove, si podarès dî 
di pache, parcè che e je stade fate dome un pàr di agns 
indaür. Une cjancon che e je stade scrite dai Moda, ma 
che duc] le cognossin te version cjantade intun cun Jarabe 
de Palo, che le à voltade ancje par spagnúl. 

Al è un test biel, che al fas jentrà aiar bon tal stomit, scrite 
par un frut e plene di figuris coloradis: il soreli, il màr, lis 
stelis. Juste par sierà in ligrie. Ché ligrie che - come ch'e 
conte une famose vilote — e je dai zovins. Ma no je vere 
che i vecjos maridats le an pierdude: sot la crodie, ducj a 
an plasé di vivi ben e di fà une ridude... Al è che - tra la 
femine (o l'om, a seconde), i fis, la cjase, la machine, il 
lavór, i bécs (che a mancjin), l'ulcare, lis tassis e il cjan 
dai vicins che al fás i siei bisugns devant de puarte di 
cjase — no restin tantis ocasions! Alore, cirin di impegnási 
almancul nó a fà i matarans. 

Ma tornin a la cjangon. No son rimis e il ritmo al è cuiet, 
duncje nol é dificil di voltále par furlan. Plui prest il 
probleme al ven dai colórs, parcé che — forsit no ducj lu 
san — ogni lenghe, ogni culture e à une só maniere di viodi 

i colôrs e no simpri a corispuindin. Par esempli, i antîcs 
Romans no cognossevin il zâl. No che a fossin vuarps: 
dome che par lôr il zâl al jere une varietât di ros. E difat 
ducj i popui di vuê che a rivin jù dai Romans a àn scugnût 
rangjâsi a cjatâ fûr une peraule par clamâ chel colôr: o 
le an cjapade di cualchi altri lenghe (zal e “giallo” a àn 
parintât cul inglês “yellow” e cul todesc “gelb”) o di une 
plante (“amarelo” in portoghês, “amarillo” par spagnûl). 
Nô furlans invezit o vin problemis cu lis tonalitâts dal 
blu. Se al è clâr, al è celest; si no al è blu. Peraulis come 
turchin o blâf a son dopradis pôc o nuie e azûr al fâs ridi. 
In pratiche o vin un colôr di mancul dal talian. Miôr: in 
timp di crisi, ogni piçul sparagn al è un vuadagn! 

II di Avent 


III di Avent 


IV di Avent 


Famee dal Signór 

Sacri... 


L'ultin més dal an al è plen di sants e di fiestis. Si 
scomence ai 4 cun sante Barbare, protetore dai pompîrs 
(ma für d'Italie il protetór dai pompîrs al è Florean) e dai 
artificîrs. Ai 6 al è sant Nicolau. La liende e conte che, par 
juda tré sùrs che no vevin nancje un franc par meti adun 
la dote e maridasi, lui al à cjapàt dute la robe preseade 
che e jere in glesie, cun ché al a fat tré balis di aur e ur 
es a dadis a lis tré zovinis. Cul timp al a fat cariere: al è 
deventat il sant dai regài e dopo si è trasformàt ancje in 
“Babbo Natale”. Ai 8 la Imacolade Concezion di Marie, 
che i vin za fevelat in Setembar. 

Ai 13 e je sante Luzie, che ancje jé e a une dople re- 
sponsabiliat: di une bande e je la protetore dai vuarps 
e di ducj chei che a an problemis cui voi; di chê altre e 
puarte regâi ai fruts (par solit in alternative a Nicolau). 
Ai 25, ben si sa, al è il complean di Nestri Signôr, che 
si festeze prime lant a messe e dopo mangjant duc] in 
famee e vierzint i regài. La dì dopo al è sant Stiefin, il 
prin martar cristian, copat in Palestine cuant che e jere 
apene scomengade la predicazion dai apuestui, dopo la 
muart e la risurezion di Crist. 

Ai 31, sant Silvestri, in dutis lis glesiis si cjante il Te Deum 
di ringraziament par l'an che al è daúr a fini. 


e profan 


Dicembar al è par definizion il més dulà che ogni pais, 
ancje il plui pigul, si jemple di luminariis e si fasin | 

marcjâts di Nadâl. Grandis fiestis in place ancje pal ultin 
dal an, ancje se la crisi aromai stabil di chescj ultins agns 
e à obleât tancj Comuns a sierâ sù barache e buratins. 
Une iniziative particolâr e je chê inmaneade dal Comitat 
regjonal des Pro Loco cu la colaborazion di dutis lis asso- 
ciazions dal teritori e da lis scuelis: il Zir dai Presepis. 
Miârs e miars di fameis a preparin in cuasi ducj i pais da 
la regjon i lôr presepis (picui, grancj, tradizionái, origjinài, 
classics, alternatîfs), che si puedin visità cence altri, fin 
dopo la Pifanie. Une picule grande fieste da la tradizion, 
che e cjape dut il Friül. 

Un biel libri (dulà che a copin un vescul) 


O finin il nestri viag tal mont de lenghe furlane, fevelant 
di une robe particolár: la traduzion. Ce emozion, cuant 
che o vin par man un biel libri, magari Hemingway, in 
marilenghe! 


Al jere il 1995 o '96. In chei agns o frecuentavi par motifs 
di lavór la Regjon a Triest. E si sa che in Regjon al rive 
di dut, tal sens che dut ce che si fas in FVG di cultural 
(libris, video, fin butiliis di vin) al cole li: sedi par dové, 
parcé che al é stat fat cul contribüt public; sedi par plasé 
ai politics. Dome che par solit cuasi dute la robe e reste 
imbusade dentri dai armárs, che nissun le cjale. 

No mi impensi cui, mi à dit une di: "Tu che tu ás passion, 
vidt li dentri e cjape sù se al è alc che ti interesse, che 
o vin di fa puest”. Jo o ai sgarfat. A jerin doi-tré libris 
che mi plasevin, ma a jerin grues che mai e jo o vevi di 
fami un toc di strade a pit. Alore mi à colàt il voli su doi 
libruts pigui, ducj i doi par furlan. Un al jere di Cankar, 
un scritór sloven: La colpe e altris contis (che a di la vere, 
no soi nancje mai rivat a lei dut, parcé che mi soi stufàt. 
O domandi perdon al autór). 

Chel altri al jere di Thomas Eliot: Sassinament te catedrál, 
une tragjedie ambientade in Inghiltere te epoche medievál, 
che e conte dal sassinament dal arcivescul di Canterbury 
Thomas Becket, par ordin dal re. Lu ai tacát a lei cussi 
par curiositat, ma no soi rivát plui a distacá i voi e il cjaf. 
Mi veve cjapát dentri, cu la fuarce des peraulis, cul ritmo 
de storie, cu la grandece dai personacs. Biel, biel, biel. 

Dome dopo o ai cjalât di cui che al jere stat fat. E o ai 
cussi discuviert cun plasé che a volta l'opare par furlan 
al jere stat Zuan Nazzi, il gno vecjo professôr di francés 
dal liceu. 

Che mi a sgnacat cualchi 4 ogni tant, ma mi à simpri 
restat tal cür pe sô maniere di fa: i ocjài cu la montadure 
nere, la barbate nere, la pipe (distudade) in bocje. E cuant 
che al interogave e nó o restavin cidins come basoái, il 
so judizi inecuivocabil al jere "Uciel di plomp, s'al cole 
no si romp". 

Mi soi metût a ridi, pensant a lui. Che dopo o ai vude 
ocasion plui di une volte di cjata ator par Udin, simpri 
cun grant plasé. 

Insome. Parcé aio contade dute cheste solfe? Par di che 
une maniere impuartante di pandi il furlan e di dai di- 
gnitat, al é ancje chel di volta lis grandis oparis de letera- 
ture mondial in marilenghe. In chest sfuarç nol è impegnat 
dome il prof Nazzi cu la só Clape Culturál Acuilee, che e 
à aromai une cuarantine di titui, da Lis contis di comari 
oche (val a di: comari ocje. La Clape no dopre la grafie 
uficial) di Perrault dal 1976 a La danosetát dal tabac di 
Cechov dal 2012. 

Ancje la Filologjiche e altris associazions culturáls a fasin 
il stes lavór. Un par ducj, o vuei ricuardá il Circolo Cul- 
turale Menocchio di Montereàl, diret di Aldo Colonello, 
intal ambit de leterature par fruts. 

Al é impuartant parcé? Parcé che la grande leterature e 
oblee la nestre lenghe a confrontasi, a slargjasi, a vignî für 
di ché scusse provincial dulà che tantis voltis nó le lassin 
sierade. Il furlan nol è une lenghe di doprà dome a cjase 

e in ostarie. E je une lenghe che e a dat grandis e bielis 
oparis, che e pues riva a esprimi concets impuartants: 
pinsirs, sintiments, emozions, storiis, riflessions. 

Al baste no vé pore. Al baste cognossi la nestre lenghe. 
Al baste amále. 


Claudio Romanzin 

Fafuta e i fiascs di vin 


Usát plui a zirà par ostariis che a lavorà, Fafuta al è il 
protagonist di une serie di contis scritis di Bruno Sedran, 
studiòs e grant amì de Filologjiche, che o ricuardìn simpri 
cun grant afiet. O sin a Spilimberc, tai prins dal Nüfcent. 
Fafuta al à di veglà un muart... 


L'unvier al era passat e i prins butui a sclopavin tai morài, 
il soreli al inclipiva l'aiar, ma par Fafuta la vita a deven- 
tava simpri plui grivia; nol rivava a tira dongja nancja un 
carantan, nissun si fidava plui di lui, ducju lu cognossevin 
tant che un mataran, co lu jodevin torseoná a sieravin 
gjalinars, camarins... feminis. Fintromai chei che tindevin 
par magréts, boscs e braidis, tramais e vuaitis, a zevin 
sul puest dôs e plui voltis in dì. 

Ma una zornada, tór sera, co'l zirava par agars e trois 
cuntun fros in bocja par cuieta il stomi, al si sinti vosa 
davór da Tituta, il uardian da la Comun, ch'a lu clamava 
dal Sorestant. 

Cuant che al fó denant dal Omp, impits cu la bareta in 
man, al si sinti a dî che — stant che a mieza matina a 
vevin cjatàt puar Zef "plassaról" dür e dret intun fossàl 
ta li’ Lovaris davór di un paladon, muart sigür di un ton, 
e stant ch'a nol veva parints e che par lés e pietat di 
omins no si podeva parálu sot tant che un cjan — a vevin 
pensát ben di dági cuatri carantans a cualchidun parsé 
ch'al veàs il muart. 

Cjo, par dî la veretàt a Fafuta sintî fevelà di lavór a ghi 
puciava no trop e sicheduncja sdrondena il cjáf, ma pro- 

pit in chel taca a bruntulagi il stomi; ghi sovigni ancje di 
chel por omp di Zef capitat za agns a Spilimberc, nissun 
si visava trops, ni da ce sit: cui lu faseva pofabrin, cui 
tramontin, cui cjanalin; al veva vivüt di fufugnis biât, 
cun cualchi scugjela di fasòi e uardi, fetis di polenta, 
polsant tai toglàts; nol veva mai fat mal a dinissun e ducj 
lu puarinavin judanlu a tirà indenant. Fafuta lu cjatava a 
torzeon pa li’ muculis ch'al ciriva nolis e basovagnis, dôs 
peraulis e... cun Diu. 

Cumbinat di capot il presit par vot carantans, stant ch'al 
fè presint al Sorestant che di bessôl nol podeva tignî la 
gnot, fòr dal puarton, passant dal Burigot, cjamina par zi 
in Broilùs, là che sot i puartins al veva butega so copari 
Vigji cjaliar. Lu cjatà plen di se fà, cetant un scus, davór 
a taconà suelis e a comeda scjapins. 

Refudant il jutori che Fafuta a gi domandava, ghi disè di 
prová a cirî al Bachero, ch'al restava di musa al fornár 
justa là da tor di soreli jevat, dongja la riva di grava, lì di 
sigür cualchidun al varès cjatàt. 

Drenti ch'al fo ta l'ostaria, tra pucia di savola, fum di spa- 
gnolets e sacrebolts, rivà a jodi sentàt intun cjanton cun- 
tuna scugjela di neri denant, Toni “pipina”, cussì clamàt 
parsè che una di sì e cheatra encja a si... “incjapava”. 
Fafuta si sovegni subit che Toni al sarès stat l'omp just 
parsè che cun doi fiascs di vin e un carantan si la varès 
suiada. 

Dopo un par di taiuts e dés patafadis di man, cumbinarin 
e, sintuda sunà l'ora di gnot, cuntun fiasc in man par tigni- 
ssi sù, sot pai puartins a rivarin in plassa dal Domo. Dopo 
véla scjavassada, lassant di banda il simiteri, rivarin ta 

glesiuta di Santa Cecilia a ret dal fossal dal ciscjel, davòr 
il domo, lì che in chei timps a veavin i muarts. 

Pocada la puarta, cjatarin Zef distiràt intun taulàs cuiert 
da un bleon cun cuatri cjandelis in banda, cidin ch'a ju 
spietava. 

Poiadis li’ culatis su dôs cjadreis impaiadis, tacarin a 
tabaiá dal plui e dal mancul; un taiut dós recuies, un 
taiut cualchi conta su Zef e, si sa ce môt ch'a va, il fiasc 
intun marilamp al sunà di vueit. 

Toni pipina, dopo un tic di spieta, al tacà a gratási il 
goselàr, messedantsi, fasint uicà i pecoi sot di lui e, co'l 
no podè plui, disè: “Mi par che usgnot a fas plui cjalt 
dal solit, i ai una bocja secja ch'a no ti dîs”. Fafuta fasè 
orelis di mercjadant, si jevà in pîts, tirà sù il bleon piss- 
igant Zef, tornà a sentási suvilant. 

A Toni cumò pareva che gi picàs alc sot i bregons, si 
remenava, la lenga gi passava di un cjanton a chel altri 
da la bocja, il grop dal cuel al zeva sù e ju. Sét a è sét, 
e co'l no podè plui al disè: “Sint mo Fafuta, tu mi vevis 
promitüt doi fiascs di vin, un lu vin biüt, ma chel altri 
cuant rivial?”. “O pensavi di cumbinati dut doman, ma se 
propit tu vüs o voi a cjotilu cumó" disè il nestri. 

"Sta fer, sta fer" disé Toni, "tu sás che jo no olsi trop 
sta cui muarts, no jodistu, cun chel tic di lüs ch'a fasin 
li’ cjandelis, al somea che dut si movi, dami i bés a mi 
ch'i voi e torni!”. 

Nicjant il cjaf, Fafuta fasé finta di no volé, ma intant alc 
al ghi sbisigava in cjaf, cussi pocantlu fór disé: "Va mo, 
va e spessea che il Bachero tra un tic al siera e no stá 
fermati a bevi!”. 

Restat dibessôl, Fafuta al disè: “Cumò i gi cumbini una 
das més”. Biel svuelt al tira sot ombrena la so cjadrea, 
po ti imbrassà Zef gjavantlu ju dal taulàs e bel belu lu 
comeda sintat tal sio puest, un tico poiat di schena, bareta 
fracada tai voi. Po si meté in spieta di Toni. 

Dut al jera cidin dulintór, dai fossalons dal ciscjel e da li’ 
muculis crôts e zavis a fasevin sunsür; co taserin di colp, si 
sinti riva dongja Toni berghelant e suvilant par dasi un tic 
di olsa: cence altri al veva cualchi taiut di plui ta pansa. 
Fafuta alora tira dongja svuelt la puarta da capela e si 
pognè tal taulàs al puest di Zef, tirantsi sù il nenzoli 
fintromai sul nas. 

Uicant, la puarta lassada in sfesa lassà passà Toni, che 
subit disè: “Ve mo Fafuta il vin!”. Dut cidin. “Séstu indur- 
midit, besoal, ve ca il dopli!”. Nancja un cric. Bruntulant 
alora Toni poià il fiasc par tiera e, zint dongja al omp da 
cjadrea, lu scjassà disint: "Cjo mo cjo, no lu vuelistu?". 
Zef puaret sbrissà jù petant un ton par tiera e in chel si 
jeva sù dal taulàs Fafuta che cun vôs penza disè: “Se noo 
vül beviluu luuii, luu bevaraai joo!”. 

Figuraitsi pór Toni, al é ancimó ch'al cor sigant: "Mari 
mé, mari mé, no béf plui, no béf plui...!". 


Bruno Sedran 

Debui e fuars 


Tantis voltis la vite nus cjape dentri inte s6 corse cence 
che nó si rindin cont. Fin che o rivin al pont che no "nt 
podin plui. La poesie e je scrite in folpo. 


Soi stuf da jessi fuart, 

da no veir mai bisui de nuja, 
senpri dret coma un bachet, 
sensa mai plea la schena. 


Aromai '| mondu 

no'l perdona pi nissun; 
o te cors e te stas ben 

o te suos par senpri four. 
Guai parlà, guai pensà, 
guai fermasi o ralentà. 


Ma nos, 

ven bisui da jessi debui, 
par podeir plansi 

e podeir, cussì, stà miei. 


Aldo Polesel 

E cumò rangjaitsi 


Nol covente là a cirî su internet. “E cumò rangjaitsi” nol 
è il titul di une cjangon, ma un invît. Par undis més o vin 
voltàt nò i tocs par furlan. Cumò, provait voaltris cuntune 
cjangon che us plàs. Se no us ven ben la prime volte, 
nuie pôre: ancje nô o vin fate tante fadie e po no dutis 
lis cjangons a van ben di voltális. 

Ma se o fasés un biel lavór, provait a manda il test in 
Filologjiche (ae direzion di pueste eletroniche info@filo- 
logicafriulana.it). Un libri e un tai di vin no mancjaran! 
Bon Nadál e bon an. 

